ކުއްލި ބަދަލް (3) – Esfiya\nކުއްލި ބަދަލް (3)\nވެއިޓަރު އޯޑަރ ނަގާފައި ދިޔުމުން އެންމެން ވާހަކަ ދައްކަންފެށިއެވެ. މައުވާއަށް ކުއްލިއަކަށް ދަންނަ މީހެއް ފެންނަހެން ހީވާތީ ކުޑަކޮށް ބޯ އަރިކޮށްލާފައި ކުރިއަށް އިން މޭޒު ދޫކޮށް ދެން ތިބީ ކޮން ބައެއްތޯ ބަލާލިއެވެ. އެއީ ކާކުކަން ޔަގީންވުމުން މައުވާ ވަރަށް ހައިރާންވިއެވެ. އަނެއްކަ މިވަނީ ކީއްބާއެވެ؟ ހަމަ އެހައިރާންކަންމަތީ އިނދެ ކައިރީގައި އިން ޒީކްގެ އަތުގައި ކޮށްޓާލައި އެތަނަށް އިޝާރާތްކޮށްލިއެވެ. ޒީކްއަށް އެތަން ފެނުމުންވެސް ވީ ހަމަ މައުވާއަށްވީ ވަރެވެ. ބުނާނެ އެއްޗެއް ނޭނގިފައި އިންއިރު ކަޅި ޖަހާނުލާ އިނީ ފެންނަ މަންޒަރު ގަބޫލު ނުކުރެވިފަހެން ހީވެއެވެ.\n” އޭ ޒީ؟؟ ޔޫ އޯކޭ؟؟ އެ ކާކު؟؟؟” ޒީކް އެއްވެސް އެއްޗެއް ނުބުނުމުން މައުވާ އޭނަ އަތުގައި ހިފާ ތަޅުވައިގަތެވެ. އޭރުވެސް އިޔާޒްއާއި އެ ގޮތް ނޭނގޭ އަންހެން ކުއްޖާއަށް ބަލަން އިން ޒީކް އިނީ ގަބުވެފައެވެ. ހާމަ މާހައުލެއްގައި ގައިގޯޅިވެގެން އެކުއްޖައާއި ހީ ސަމާސާ އެކުރަނީ ހަމަ އިޔާޒް ބާވައެވެ؟ ޒީކް ބަލަބަލަ އިންދާ އިޔާޒް އެކުއްޖާގެ އަތަށް ބޮސްދިން މަންޒަރު ފެނި ހަމަހޭވެރިކަން ވިއެވެ. ” މައު.. އައިމް ގޮއިން.. މިތާ ތިބޭތި..” ޒީކް އެހެން ބުނެފައި އެއްވެސް މީހަކަށް ބަލާލުމެއްނެތި މިސްރާބު ޖެހީ އިޔާޒްމެން ތިބި މޭޒަށެވެ.\n” އިޔާޒް..” ޒީކް އިޔާޒްއަށް ގޮވާލިއެވެ. ” ޒީ.. ޒީކް؟؟ މިތާ؟” ވަގަކު ފަޅާއަރައިން ބިރުގަންނަ ފަދައިން އިޔާޒް އުޅެން ފެށުމުން ޒީކްގެ ހިތުގައި ފާޑެއްގެ ބިރުވެރިކަމެއް އުފެދިގެން ދިޔައެވެ. ” ތި ކާކު؟” އިޔާޒްއަށް ޖަވާބެއް ނުދީ އެތާ އިން އަންހެން ކުއްޖާ ކައިރީ ޒީކް އެހިއެވެ. ” އަހަރެންމީ ކައިރާ.. އިޔާޒްގެ ލޯބިވެރިޔާ..” ކައިރާ ބުނި އެއްޗަކުން ޒީކްއަށް ހީވީ މުޅި ދުނިޔެ އެނބުރިގަތްހެންނެވެ. ” ކޮންހާ ދޮގުތަކެއް ހަދާކަށް އޭން.. އިޔާޒް ފަހަތުން ތި ތެޅެނީ އިޔާޒް އެއީ އަހަރެންގެ ލޯބިވެރިޔާ ކަމެއް ނޭނގޭތަ؟ އަހަރެމެން އެކީގައި އުޅޭތާ މިހާރު ދެ އަހަރު ވާން މިއުޅެނީ.. އަހަރެމެން ދޭތެރެއަށް ވަންނަން ތީ ކާކުތަ؟” ދެރަވެފައި ހުރިވަރުން ކުރެވޭ ނުކުރެވޭ ކަމެއް ނޭނގިހުރި ޒީކްއަށް އެންމެ ފަހުން ކައިރާގެ ގައިގައި ހިފާ ކޮށްޕާލެވުނީއެވެ. އޭރު އެތާ ތިބި އެންމެންގެ ނަޒަރު ހުއްޓިފައި ވަނީ އެމިހުންނަށެވެ. ޒިޔާންމެން ވެސް ތިބީ ފެންނަ މަންޒަރު ގަބޫލު ނުކުރެވިފައި ކަހަލައެވެ.\n” އޭ ޒީކް.. އޭނަ ގައިގަ އަތް ނުލައްޗޭ.. މާ ފާޑުފާޑަށް އަނގަ ގަދަ ކުރަންޏާ ކުރީގައި ނުކުރާ ވަރުކޮށްލާނަން..” އެތާ ތިބި މީހަކަށް ބަލާލުމެއް ނެތި ޒީކްގެ ކޮލުގައި ހިފާ ބާރުކޮށްލި އިޔާޒް ހަޅޭއްލަވައިގަތެވެ. ” އޭ! އަތް ނުލައި އޭނަ ގައިގަ..” ޒީކްއަށް ހެދިހާ ގޮތެއް ހަދަންދެން ބަލަން ނުހުރެވުން ކިޔާން ވައިރޯޅިއެއްހާ ބާރުމިނުގައި އައިސް އިޔާޒްގެ އަތް ނައްޓުވާލިއެވެ. ” ކުރާނަން! ކަލޭތީ ކާކު އަހަރެމެން ދޭތެރެއަށް ވަންނަން؟” އިޔާޒްއައި ރުޅީގައި އަތުހުރި ބާރެއްލާފައި ވިހެލީ ޒީކްގެ ކަންކަށިމައްޗަށެވެ. އެކަމަށް ނުވިސްނާ ހުރި ޒީކްއަށް ފައި ހަމަނުކުރެވި އަރިއަޅާލިއެވެ. ނަމަވެސް ނުވެއްޓުނީ އަދިވެސް މިވާގޮތް ނޭނގި ބިރުން ހުރި ކައިރާގެ އެހީތެރިކަމުންނެވެ. އަނެއްކަވެސް އިޔާޒް ޖަހަން އަތް މަޅާލުމުން ޒީކްއަށް ބިރުން މޫނުމަތީގައި އަތް ހުރަސްކޮށްލެވުނެވެ. ނަމަވެސް އެ ހަމަލާ ނައުމުން ލޯ ހުޅުވާ ބަލާލިއިރު އެ އަތުގައި ހިފަހައްޓައިގެން ހުރީ ކިޔާން ނޫން ދެވަނަ މީހެއް ނޫނެވެ. ކަތުރު ކަށިގަނޑަށް ބާރުކޮށްލި އިރު ރުޅިއައިސްގެން ކިޔާންގެ އަތްވެސް ތުރުތުރުލައެވެ. ” އޭ މާ މައްޗަށް ތިދަނީ އެނގޭ.. މީނަ މަގޭ އަތުން މިރޭ މަރުވާނެ.. ” އަބަދުވެސް ޒީކްއާއި ދިމާކުރާ ޒާން އެރޭ ހުރީ ކޮއްކޮ ދެކެ ލޯބިވާ ބޭބެއަކު އަންނަން ޖެހޭ ރުޅި އައިއްސައެވެ. ޒާން އެކަންޏެއް ނޫނެވެ. އެހެން އެންމެން ވެސް ތިބީ ރުޅިއައިސްގެން ގޮސް އިޔާޒްއަށް އަނިޔާ އެއްދެވޭ ވަރުވެފައެވެ. ނަމަވެސް އެ އެންމެން ހުއްޓުވީ ޒީކްއެވެ.\n” ކުޑަބެ .. ޔާން .. މަޑު ..” ޒީކް އެހެން ބުނެލާފައި ވަނީ ކިޔާން އާއި އިޔާޒްގެ ދޭތެރެއަށެވެ. ” އަހަރެން މިހުރިހާ ދުވަހު އިޔާޒް ކުރިހާ ކަމެއް ކުރަންދެން ހުރީ އަހަރެންގެ އާއިލާ ކުރިމަތީ އަހަރެންނަށް މިކަން ކުރާނެ ކަމުގެ އުންމީދުގައެއް ނޫން.. އިޔާޒް އަހަރެންނަށް ޓައިމް ނުދިނަސް އަހަރެންނަށް ޗީޓް ކުރާނެ ކަމަކަށް ދުވަހަކުވެސް ހިޔެއް ނުކުރަން.. އަބަދުވެސް އަހަރެން އިންތިޒާރު ކުރީ އިޔާޒް ބަދަލުވެގެން އަހަރެންނާއި އެކީ އުޅެން ތައްޔާރުވާނެކަމަށް.. ލުކް އެޓް ކައިރާ.. އޭނަގެ މޫނުން ވެސް އެބަ އިނގޭ އޭނައަށް އަހަރެމެންގެ ގުޅުން ނޭނގޭކަން.. ހަމަ އެކަނި ކައިރާތަ ތިހެން ތި ގެންގުޅެނީ؟ ޔޫ ނޯ ވަަޓް އިޔާޒް ފަޒީލް.. ޔޫ އާ ޑިސްގަސްޓިންގ.. ގޯ ޓު ހެލް.. މިނިމުނީ މިކަން.. ” ރުޅިއާއި ދެރަ އާއިއެކު އޭނަ ބޭނުންވާ އެއްޗެއް ބުނެފައި އިނގިލީގައި އިން އަނގޮޓި ނަގާ ދިނީ އިޔާޒްގެ އަތަށެވެ. އިތުރަށް އެތާ މަޑުނުކުރަން ޒީކް ދުވެފައި ނިކުތީ ރެސްޓޯރެންޓުން ބޭރަށްދާށެވެ. ކިޔާން ބުނެގެން ޒާން އާއި މާކިން ދިޔައީ އޯޑަރު ކުރި އެއްޗެހި ޕެކު ކުރާށެވެ. އެހެން އެންމެން ޒީކް ފަހަތުން ބޭރަށް ނިކުންނަން ދިޔައެވެ. ” ދެން ޒީކްއާއި ކައިރިވާން އުޅުނަސް.. ނިމުނީ..” ޒިޔާން އެހެން ބުނެފައި އަވަހަށް އެހެން މީހުނާ އަރާ ހަމަ ކުރިއެވެ. އިޔާޒް އޭރުވެސް ހުރީ ރުޅި އައިސްގެން ދެލޯ ވަށްކޮށްލައިގެންނެވެ.\nގޭތެރެއަށް ރޮމުން ދުވެފައި ވަތް ޒީކްއަށް އޭނާގެ މަންމަމެނަށް ފެންނާނެކަން އޭނަ ދަނެއެވެ. ޒީކްގެ ފަހަތުން ވަތް މައުވާވެސް ރޮވިފައި ހުރުމުން މިފްރާހުމެން ކަންތައް ބޮޑުވިއެެވެ. އެދެކުދިން ފަހަތުން އައި ކިޔާންއާއި އެކުދިންގެ ބޭބެމެންގެ މޫނުމަތިން ފެނުނު އަސަރުން ކޮންމެސްކަމެއް ގޯސް ވެއްޖެކަން އެންމެނަށްވެސް އެނގުނެވެ. ޒީކް ދުވެފައި މައްޗަށް ދިޔުމުން މައުވާވެސް ޒީކްގެ ފަހަތުން ދިޔައެވެ. ނަމަވެސް އެހެން ކުދިން މަޑުކުރީ ބައްޕަމެނަށް ޖަވާބުދާރީ ވުމަށެވެ. ޒިޔާދުގެ ލޮލުން ފެނުނު ރުޅިވެރިކަމަކީ މީގެ ކުރިން ދުވަހަކުވެސް އެކުދިން ނުދެކޭ މަންޒަރެކެވެ. ނަމަވެސް ޒިޔާދު މައިތިރިވީ އޭނާގެ ކޮއްކޮ މިފްރާހުގެ ސަބަބުންނެވެ. ޒިޔާންމެން މައްޗައް އެރިއިރު މައުވާ ޒީކްގެ ކޮޓަރި ދޮރުމަތީގައި ހުރީ ވަންނަން ނުކެރިފައެވެ. އޭރު ޒީކް އަލަމާރިން ނެރުން ފޮއްޓެއްގައި ހުރި އެއްޗެހިތަކެއް ވަރާލީއެވެ. އެއީ އިޔާޒް ހަދިޔާއަށް ދީފައި ހުރި އެއްޗެއްސެވެ. ހުރިހާ ހުޑީ ތަކެއްވެސް ބޮޑު ކަތުރަކުން ކަފާ ކުދިކުރިއެވެ. ޒީކް ހީވަނީ މޮޔަވެފައި ހުރިހެންނެވެ. ޒައިން ވަންނަން އުޅުމުން އޭނާ ހިފެހެއްޓީ ޒިޔާން އެވެ. ” ކިޔާން .. ދޭ ޒީކް ކައިރިއަށް.. އަހަރެމެނަށް ވުރެއް ބޮޑަށް ޒީކްއަށް މިގަޑީގައި ފަސޭހަވާނީ ކިޔާން އާއި ޝެއަރ ކުރަން.. ” ޒިޔާން ބުނި އެއްޗައް އެންމެން އެއްބަސް ވުމުން ކިޔާން މަޑުމަޑުން ކޮޓަރިތެރެއަށް ވަދެ ދޮރު ލަައްޕާލިއެވެ.\nޑްރެސިން ޓޭބަލް މަތީގައި ހުރި ހިކިފައިހުރި މާތަކާއި ހުސްވެފައި ހުރި ބައެއް ސެންޓު ފުޅިތައްވެސް ބިންމައްޗަށް އުކާލީ ދެރަވެގެންނެވެ. ރޮމުން ރޮމުން އެންމެ ފަހުން ޒީކް ވެއްޓުނީއެވެ. ކިޔާން ގެ ހިތް ހީވަނީ ފަޅައިން ގޮސްދާނެ ހެންނެވެ. ސިކުނޑި ތެރޭގައި އެނބުރެމުން ދިޔައީ އިޔާޒް ޒީކްގެ ގައިގައި ޖެހި މަންޒަރެވެ. އެ ހިތުގެ މަލިކާ ރޯތަން ބަލާކަށް ކިޔާން އަކަށް ކުޅަދާނައެއް ނޫނެވެ. ” ޒީ.. ޝޫޝްޝް.. ހުއްޓާލަބަ ޕްރިންސެސް.. ޔާން މިހިރީ އެއްނުން.. އާދެބަ..” ޒީކްގެ ކައިރީ އިށީނދެފައި އެމޭގައި ފޮރުވާލީ ހިތަށް ކެތްނުވެގެންނެވެ. އެތައް އިރެއް ވަންދެން ޒީކް ރޯން ފުރުސަތު ދީގެން ކިޔާން އިނެވެ. އެންމެ ފަހުން ޒީިކްއަށް ގިސްލެވެންފެށުމުން ދުރުކޮށްލަން އުޅުނެވެ. ނަމަވެސް މީހެއްގެ އެހީތެރިކަމަށް އިންތިހާއަށް ބޭނުންވެފައި އިން ޒީކް އިތުރަށް އެ މޭގެ ތެރޭ ބޮނޑިވެގަތީއެވެ. ނަމަވެސް އިތުރަށް ރޯނެ ފުރުސަތެއް ދޭކަށް ކިޔާން ބޭނުމެއް ނުވެއެވެ. އެހެންކަމުން ގަދަ ކަމުން އަތް ނައްޓުވާލާ ރީތިކޮށް ކުރިމަތީގައި ޒީކް ބޭންދިއެވެ. ” އެވަރު މީހަކާ އެކީތަ ޒީ އުފަލުން ތިއުޅުނީ؟ ކީއްވެ ފޮރުވީ؟” ޒީކްގެ މޫނުގައި ހިފާ ހަތަރުކަޅި ހަމަކޮށްލަމުން ކިޔާން ވާހަކަ ދައްކަން ފެށިއެވެ. ” ޔާން.. ނުކެރުނީ ބުނަން.. ރުޅިވާންވެސް.. އޭނަ .. އޭނަ ވަރަށް ގޯސް.. ” ޒީކްއަށް އަނެއްކާވެސް ރޮވެން ފެށުނެވެ. ނަަމަވެސް ކިޔާން ހުރީ މިރޭ އެވާހަކަ ހުއްޓާލާ ގޮތަކަށް ނޫނެވެ. ” ކީއްވެ ނުކެރުނީ؟ އެތާ ބުނީމޭނުން ކުރިހާ ކަމެއް ކުރަންދެންނޭ؟ މާނައަކީ؟ އޭނަ އަނިޔާ ކުރިތަ؟ ކިޔާދީބަ ޕްލީސް.. ޔާން އަށް ޓްރަސްޓް އެއް ނުކުރަންތަ؟” ކިޔާން އިތުރަށް އޮޅުންފިލުވަން ބޭނުންވިއެވެ. ” ނޫން.. ޔާން އާއި ފެމިލީމީހުން ފިޔަވާ ކާކަށްދެން ޒީ ޓްރަސްޓް ކުރާނީ ވަކި؟ ޔާޒް ކުރީކޮޅު ވަރަށް ރަނގަޅު.. އަބަދު މީޓް ކުރަން އޭރު.. އެކަމަކު ފަހުން ވަރަށް ބަދަލުވާން ފެށި.. އަމިއްލައަށް ފެނިގެން ޒީއަށް ޓައިމްއެއް ނުދޭ.. ކެއަރ އެއްވެސް ނުކުރޭ.. އެކަމަކު ދެން ކިޔަނީ ފެންނަން އުޅޭށޭ.. ދެން ފެނުނީމަ އުޅެނީ ގައިގަ އަތްލަން.. އިނގެއޭނުން މިބުނާ އެއްޗެއް.. އެކަމް ޒީ ބޭނުމެއް ނޫން މެރީ ކުރުމުގެ ކުރިން އެކަމެއް ކުރާކަށް.. ފުރަތަމަ ދުވަހު އެހެން ބުނީމަ ވަރަށް ބާރަށް ޖެހި.. އެއީ އަނިޔާ ކުރަން ފެށި ހިސާބު.. ދެން ހަމަ ފެންނަ ކޮންމެ ދުވަހަކު އެގޮތަށް.. އެއްދުހު ބޮލަށް ވަރަށް ތަދުވި.. އިޔާޒްގެ ގޭގައި އެދުވަހު ތިބީ.. ވަރަށް ބާރަށް ޒީގެ އިސްތަށިގަނޑުގައި ހިފީ.. ދެން ކޮށްޕާލީމަ ގޮސް އެތާ އިން އަލަމާރިއެއްގަ ޖެހުނީ.. ވަރަށް ތަދުވި އެދުހު.. އޭގެ ފަހުން ވަރަށް ނުދަން މީޓް ކުރަން.. ޔާން އާއި ޒީ އޭ ކިޔައިންވެސް ވަރަށް އެއްޗެހި ކީ މިރޭ ބޭރަށްދާ ވާހަކަ ބުނީމަ.. އަބަދުވެސް ކިޔާނީ އަހަރެންނަށް އޭނަ އުފާނުކޮށްދެވޭ ވާހަކަ.. ” ޒީކްއަށް އެހުރިހާ ވާހަކަ ތަކެއް ކިޔައިދެވުން އިރު އިނީ ރޮއެ ރޮއެ ބަލިވާން ކައިރިވެފައެވެ. ” އާރރރރރގް .. އަހަރެން ބޭނުމީ އޭނަ މަރާލަން .. ހައު ޑެއަރ ހީ ޑޫ ދެޓް.. ނަސީބެއް މިރޭ މިހެން ވީކަން ..” ކިޔާން އިސްތަށިގަނޑަށް އަތްމަހާލާ ވާންކޮށްލީ ރުޅި މައިތިރި ވޭތޯއެވެ. ” އުހުން .. އޭނަ ބަހައްޓާ.. އަހަރެން ބޭނުމެއް ނޫން ޔާންއަށް ގޮތެއް ވާކަށް.. އަނެއްކަ ޖޮބްވެސް ނުލިބިދާނެ.. ޒީ އޭނައާ ދުވަހަކުވެސް ދެން ވާހަކައެއް ނުދައްކާނަން.. އެކަމް ޔާން.. ކެން އައި އީވެން ލަވް ސަމްވަން އެލްސް؟ ޒީ ދެކެ އެކަކުވެސް ލޮތްބެއް ނުވާނެ..” ޒީކް ބުނެލިއެވެ. ” ނޫން .. ޒީ.. ޔޫ އާ އިމްޕޯޓެންޓް.. އެންމެން ވެސް ޒީ ދެކެ ލޯބިވާނެ.. އަހަރެންވެސް..” ފަހު ޖުމުލަ ކިޔާން ބުނެލީ އޭނަގެ ހިތުގެ އަޑިން ކަމުގައި ވީނަމަވެސް ޒީކްއަށް އެކަން ނޭނގޭނެކަން އޭނާ ދަނެއެވެ.\n” ހިނގާ މޫނު ދޮވެލައިން ބޭރަށް.. ނުރޯނެ ދެން އިނގޭ.. ހިނގާ އެއްޗެއް ކާލަން ދާން.. ” ކިޔާން އެހެން ބުނެލީ ނުހަނު ލޮތްބާ އެކުގައެވެ. ދެކޮޅު ހެދުމެއްނެތި ޒީކްވެސް މޫނު ދޮވެލައިން ކިޔާން އާއިއެކު ބޭރަށް ނިކުތެވެ. އޭރު 11:30 ވާން ކައިރިވަނީއެވެ. ސޯފާގެ އެކި ތަންތަނުގައި އެކި މީހުން މީހަކާ އަނގައިން ބުނުމެއް ނެތި ތިބި ގޮތުން ޒީކް އުފާވީ އޭނާގެ ބޭބެމެން އަދި ދައްތަ އޭނާ ދެކެ ވާ ލޯބި ފެނިފައެވެ. ނަމަވެސް ދެރަވީ އެންމެން އޭނައާއި ހެދި ކަންބޮޑުވެފައި ތިބީމައެވެ. ” ހޭ.. ހިނގާ ކާން ދޯ .. ޕެކް ކުރީދޯ؟” ޒީކް ހިނިތުންވެފައި ހުރި އިރުވެސް އެ ހިނިތުންވުން ލޮލާ ހިސާބަކަށް ނުފޯރައެވެ. ” ޒީ.. އޯކޭތަ ދޫނީ؟” މިއުވާން އައިސް ޒީކްގެ ބޮލުގައި ފިރުމާލިއެވެ. ” އަހަރެން ރަނގަޅު.. ދެން ނުރޯނަން ޕްރޮމިސް.. އެކަމުގެ ވާހަކަ އަހަރެން ދައްކާކަށް ބެނުމެއް ނޫން.. އެކަމް ކިޔާން ކިޔައިދޭނެ… ފަހުން .. ހިނގާ ކާން.. އައިމް ސޯ ހަންގްރީ…” ޒީކް އަވަހަށް ވާހަކަ އޮޅުވާލީ ރޮވިދާނެތީއެވެ. ” ކަލެމެން ކައި އިނގޭ.. އަހަރެން މިދަނީ ގެއަށް.. މިހާރު މަންމަ ހުންނާނެ ނުނިދިފަ އަހަރެން ނުގޮސްގެން.. ” ކިޔާން އެހެން ބުނެލާފައި ދާން އުޅެނިކޮށް ޒިޔާން ގޮވިއެވެ. ” އަހަރެން އާސިމައްތަ އަށް ގުޅާފަ ބުނެފިން އޯވަރނައިޓް އޭ.. މާދަން މެންދުރު ހާއިރު ދާނެ އޭ.. ބައްޕަމެންވެސް އޯކޭ.. ޔާން ފެންވަރާ އެއްޗެހި ހުންނާނެ ގަނެފައި.. ދެން ޓީޝާޓް ހުންނާންނުން.. އާ ކަމެއް ނޫނެއްނު..” ޒިޔާން އެރޭ ހޭދަ ކޮށްލަން ބޭނުންވީ ރަހުމަތްތެރިޔާ އާއިއެކުއެވެ. ” ހަހަ.. އާން އޯކޭ..” ކިޔާންވެސް އެއްބަސްވިއެވެ. ފްރެންޑްސް ބަލަމުން ހުރިހާ އެންމެން ކައި ނިންމާލިއެވެ. ހުރިހާ އެންމެންވެސް މަސައްކަތް ކުރީ ޒީކްގެ ވިސްނުން އެކަމަށް ނުދޭތޯ އެވެ. އެހެންކަމުން ދަންވަންދެން ތިބެން ވެގެން އެންމެން ވެސް ސީރީޒް ބަލަން ތިބީއެވެ. ” ޔާން. އޯކޭތަ މިތާ އިށީނަސް؟” މައުވާއާއިއެކު ހުރިހާ އެންމެނަށް ކޮފީ ޝޭކް ގިރައިން އައިސް އެކަތި ކިޔާންއަށް ދިއްކޮށްލަމުން ޒީކް އެހިއެވެ. ” އާން.. އާދޭ..” ކިޔާން ސޯފާގެ އެއްފަރާތަށް ޖެހިލިއެވެ. އެއްވެސް މީހަކު ކޮޓަރިއަށް ވަންނަން ހިޔާލުވެސް ނުކުރެއެވެ. އެހެން ތިއްބަ ހުރިހާ އެންމެނަށްވެސް ނިދި ޖެހުނީ ސިޓިން ރޫމްގައި ތިއްބައެވެ.\n” އެމިހުން ކީކޭތަ ހީކުރަނީ އޭނ؟ އެ ޒީކު ވެސް މާ ފުއްޕައިފިޔޭ އަދި މިއަދު.. މަށާ އޭ އެމިހުން އެ ބެހުނީ!! އިޔާޒް ފަޒީލް އާ އޭ!! އަހަރެންގެ ބައްޕަ އެއީ މުޅި ރާއްޖެއަށް އިނގޭ މުއްސަންޖެއް.. ބޮޑުންގެ އެއްއަތް.. ނޭނގެނީތަ މަށާ ބެހުނީމަ އޭގެ ނަތީޖާ އަންނާނެ ގޮތެއް އޭން.. މަގޭ ނުލަފާކަން ނުފެނިގެން އެއުޅެނީ.. އެންމެން ބަރުބާދު ކޮށްލާނަން .. އެންމެންންން..” އިޔާޒް ހަޅޭއްލަވަލަވާފައި ވާހަކަ ދެއްކީ ލޯގަނޑެއް ކުރިމަތީގައި ހުރެގެންނެވެ. އައިއްސަ ހުރި ރުޅީގައި ކައިރީގައި ހުރި ވާސް ނަގާ ހޫރާލީ ލޯގަނޑާ ދިމާލަށެވެ. ބިއްލޫރި ގަނޑު ތެޅުމާއިއެކު ފާހަނަ ދޮރު ޖަހައިގަތީ މުޅި ގެވެސް ވައްޓާލަން އުންމީދުކޮށްގެން ކަހަލައެވެ. އިޔާޒްގެ މި ނަފްރަތުގެ ހުޅުގަނޑުން ޒީކްގެ ހަޔާތަށް ކުއްލި ބަދަލުތަކެއް އަންނާނެ ބާވައެވެ؟ މިއީ ކޮން ކަމެއްގެ ފެށުމެއް ބާއެވެ…؟؟\n…. ނުނިމޭ …..\nSalaam guys.. Here is the third part of Kulli badhal .. Please like and comment.. What do you think will happen next?? Next part ah inthizaaru kohlaa.. Love u all .. Stay safe..\nMi part ves Hama awesome. Keep it up dear angel. When next\nAnd love u too dear\nThank you Ril .. vrh ufaavehje kamudhiyaeema.. Next part Insha Allah mondayga.. Take care stay safe\nMaasha Allah V reethi mi part ves when is next curiously waiting for the next part\nThank you Alika.. Hehe adhi kuda inthizaareh kohlaa.. Next part Insha Allah monday ga.. Take care and stay safe\nAlhey varah reethi mi part vx… Kiyaan Zeek dheke varah loabi very, but Zeek ge gothen neyge.. I hope vaahaka nimey iru Zeek and Kiyaan will beacouple… Hehe… Anyway angell mi hama varah reethi vaahaka eh… (Mifraah ge nan aeema hama hevenee… Because he is my crush)\nAww hehe lets see dhw kiyaan and zeek ah vaane gotheh?? Vrh bodah thank u.. Vrh ufaavehje naiha ah mi vhk kamudhiyaeema.. hehe ehntha? special name eh dhw.. 😍 Thank u again naiha.. Next part vrh avahah up kohladheynan Insha Allah ❤\nMi part ves varah reethi♥. Masha allah. Curiously waiting for the next part. Keep it up angell.♥\nThank you Anuahs.. Adhi kuda inthizaareh kohlaa .. Much loves\nvrh lwbi story maasha allah\nHama habeys ingey Angell mee Haadha Reethi vhk ekey vrh molhu vhk liyan ” I 💓 YOUR WRITING” 😘😘😘😍😍😍 (Stay Home) (Stay Safe)\nGood luck 🤠🤠🤠\nThank you N_U_X_U …. Vrh vrh ufaavehje .. next part ah wait kohlaa .. Stay home and stay safe.. 😘❤\nSalaam my dear readers.. Mi week alhugandu thankolheh bxy koh ulheythee vhk buni dhuvahah up nukohla dhevumun vrh bodah maafah edhen.. Insha Allah mi Saturday ga kulli badhal ge 4th part up kohlaanan.. Inthizaaru kohlahvaa.. Love u all 😞❤\nIt’s not problem Angell beynun gotheh ok… 😝😝😝\nLoabi Aharen Ves Veemey..


Bangladesh ge cafe gai jaanunfidhaavumuge hamalaa dhinee university graduatun | Mihaaru\nބަންގްލަދޭޝްގެ ކެފޭ އަށް ދިން ހަމަލާގައި މަރުވި ފުލުހުންގެ މީހެއްގެ ސަންދޯއް ގެންދަނީ. --ފޮޓޯ:އޭއެފްޕީ\nބަންގާޅު ކެފޭގައި ޖާނުންފިދާވުމުގެ ހަމަލާ ދިނީ ޔުނިވާސިޓީ ގްރެޖުއޭޓުން\n06 ޖުލައި 2016 - 07:13 1 comment\nޑާކާ (ޖުލައި 6) - ބަންގްލަދޭޝްގެ ކެފޭގައި ޖާނުންފިދާވުމުގެ ބޮމުގެ ހަމަލާ ދިން ފަސް މީހުންނަކީ ވެސް އެ ގައުމުގެ މަޝްހޫރު އަމިއްލަ ޔުނިވާސިޓީއަކުން ގްރެޖުއޭޓްވެފައިވާ ޒުވާން ކުދިންކަން ހާމަވެއްޖެ އެވެ. މީގެ ތެރޭގައި 18 އަހަރުގެ ދަރިވަރަކާއި ވެރިކަންކުރާ ޕާޓީގެ އިސް މީހެއްގެ ދަރިއަކު ވެސް ހިމެނެ އެވެ.\nތަޖުރިބާކާރުން ބުނަނީ އިސްލާމިކް ސްޓޭޓް (އައިއެސް) ފަދަ ޖިހާދީ ގްރޫޕްތަކުން މިހާރު ދަނީ ޒުވާން އަދި މުއްސަނދި ކުދިން ރެކްރޫޓް ކުރުމަށް އިސްކަން ދެމުންނެވެ.\n"ބަންގްލަދޭޝްގެ ކެފޭގައި ޖާނުންފިދާވުމުގެ ބޮމުގެ ހަމާލާ ދީފައި ވަނީ ކިޔަވައިގެން ތިބި ޒުވާން ކުދިން. އަދި އެއީ ރަނގަޅު އާއިލާތަކަށް ނިސްބަތްވާ ކުދިން،" ބަންގްލަދޭޝްގެ ދާޚިލީ ވަޒީރު އަސަދުއްޒަމާން ޚާން ވިދާޅުވި އެވެ.\nމީހުން ރަހީނު ކުރި ކެފޭ އިން ޒަޚަމްވި މީހަކު ގެންދަނީ. --ފޮޓޯ:އޭއެފްޕީ\nޒުވާން މުއްސަނދި ކުދިން ޖިހާދީ ގްރޫޕުތަކުގެ ޚިޔާލަށް ލެނބެނީ ކީއްވެތޯ ސުވާލު ކުރުމުން ޚާން ވިދާޅުވީ "މިހާރު އެކަން ފެޝަނަކަށްވެފައިވާ" ކަމަށެވެ.\nބަންގްލަދޭޝްގެ ކެފޭގައި ހަމަލާ ދިނީ އައިއެސް އިން ކަމަށް ބުނި ނަމަވެސް ސަރުކާރުން ބުނެފައި ވަނީ އެ ގައުމުގައި އައިއެސްގެ މޫ ހަރުލާފައި ނުވާ ކަމަށެވެ. ނަމަވެސް އައިއެސްގެ އަމާގު ނިއުސް އެޖެންސީން ވަނީ ހަމަލާ ދިން ފަސް މީހުންގެ ފޮޓޯ ވެސް އާއްމުކޮށްފަ އެވެ.\nއެމެރިކާގެ ޔުނިވާސިޓީއެއްގައި ސިކިއުރިޓީ ސްޓަޑީޒް ކިޔަވައިދޭ ޓީޗަރަކު ބުނީ ސެޕްޓެމްބަރު 11 ގައި ބޯޓުތައް ހައިޖެކްކުރި ގިނަ މީހުންނަކީ ވެސް ސައުދީ މުއްސަނދި އާއިލާތަކަށް ނިސްބަތްވާ މީހުން ކަމަށެވެ.\nމީހުން ރަހީނުކުރި ކެފޭގެ ބޭރުގައި ބަންގްލަދޭޝްގެ ސިފައިން ހަރަކާތްތެރި ވަނީ. --ފޮޓޯ:އޭއެފްޕީ\nބަންގްލަދޭޝްގެ ކެފޭގައި ހަމަލާ ދިން މީހުންގެ ތެރޭން 22 އަހަރުގެ މީހަކީ އޮސްޓްރޭލިއާގެ މޮނާޝް ޔުނިވާސިޓީގެ މެލޭޝިއާ ކެމްޕަހުގައި ކިޔަވަމުން ދިޔަ ދަރިވަރެއް ކަމަށްވެ އެވެ. ކެމްޕަހުގައި އޭނާގެ އެކުވެރި ދަރިވަރަކު ބުނީ އެއީ ކިޔެވުމަށް މޮޅު އަދި ކުޅަދާނަ އެތުލީޓެއް ކަމަށެވެ. އޭނާ ފަހުން އުޅުނީ ނޯތު ސައުތު ޔުނިވާސިޓީގައި ކަމަށްވެ އެވެ. ހަމަލާގައި ބައިވެރިވި 18 އަހަރުގެ ކުއްޖެއްގެ ބައްޕަ ބުނި ގޮތުގައި އޭނާގެ ދަރިފުޅުގެ ބޮލަށް ބަޔަކު ވަދެ އޭނާ ހަރުކަށި ވިސްނުމަށް ބަދަލުކޮށްފައިވާ ކަމަށެވެ.\nހަމަލާގައި ބައިވެރިވި އެހެން ކުއްޖެއް ކަމަަށްވާ ރޮހާން އިމްތިއާޒް ވެސް މޮނާޝް ޔުނިވާސިޓީން ކިޔަވަމުންދާ ކަމަށް ޚަބަރުތައް ބުނެ އެވެ. އޭނާގެ ބައްޕަ އަކީ އަވާމީ ލީގުގެ ޑާކާ ވިންގުގެ ކުރީގެ ޔޫތު އެފެއާޒް ސެކްރެޓަރީ އެވެ. ފަސް މީހުންގެ ތެރޭން އެކަކު ވަނީ މަދަރުސާއަކުން ތައުލީމް ހާސިލްކޮށްފަ އެވެ.\nއިތުރު ލިޔުންތައް އަމިއްލައަށް މަރުވުން ބަންގްލަދޭޝް ސުއިސައިޑް ހަމަލާ


ތިން ރަށެއްގެ ފުޓްބޯޅަ ދަނޑުގެ ބިން އެއްވަރުކުރަނީ\nތިން ރަށެއްގެ ޓާފް ދަނޑުގެ މަސައްކަތް\nބިން އެއްވަރުކުރަނީ މާމެންދޫ، މަރަދޫ އަދި ދޫނޑިގަން އަވަށު ދަނޑުގައި\nމި ތިން ދަނޑުގެ މަސައްކަތްތައް ހަވާލުކޮށްފައިވަނީ ދެ ކުންފުންޏަކާ\n7 އޭޕްރިލް 2021 | ބުދަ 19:16\nތިން ރަށެއްގެ ފުޓްބޯޅަ ދަނޑުގެ ބިން އެއްވަރުކުރުމުގެ މަސައްކަތުގެ އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން\nކުޅިވަރާ ބެހޭ ވުޒާރާއިން ރާއްޖޭގެ އެކިކަންކޮޅުތަކުގައި ގާއިމުކުރަމުންދާ ފުޓްބޯޅަ ދަނޑުތަކުގެ ތެރެއިން ތިން ރަށެއްގެ ފުޓްބޯޅަ ދަނޑުގެ ބިން އެއްވަރުކުރުމުގެ މަސައްކަތް ބަޔަކާ ހަވާލުކޮށްފިއެވެ.\nއެގޮތުން ލ. މާމެންދޫ އާއި، ސ. މަރަދޫ އަދި ފުވައްމުލައް ސިޓީ ދޫނޑިގަން އަވަށު ފުޓްބޯޅަ ދަނޑުގެ މަސައްކަތް ވަނީ އެކި ކުންފުނިތަކާ ހަވާލުކޮށްފައެވެ.\nކުޅިވަރާ ބެހޭ ވުޒާރާއިން މަޢުލޫމާތުދޭ ގޮތުގައި ލ. މާމެންދޫ ފުޓްބޯޅަ ދަނޑުގެ ބިން އެއްވަރުކުރުމަށް ހަވާލުކުރީ ނެކްސްޓާ މޯލްޑިވްސް ޕްރައިވެޓް ލިމިޓެޑާއެވެ. އަދި މި މަސައްކަތް އެ ކުންފުންޏާ ހަވާލުކޮށްފައިވަނީ، ބިން ހަވާލުކުރާތާ 28 ދުވަހުގެ ތެރޭގައި މަސައްކަތް ފަށައި، 28 ދުވަހުގެ ތެރޭގައި މަސައްކަތް އެއްކޮށް ނިންމާ ގޮތަށެވެ. އަދި މި މަސައްކަތް އެ ކުންފުންޏާ ހަވާލުކޮށްފައިވަނީ 2،126،703 (ދެ މިލިޔަން އެއް ލައްކަ ސައްބީސް ހާސް ހަތްސަތޭކަ ތިން) ރުފިޔާއަށް ކަމަށް ކުޅިވަރާ ބެހޭ ވުޒާރާއިން މަޢުލޫމާތުދެއެވެ.\nމީގެ އިތުރުން ސ. މަރަދޫ ފުޓްބޯޅަ ދަނޑުގެ ބިން އެއްވަރުކުރުމުގެ މަސައްކަތް ހަވާލުކޮށްފައިވަނީ އާރްޖީ އިންޓަނޭޝަނަލް ޕްރައިވެޓް ލިމިޓެޑާއެވެ. އަދި މި މަސައްކަތް އެ ކުންފުންޏާ ހަވާލުކޮށްފައިވަނީ، ބިން ހަވާލުކުރާތާ 28 ދުވަހުގެ ތެރޭގައި މަސައްކަތް ފަށައި، 29 ދުވަހުގެ ތެރޭގައި މަސައްކަތް އެއްކޮށް ނިންމާ ގޮތަށެވެ. އަދި މި މަސައްކަތް އެ ކުންފުންޏާ ހަވާލުކޮށްފައިވަނީ 2،088،461 (ދެ މިލިޔަން އަށްޑިހައަށް ހާސް ހަތަރުސަތޭކަ ފަސްދޮޅަސް އެއް) ރުފިޔާއަށް ކަމަށްވެސް ކުޅިވަރާ ބެހޭ ވުޒާރާއިން މަޢުލޫމާތުދެއެވެ.\nއަދި ފުވައްމުލައް ސިޓީ ދޫނޑިގަން އަވަށު ފުޓްބޯޅަ ދަނޑުގެ ބިން އެއްވަރުކުރުމުގެ މަސައްކަތްވެސް އާރްޖީ އިންޓަނޭޝަނަލް ޕްރައިވެޓް ލިމިޓެޑާ ހަވާލުކުރިއިރު، އެ މަސައްކަތް އެ ކުންފުންޏާ ހަވާލުކޮށްފައިވަނީ، ބިން ހަވާލުކުރާތާ 28 ދުވަހުގެ ތެރޭގައި މަސައްކަތް ފަށައި، 60 ދުވަހުގެ ތެރޭގައި މަސައްކަތް އެއްކޮށް ނިންމާ ގޮތަށެވެ. އަދި މި މަސައްކަތް އެ ކުންފުންޏާ ހަވާލުކޮށްފައިވަނީ 2،305،619 (ދެ މިލިޔަން ތިން ލައްކަ ފަސް ހާސް ހަސަތޭކަ ނަވާރަ) ރުފިޔާއަށް ކަމަށްވެސް ކުޅިވަރާ ބެހޭ ވުޒާރާއިން މަޢުލޫމާތުދެއެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ ރިޔާސީ ވައުދުފުޅުގެ ތެރޭގައި ރާއްޖޭގެ 100 ރަށެއްގައި ފެންވަރު ރަނގަޅު ފުޓްބޯޅަ ދަނޑު އެޅުން ހިމެނޭއިރު، މިހާތަނަށް މި ސަރުކާރުން ވަނީ އަށް ރަށެއްގެ ފުޓްބޯޅަ ދަނޑުތަކުގައި ވަނީ ޓާފް އަޅާފައެވެ. އަދި މި އަހަރު ނިމުމުގެ ކުރިން ގިނަ ދަނޑުތަކެއްގެ މަސައްކަތް އެއްކޮށް ނިންމާލެވޭނެ ކަމަށް ކުޅިވަރާ ބެހޭ ވުޒާރާއިން މަޢުލޫމާތުދެއެވެ.


ކަރީނާ މާބަނޑުކަން އިއުލާން ކުރުމުން ގިނަ ބަޔަކު މަރުހަބާ ކިޔަން...\nކަރީނާ މާބަނޑުކަން އިއުލާން ކުރުމުން ގިނަ ބަޔަކު މަރުހަބާ ކިޔަން ފަށައިފި\nތައިމޫރު ލިބިފައިވަނީ 2016 ގައި\nމި ދެމަރިންނަށް ވަނީ ފިރިހެން ދަރިއަކު ލިބިފައި\nސައިފް އާއި ކަރީނާ ކައިވެނި ކުރީ 2012 ވަނަ އަހަރު\n13 އޯގަސްޓް 2020 | ބުރާސްފަތި 19:00\nކަރީނާ ކަޕޫރު ފުރަތަމަ ދަރިފުޅަށް ބަލިވެއިން އިރު ނަގާފައިވާ ފޮޓޯތަކެއް\nބޮލީވުޑްގެ އެންމެ މަޤްބޫލު އެއް ޖޯޑު ކަމަށްވާ ސައިފް އަލި ޚާން އާއި ކަރީނާ ކަޕޫރަށް ދެވަނަ ދަރިޔަކު ލިބެން އުޅޭކަން ބުދަ ދުވަހު ހަވީރު ވަނީ އިއުލާން ކޮށްފައެވެ.\nކަރީނާ މާބަނޑުކަން އިއުލާންކޮށް ނެރެފައިވާ ބަޔާނުގައި އާއިލާއަށް އިތުރު މެންބަރަކު އަންނަން އުޅޭކަން ވަނީ ހާމަކޮށްފައެވެ. އަދި ހެޔޮ ދުޢާ ކޮށް މަރުހަބާ ކީ ހުރިހާ ފަރާތްތަކަށް އެ ދެމަފިރިން ވަނީ ޝުކުރު އަދާކޮށްފައެވެ.\nކަރީނާ މާބަނޑުވިކަން އިއުލާން ކުރުމާއި އެކު ސައިފް އާއި ކަރީނާގެ އާއިލާގެ މެންބަރުންނާއި ބޮލީވުޑްގެ ތަރިންގެ އިތުރުން ފޭނުން ދަނީ ދެމަފިރިންނަށް މަރުހަބާ ކިޔާ ކަރީނާ އަށް ދުޅަހެޔޮ ސިއްޚަތަކަށް އެދެމުންނެވެ.\nކަރީނާ އަށް ދެވަނަ ދަރިއަކު ލިބެން އުޅޭކަން އިއުލާން ކޮށްފައިވާއިރު މީގެ ކުރިން މި ދެމަފިރިންނަށް ވަނީ ފިރިހެން ދަރިއަކު ލިބިފައެވެ. ސައިފް އާއި ކަރީނާގެ އަލަތު ދަރިފުޅު ތައިމޫރު އަލީ ޚާން ލިބިފައިވަނީ 2016 ވަނަ އަހަރުއެވެ. ސައިފް އާއި ކަރީނާ ކައިވެނި ކޮށްފައިވަނީ 2012 ވަނަ އަހަރުއެވެ.\nސައިފް ވަނީ މީގެ ކުރިން ކައިވެނިކޮށްފައިވަނީ ކުރީގެ ފިލްމީ ތަރި އަމްރީތާ ސިންގްއާއެވެ. އެ ކައިވެންޏަށް ދެ ކުދިން ވަނީ ލިބިފައެވެ. އެއީ އަރަމުން އަންނަ ފިލްމީ ތަރި ސާރާ އަލީ ޚާން އާއި އޭނާގެ ކޮއްކޮ އިބްރަހަމް އަލީ ޚާންއެވެ. ސައިފްގެ ފުރަތަމަ ކައިވެނި ރޫޅިފައިވަނީ ކައިވެންޏަށް 13 އަހަރަށްފަހުންނެވެ. އެއީ 2004 ވަނަ އަހަރުއެވެ.


Gulf Council Summit: Hurihaa Samaalukameh Qatar ah\nގަލްފް ކައުންސިލް ސަމިޓް: ހުރިހާ ސަމާލުކަމެއް ގަތަރަށް\nގަތަރަށް ދަތިކުރަން އަޅާފައި ހުރި ހުރިހާ ފިޔަވަޅެއް އުވާލައިފި\nޖީސީސީ ވަރުގަދަކުރުމަށް ގައުމު ތަކުން އެއްބާލާން ވަނީ އެއްބަސްވެފަ\nވަލީއަހުދު މުހައްމަދު ބިން ސަލްމާން ޖީސީސީ ސަމިޓް ހުޅުވައިދެއްވުމުގެ ގޮތުން ބަޔާން އިއްވަވަނީ\nއަރަބި ގަލްފް ގައުމުތަކަށް މިއީ އާފެށުމެއް ނޫނެވެ. އެހެން ފެށުމެކެވެ. ގުޅުން ކެނޑުނު ހިސާބުން ދެކޮޅު ގެނެސް، ކޮނޑާކޮނޑު ޖައްސައި، ސައުދީ އަރަބިއްޔާގެ އަލްއޫލާގައި، "ގަލްފް ކޯޕަރޭޝަން ކައުންސިލް" (ޖީސީސީ) ލީޑަރުން ވަނީ އާ ސަފުހާއެއް ލިޔަން ފައްޓަވާފަ އެވެ. ގަލްފް ސަރަހައްދަށް ދެރަގޮތެއްވުމަށް އެދިވަޑައިނުގަންނަވާ ކަމަށް ވިދާޅުވެ "އަލްއޫލާ ޑިކްލަރޭޝަން" ގައި ވެސް ވަނީ ސޮއިކުރައްވާފަ އެވެ.\nސައުދީގައި މިހާރު ހިނގަމުންދާ ޖީސީސީ ސަމިޓުގައި އެންމެ ބޮޑު ޝުކުރެއް ރައްދުވީ ގަތަރަށެވެ. ސަލްމާން ރަސްގެފާން ގަތަރުގެ އަމީރު ޝެއިޚް ތަމީމް އަލް ސާނިއަށް ދެއްވި ދައުވަތު ގަބޫލުކުރައްވައި، ސަމިޓަށް ވަޑައިގެންނެވުމުންނެވެ.\nސައުދީއާ ބައިވެރިން ގަތަރާ ދެކޮޅަށް އަޅާފައި ހުރި ފިޔަވަޅުތައް މުލިން އުވާލައިފި\nސަމިޓް ހުޅުވައިދެއްވަމުން ވަލީއަހުދު މުހައްމަދު ބިން ސަލްމާން ވިދާޅުވީ ގަލްފުގެ އެއްބައިވަންތަކަމަށް ހިތްވަރުދެއްވި މުހިންމު ދެ ސަޚްސެއް މިއަހަރު ގެއްލިވަޑައިގެންފައިވާ ކަމަށެވެ. އެއީ އޮމާންގެ ސުލްތާން ގާބޫސް ބިން ސައީދު އާއި ކުވޭތުގެ އަމީރު ޝައިޚް ސަބާހް އަލް އަހްމަދު ކަމަށެވެ. އެހެންކަމުން މިއަހަރުގެ ޖީސީސީ ސަމިޓް އެދެބޭފުޅުންނަށް ނިސްބަތްކުރައްވައި "ސުލްތާން ގާބޫސް އެންޑް ޝެއިޚް ސަބާހް ސަމިޓް" ގެ ނަމުން ނަންދިނުމަށް ސަލްމާން ރަސްގެފާން އިރުޝާދުދެއްވާ ކަމަށެވެ.\nއަރަބި ގަލްފް ގައުމުތައް ހަރުދަނާކޮށް ގުޅުން ބަދަހިކުރުމަށް ކުވޭތުގެ ވެރިން އިސްވެ ކުރެއްވި މަސައްކަތްތަކަށް ވެސް މުހައްމަދު ބިން ސަލްމާން ޝުކުރުއަދާކުރެއްވި އެވެ.\nޖީސީސި ލީޑަރުން އެކުގައި\nމުހައްމަދު ބިން ސަލްމާން ވިދާޅުވި ގޮތުގައި ގައުމުތައް އެކުވެރިވުމަށް ވަނީ ވަރަށް ބޮޑަށް ބޭނުންޖެހިފަ އެވެ. އޭނާ ވިދާޅުވީ އީރާންގެ ނިއުކްލިއާ ހަރަކާތްތަކަކީ މުޅި ސަރަހައްދަށް ބިރެއް ކަމަށެވެ. އެ ގައުމުން ހިންގާ ބެލިސްޓިކް މިސައިލް ޕްރޮގްރާމަކީ ހިނދުކޮޅަކަށް ވެސް ހަނދާންނައްތާލެވެން ނެތް ކަމެއް ކަމަށެވެ. ޕްރޮކްސީ ބޭނުންކޮށްގެން ގަލްފް ފޫވައްޓާލަން އީރާން ކުރާ މަސައްކަތްތަކުން ހިމާޔަތްވެވެން އޮތީ ވެސް އެއްބައިވެގެން ކަމަށް އޭނާ ވިދާޅުވި އެވެ.\nސައުދީއާ ބައިވެރިން ގަތަރާ ގުޅުން ކަނޑާލުމުން ޒަމާންތަކެއް ވަންދެން ގަލްފު ދައުލަތްތަކުގެ މެދުގައި އޮތް ލޯތްބާއި އަޅާލުމަށް ލޮޅުން އަރައިގެން ދިއަ އެވެ. އެހެން ނަމަވެސް މި ސަމިޓް ފެށުމުގެ އެއްދުވަސްކުރިން ސައުދީން ވަނީ ބޯޑަރުތައް ހުޅުވާލައި ގަތަރަށް މަރުހަބާކިޔާފަ އެވެ. އަދި ގަތަރާ ގުޅުން ބަދަހިކުރަން ހުރިހާ ގައުމަކުން މިހާރު ވަނީ އެއްބަސްވެފަ އެވެ.\nސައުދީ އަަރަބިއްޔާ ކްވޭތު ގަތަރު + ގަލްފް ސަރަހައްދު


Dhiriulhumah masakkai nukoh Allah ah alhuvethivun furihama eh nuvaane | Mihaaru\nމާލެ: ޖުލައި 10، 2020: ކޮވިޑް-19 އިން ރައްކާތެރިވުމަށް އެޅި ފިޔަވަޅުތަކުގެ ތެރެއިން މާލެ ސަރަހައްދުގެ މިސްކިތްތަކުގައި ހުކުރު ނަމާދުކުރުން ހުއްޓާލިތާ ތިން މަސް ފަހުން ހުކުރު ނަމާދު ކުރަން ފެށުން.-- ފޮޓޯ: އަހުމަދު އަވްޝަން އިލްޔާސް /މިހާރު\nދިރިއުޅުމަށް މަސައްކަތެއް ނުކޮށް ﷲ އަށް އަޅުވެތިވުން ފުރިހަމައެއް ނުވާނެ\nޑރ. ސަޢުދުﷲ ޢަލީ\n11 ސެޕްޓެމްބަރ 2020 - 12:426comments\nމާތް ﷲ އިންސާނުން އުފައްދަވައި ދުނިޔެ އަށް ފޮނުއްވެވީ އެކަލާނގެއަށް އަޅުކަން ކުރުމަށެވެ. އެބަހީ އެކަލާނގެ އަންގަވާ ކަންކަން ކުރުމަށާއި ނަހީ ކުރައްވާ ކަންކަން ނުކުރުމަށެވެ. މިގޮތަށް އިންސާނުން އަޅުވެތިވުމަކީ ﷲ އަށް އެއިން މަންފާއެއް ލިބެން އޮތް ކަމެއް ނޫނެވެ. އެކަމަކު މިއީ އިންސާނުންގެ ދިރިއުޅުން ބާއްޖަވެރި ކުރުމަށްޓަކައި އެކަލާނގެ މިންވަރު ކުރައްވާފައިވާ ކަމެކެވެ. އަދި މީގެ ނަތީޖާއެއްގެ ގޮތުން އުޚުރަވީ ހަޔާތުގައި އަބަދުގެ އަބަދަށް އުފަލުގައި އުޅެން ލިބިދޭ ފުރުސަތެކެވެ. އެހެންކަމުން ދެ ދުނިޔޭގެ ބާއްޖަވެރިކަން ހޯދަން ބޭނުންވާ ނަމަ ﷲ އަށް ފުރިހަމަގޮތުގައި އަޅުވެތިކަން އަދާކުރަން ޖެހެއެވެ. މިކަން ފުރިހަމަވާނީ އިސްލާމްދީނުގައިވާ ޢިބާދާތުތަކުގެ އިތުރުން ދިރިއުޅުމަށްޓަކައި ވެސް މަސައްކަތް ކޮށްގެންނެވެ.\nއިސްލާމްދީނުގައި ފަރްޟު ކުރެވިފައިވާ ޢިބާދާތުތަކަށް ބަލާއިރު އިންސާނެއްގެ ހަޔާތުން އެ ފަރްޟުތައް އަދާކުޅައުމަށް ހޭދަވަނީ ނިސްބަތުން ވަރަށް ކުޑަ ވަގުތު ކޮޅެކެވެ. މިގޮތުން ކޮންމެ ރެއަކާއި ދުވާލަކު ފަރްޟު ނަމާދުތައް އަދާ ކުރުމަށް ޖުމްލަކޮށް ހޭދަވާނީ ގާތްގަނޑަކަށް އެންމެ ގަޑިއެއްގެ އިރެވެ. ދެންހުރި ފަރްޟު ތަކަކީ ވެސް ދިރިއުޅުމަށްޓަކައި މަސައްކަތް ކުރުމަށް ހުރަސްއެޅޭނެ ކަން ކަމެއް ނޫނެވެ. މިސާލަކަށް ރޯދައަށް ހުރެގެން ދިރިއުޅުމަށްޓަކައި ކުރާ ވަރަށް ގިނަ މަސައްކަތްތައް ކުރެވޭނެ އެވެ. ޙައްޖުގެ އަޅުކަމުގައި ތިމާގެ ވަޒަން ދޫކޮށް ދުރުތާކަށް ގޮސް ހުރި ނަމަވެސް ދުނިޔަވީ ކަންކަމުގައި ވަގުތު ހޭދަ ކުރަން ޖާގަ އޮވެ އެވެ.\nޢިބާދާތު އަދާކުރަން ހޭދަވާ ވަގުތުގެ އިތުރުން އިންސާނާގެ ހަޔާތުގައި ނިދުމަށާއި އަރާމު ކުރުމަށާއި ސާފުތާހިރުވުމަށް ހޭދަވާ ވަގުތުތައް ފިޔަވައި ދެން ހުރިހާ ވަގުތަކީ ވެސް ދިރިއުޅުމުގެ މަސައްކަތްތައް އަދާކުރުމަށް ލިބިފައިވާ ވަގުތެވެ. މި ވަގުތުތައް ހެޔޮ ގޮތުގައި ބޭނުން ހިފުމަށްޓަކައި ދިރިއުޅުމުގެ ހަޔާތް ދެނެގަނެ މި ދުނިޔޭގައި ﷲ ލައްވަވާފައިވާ އެންމެހާ ނިޢުމަތްތަކުން ފައިދާ ލިބިގަންނާނެ ގޮތްތައް ދަސްކޮށް އެކަމަށް މަސައްކަތް ކުރުމަކީ މުސްލިމެއްގެ ހައިސިއްޔަތުން ކޮންމެހެން ކުރުން ލާޒިމު ކަމެކެވެ. އެހެނީ އެއީ އިސްލާމް ދީނުގައި އަޅުކަމުގެ ތެރެއިން ހިމެނޭ ކަންކަމަށް ވުމެވެ. ފަރްޟުތައް އަދާކުރުމަށް ފަހު އެއާ ގުޅިގެން ހުންނަ ސުންނަތް އަޅުކަންތައް އަދާކުރުމަކީ އަޅުކަމަށް ލިބޭ އިތުރު ފުރިހަމަ ކަމެކެވެ. އަދި އިތުރު ސަވާބު ހޯދުމަށް ކުރާ ތަޠައްވުޢު އަޅުކަމުން އިތުރު ސަވާބު ހޯދޭނެކަން ކަށަވަރެވެ.\nޢިބާދާތު އަދާކުރަން ހޭދަވާ ވަގުތުގެ އިތުރުން އިންސާނާގެ ހަޔާތުގައި ނިދުމަށާއި އަރާމު ކުރުމަށާއި ސާފުތާހިރުވުމަށް ހޭދަވާ ވަގުތުތައް ފިޔަވައި ދެން ހުރިހާ ވަގުތަކީ ވެސް ދިރިއުޅުމުގެ މަސައްކަތްތައް އަދާކުރުމަށް ލިބިފައިވާ ވަގުތެވެ. މި ވަގުތުތައް ހެޔޮ ގޮތުގައި ބޭނުން ހިފުމަށްޓަކައި ދިރިއުޅުމުގެ ހަޔާތް ދެނެގަނެ މި ދުނިޔޭގައި ﷲ ލައްވަވާފައިވާ އެންމެހާ ނިޢުމަތްތަކުން ފައިދާ ލިބިގަންނާނެ ގޮތްތައް ދަސްކޮށް އެކަމަށް މަސައްކަތް ކުރުމަކީ މުސްލިމެއްގެ ހައިސިއްޔަތުން ކޮންމެހެން ކުރުން ލާޒިމު ކަމެކެވެ.\nއެހެންނަމަވެސް ދިރިއުޅުމަށް ކުރާ މަސައްކަތަށް ހުރަސްއެޅޭ ގޮތަށް ކުރާ ތަޠައްވުޢު އަޅުކަންތަކަށް ވުރެ އަދި ބައެއް ހާލަތްތަކުގައި ސުންނަތް އަޅުކަންތަކަށް ވުރެވެސް ދިރއުޅުމަށް މަސައްކަތްކުރުން އެއީ މާ ހެޔޮކަން ބޮޑުވެގެންވާ ކަމެކެވެ. ސަބަބަކީ ދިރިއުޅުމަށް ކުރާ މަސައްކަތަކީ ﷲ އިންސާއާ ހަވާލު ކުރައްވާފައި ބިމުގެ ޚަލީފާ ކަމުގެ ދަށުން ބިން އާރާސްތު ކުރުމަށް ކުރެވޭ މަސައްކަތެއް ކަމުގައިވާތީ އެވެ. އެއީ އެކަލާނގެ އަމުރުފުޅަށް ކިޔަމަންވުން ކަމުގައިވާތީ އެވެ. އެހެންވެ ބައެއް ހާލަތުގައި މިކަން ވާޖިބަކަށްވެ އެވެ. އަދި އަނެއްބައި ހާލަތުގައި ކިފާޔަތުގެ ފަރުޟެއް ކަމުގައިވެ އެވެ. އަދި މިކަމުގެ އަގު، އީމާންވާ އިންސާނާ އަށް ﷲ ދެއްވާނެ އެވެ. މިކަން އަލްއަންބިޔާއު ސޫރަތުގެ 94 ވަނަ އާޔަތުގައި ބަޔާން ކުރައްވާފައިވެ އެވެ.\nއިސްލާމްދީނުގެ އަމާޒަކީ އިންސާނުންނަށް ދެދުނިޔޭގެ ބާއްޖަވެރިކަމުގެ މަގު ފަހިކޮށްދިނުން ކަމަށް ވާއިރު ދިރިއުޅުމުގެ ހަޔާތާ ބެހޭގޮތުން އެއްޗެއް ނޭނގި އެ ހަޔާތަށްޓަކައި މަސައްކަތް ނުކޮށް ތިބުމަކީ ދީނުގެ އަމާޒު ހާސިލު ނުކުރެވޭނެ ކަމެކެވެ. އަދި ބިމުގެ ޚަލީފާކަން އިންސާނާ އަށް ފުރިހަމަ ގޮތުގައި އަދާނުކުރެވޭނެ ކަމެކެވެ. ޞާލިޙު އިންސާނަކަށް ވެވޭނީ ދިރިއުޅުމުގެ ހަޔާތަށްޓަކައި ވެސް މަސައްކަތް ކޮށްގެންނެވެ. އަނެއްކޮޅުން ބަލާއިރު އެ މަސައްކަތަކީ އާޚިރަތް ކާމިޔާބު ކުރުމަށްޓަކައި ކުރެވޭ މަސައްކަތުގެ ބައެއް ވެސް މެ އެވެ. ވީމާ އާޚިރަތަށްޓަކައި މަސައްކަތް ކުރުމަކީ ހަމައެކަނި ޢިބާދާތުގެ ތެރޭ ހިމެނޭ ކަންތައްތައް އަދާކުރުމެއް ނޫންކަން ވަރަށް ސާފުކޮށް އެނގެން ޖެހެ އެވެ. އެހެން ނޫންނަމަ ބައެއް މީހުންނަށް ހީވެފައި އޮންނާނީ ތިމާ އަޅުވެރިއަކަށް ވުމަށްޓަކައި ނުވަތަ ސުވަރުގެ ހާސިލު ކުރުމަށްޓަކައި ޖެހޭނީ އަބަދު މިސްކިތުގައި އިންނަން ކަމަށެވެ.\nދިރިއުޅުމަށް ކުރާ މަސައްކަތަށް ހުރަސްއެޅޭ ގޮތަށް ކުރާ ތަޠައްވުޢު އަޅުކަންތަކަށް ވުރެ އަދި ބައެއް ހާލަތްތަކުގައި ސުންނަތް އަޅުކަންތަކަށް ވުރެވެސް ދިރއުޅުމަށް މަސައްކަތްކުރުން އެއީ މާ ހެޔޮކަން ބޮޑުވެގެންވާ ކަމެކެވެ. ސަބަބަކީ ދިރިއުޅުމަށް ކުރާ މަސައްކަތަކީ ﷲ އިންސާއާ ހަވާލު ކުރައްވާފައި ބިމުގެ ޚަލީފާ ކަމުގެ ދަށުން ބިން އާރާސްތު ކުރުމަށް ކުރެވޭ މަސައްކަތެއް ކަމުގައިވާތީ އެވެ. އެއީ އެކަލާނގެ އަމުރުފުޅަށް ކިޔަމަންވުން ކަމުގައިވާތީ އެވެ.\nޛިކުރު ކުރުމާއި ދުޢާ ކުރުމަކީ އިސްލާމްދީނުގައި ވަރަށް މުހިންމު ކަމެކެވެ. އަދި ސުންނަތް އަޅުކަންތަކަކީ ވެސް ފުރިހަމަ ޝަޚްޞިއްޔަތެއް ބިނާ ކުރުމަށްޓަކައި ނުހަނު ބޭނުންތެރި ކަމެކެވެ. އެކަމަކު ފުރިހަމަ މުޖުތަމަޢެއް ބިނާ ކުރުމަށްޓަކައި ފިކުރީ ގޮތުންނާއި އުފެއްދުންތެރިކަމާއި ޚިދުމަތްތެރިކަން ފޯރުވުމުގެ ގޮތުން މުސްލިމުން މިއަދު މަސައްކަތް ކުރަން ޖެހޭ ދާއިރާތައް ވަރަށް ގިނަ އެވެ. ޢިލްމީ ރޮގުން ކުރިއަރައި ގިނަ ބަޔަކު އެ ރޮނގުރޮނގުން ޚާއްޞަ މީހުންނަށް ވާން ޖެހޭ އެތައް ރޮނގެއް މުސްލިމު ޖަމާޢަތްތަކުގައި މިއަދު ވަނީ ގިނަވެފަ އެވެ. އަޅުގަނޑުމެންގެ ދިވެހި ރާއްޖެ އަށް ބަލާއިރު ވެސް ތަފާތު ރޮނގުރޮގުން ކުރިއަރާފައިވާ އެތައް ބަޔަކު ބޭނުންވެ އެވެ. އެކި ރޮނގުރޮނގުން ޚާއްޞަ ވެފައި ތިބި މީހުންވެސް އެ މީހުންގެ މައިދާނުގައި އަދާކުރަން ޖެހޭ ދައުރު ފުރިހަމައަށް އަދާކުރުމަކީ ވެސް މިއަދު އަޅުގަނޑުމެން ވިސްނަން ވެފައިވާ ކަމެކެވެ. އިސްލާމީ އުންމަތް ކުރިއަރައި ތަރައްގީވާން ބޭނުން ނަމަ ދިރިއުޅުމުގެ ތަފާތު މައިދާންތަކުގައި މަސައްކަތް ކުރަން ޖެހެ އެވެ. އެހެން ނޫންނަމަ ދިރިއުޅުމުގެ ހަޔާތުގައި މުސްލިމުން ދާނީ ފަހަތަށެވެ.\nﷲ އަށް އީމާންނުވެ އެކަލާނގެ އަށް އަޅުވެތިނުވާ މީހުން ވެސް ދިރިއުޅުމަށްޓަކައި މަސައްކަތް ކުރާ ނަމަ އެއީ ހަގީގަތުގައި ﷲ އިންސާނުން އުފެއްދެވި މަގުސަދުން ބައެއް ފުރިހަމަ ކުރެވެނީ އެވެ. ނަމަވެސް އެމީހުން މަސައްކަތް ކުރަނީ ﷲ އަށް އަޅުވެތިވުމަށްޓަކައި ނޫން ކަމަށްވާތީ އެއީ އަޅުކަމެއް ކަމުގައި ބަލައިނުގަނެވޭނެ އެވެ. އަދި އުޚުރަވީ ހަޔާތުން އެ މީހުންނަށް ހެޔޮޖަޒާއެއް ނުލިބޭނެ އެވެ. އަދިކިއެއްތަ، ﷲ އަށް އީމާންނުވެ އެކަލާނގެ އަށް އަޅުވެތި ނުވާތީވެ އެކަމުގެ އުގޫބާތް ވެސް ލިބޭނެ އެވެ. ކޮންމެއަކަސް ދުނިޔެއަށްޓަކައި އެމީހުން މަސައްކަތް ކުރީތީވެ އެކަމުގެ ޖަޒާ މި ދުނިޔެމަތީގައި ﷲ އެމީހުންނަށް ދެއްވާނެ އެވެ. އެހެންވެ މި ދުނިޔެމަތީ ހިތްހަމަ ޖެހުމާއި އަރާމުގައި އެމީހުންނަށް އުޅެވިދާނެ އެވެ. ނަމަވެސް މިއާ ޚިލާފަށް މުސްލިމުން ދިރިއުޅުމަށްޓަކައި މަސައްކަތް ކުރަނީ ﷲ އަށް އަޅުވެތިވުން ފުރިހަމަ ކުރުމަށްޓަކައި ކަމުގައިވާތީ ދުނިޔެމަތީގައި އެމަސައްކަތުން މަންފާ ލިބުމާ އެކު އުޚުރަވީ ހަޔާތުގައި ވެސް އެއަށް ހެޔޮ ޖަޒާ ލިބޭނެ އެވެ.\nދިރިއުޅުމަށްޓަކައި ކުރާ މަސައްކަތްތައް އަޅުކަމެއްގެ ގޮތުގައި ވުމަށްޓަކައި މުސްލިމުން ވިސްނަން ޖެހޭ ވަރަށް މުހިންމު ކަމެއް އޮވެ އެވެ. އެއީ ދުނިޔަވީ ހަޔާތަށްޓަކައި މަސައްކަތް ކުރަމުން ދާއިރު ދީނީ ފަރުޟުތަކާއި ވާޖިބުތަކުގެ މަތިން ހަނދާން ނައްތާނުލުމެވެ. މިކަން މިގޮތަށް އޮންނަން ޖެހުނަސް ފަރުޟުތަކަށް އެއްވެސް ފަރުވާތެރިކަމެއް ނުދީ ދިރިއުޅުމުގެ މަސައްކަތްތަކުގައި ހޭދަކުރާ މީހުން މުސްލިމުންގެ ތެރޭގައި ވަރަށް ގިނަ އެވެ.\nދިރިއުޅުމަށްޓަކައި ކުރާ މަސައްކަތްތައް އަޅުކަމެއްގެ ގޮތުގައި ވުމަށްޓަކައި މުސްލިމުން ވިސްނަން ޖެހޭ ވަރަށް މުހިންމު ކަމެއް އޮވެ އެވެ. އެއީ ދުނިޔަވީ ހަޔާތަށްޓަކައި މަސައްކަތް ކުރަމުން ދާއިރު ދީނީ ފަރުޟުތަކާއި ވާޖިބުތަކުގެ މަތިން ހަނދާން ނައްތާނުލުމެވެ. މިކަން މިގޮތަށް އޮންނަން ޖެހުނަސް ފަރުޟުތަކަށް އެއްވެސް ފަރުވާތެރިކަމެއް ނުދީ ދިރިއުޅުމުގެ މަސައްކަތްތަކުގައި ހޭދަކުރާ މީހުން މުސްލިމުންގެ ތެރޭގައި ވަރަށް ގިނަ އެވެ. މިއީ ވަރަށް ހިތާމަ ހުރި ކަމެކެވެ. އެހެނީ ﷲ ގެ ރުހިވޮޑިގަތުމާއި އެކަލާނގެ ހަޟްރަތުން ނަޞްރު ބޭނުންވާ ނަމަ އެންމެ ފުރަތަމަ ސަމާލުވާން ޖެހޭނީ އެކަލާނގެ ފަރްޟު ކުރައްވާފައިވާ ޚާއްޞަ އަޅުކަންތަކަށެވެ. އެއަށް ފަހު ބައެއް ހާލަތްތަކުގައި ސުންނަތް އަޅުކަންތައް ތަކަށެވެ. ދުނިޔަވީ މަސައްކަތްތައް އަންނަންވާނީ އޭގެ ފަހަށެވެ. އިތުރު ސަވާބާއި ދަރުމަ ހޯދުމަށް ކުރާ ތަޠައްވުޢު އަޅުކަންތައްތައް އަންނަންވާނީ ކުރިން މިދެންނެވި ކަންކަމަށް ފަހުގަ އެވެ.\nނަމަވެސް މި ތަރުތީބުން ދިރިއުޅުމުގެ ވަގުތުތައް ހޭދަ ކުރުމުގެ ބަދަލުގައި އަމިއްލަ ނަފްސަށާއި އާއިލާއަށާއި މުޅި އިސްލާމީ އުންމަތަށް ފައިދާއެއް ނެތް އަދިކިއެއްތަ ގެއްލުން ލިބޭ ފަދަ ކަންކަމުގައި ބައެއް މީހުން ވަގުތު ހޭދަ ކުރެ އެވެ. މިއީ މުސްލިމުންގެ އަމަލުތައް ހުންނަން ޖެހޭނެ ގޮތެއް ނޫނެވެ. މުސްލިމުންނަކީ ޢިލްމީ ގޮތުންނާއި އުފެއްދުންތެރިކަމުގެ ގޮތުން އެހެން އެއްވެސް ބައެއްގެ ކުރިން ބާރު ގަދަ ބަޔަކަށް ވާން ޖެހޭނެ ބައެކެވެ. މިގޮތުން ކޮންމެ މުސްލިމަކު ވެސް މުހިންމު ރޮނގަކުން ޢިލްމު ހާސިލުކޮށް ނުވަތަ ދިރިއުޅުމަށްޓަކައި ކުރަން ޖެހޭ މަސައްކަތްތަކުން ކިތަންމެ އާދައިގެ ވިއަސް މަސައްކަތެއް ދަސްކޮށް އެ މަސައްކަތެއް ކުރުމަކީ ﷲ އަށް އަޅުވެތިވުން ފުރިހަމަ ކުރުމަށްޓަކައި ކުރަން ޖެހޭ ކަމެކެވެ.\nއިތުރު ލިޔުންތައް އިސްލާމް ދީން\nމަރުވެފައި އޮއްވާ ފެނުނު މީހާގެ ޕޯސްޓްމޯޓަމް ހަދަނީ


PSG gai madukuran Mbappe beynunvey | Mihaaru\nޕީއެސްޖީގެ މެޗެއްގެ ތެރެއިން އެމްބާޕޭ: އަންނަ ސީޒަނުގައި ވެސް އެ ޓީމުގައި މަޑުކުރާނެ ކަމަށް ވަނީ ބުނެފައި.-- ފޮޓޯ: އޭއެފްޕީ\n22 ޖުލައި 2020 - 10:36\nއުމުރުން 21 އަހަރުގެ އެމްބާޕޭ ޕީއެސްޖީގެ ކޮންޓްރެކްޓްގައި ހުރީ 2022 ގެ ނިޔަލަށެވެ. މޮނާކޯ ދޫކޮށް ޕީއެސްޖީން 2017 ވަނަ އަހަރު އެމްބާޕޭގެ ސޮއި ހޯދީ 208 މިލިއަން ޑޮލަރަށެވެ. އެއީ ދުނިޔޭގެ ދެ ވަނަ އަށް އެންމެ އަގުބޮޑު ޓްރާންސްފާ އެވެ. އަންނަ ސީޒަނުގައި އެމްބާޕޭ ރެއާލް މެޑްރިޑަށް ބަދަލުވާނެ ކަމަށް މީޑިއާގައި ގިނަ ވާހަކަ ތަކެއް ދެކެވުނު ނަމަވެސް އޭނާ ވަނީ ޕީއެސްޖީގައި މަޑުކުރާނެ ކަމަށް ބުނެފަ އެވެ.\n"އަހަރެން މި ހުރީ މިތަނުގައި. އަހަރެން ބޭނުން ހަތަރު ވަނަ އަހަރަށް ވެސް މި ޕްރޮޖެކްޓްގެ ހިއްސާ އަކަށްވާން. ކުރިއަށް އޮތީ މި ކްލަބަށް 50 އަހަރު ފުރޭ އަހަރު. އެއީ ސަޕޯޓަރުންނަށް ވެސް މި ޕްރޮޖެކްޓްގައި ތިބި ކުޅުންތެރިންނަށް ވެސް ވަރަށް ހާއްސަ ކަމެއް. ކޮންމެ ގޮތެއް ވިޔަސް އަހަރެން މި ކްލަބްގައި ހުންނާނަން،" އިއްޔެ 5000 ސަޕޯޓަރުންގެ ކުރިމަތީގައި ސެލްޓިކް އަތުން 4-0 އިން މޮޅުވި މެޗަށް ފަހު އެމްބާޕޭ ބީންސްޕޯޓްސް އަށް ދިން އިންޓަވިއުއެއްގައި ބުންޏެވެ.\n"އަހަރެން މި މަސައްކަތްކުރަނީ މި ކްލަބްގައި ހުރެ ވީހާ ވެސް ގިނަ ޓްރޮފީތަކެއް ހޯދަން. އެ ވިސްނުމުގައި އަދިވެސް ކުރިއަށްދާން މިހުރީ،"\nރެއާލްގެ ކޯޗު ޒިނެދިން ޒިދާން އެ ޓީމަށް ދެން އެންމެ ބޭނުންވާ ކުޅުންތެރިއަކީ އެމްބާޕޭ އެވެ. އެކަމަކު މިދިޔަ ހަފްތާގައި ރެއާލްގެ ރައީސް ފްލޮރެންޓީނޯ ޕެރޭޒް ވިދާޅުވީ ކުރިއަށް އޮތް ޓްރާންސްފާ މާކެޓްގައި ބޮޑު އަގުގައި ކުޅުންތެރިއެއް ނުގެންނާނެ ކަމަށެވެ. އެކަމަކު ބޮޑު އަގުގައި ކުޅުންތެރިންތަކެއް ވިއްކާލެވިއްޖެނަމަ އެ ފައިސާ ޓްރާންސްފާ މާކެޓްގައި ހަރަދުކުރަން ރެއާލުން އޮތީ ތައްޔާރަށެވެ.\nޕީއެސްޖީގެ ކޯޗު ތޯމަސް ޓުޗެލް ބުނީ އެމްބާޕޭ އަކީ އެ ކްލަބްގެ ކޮންޓްރެކްޓްގައި ހުރި އެ ޓީމުގެ ޕްރޮޖެކްޓްގައި ބޮޑު ހިއްސާއެއް އަދާކުރާނެ ކުޅުންތެރިއެއް ކަމަށެވެ. އަދި އެމްބާޕޭ ފަދަ މޮޅު ކުޅުންތެރިއެއްގެ މުސްތަގުބަލާ ބެހޭގޮތުން މީޑިއާގައި ގިނަ ވާހަކަތަކެއް އަބަދުވެސް ދައްކާނެ ކަމަށާއި އޭގެ މުހިއްމު ކަމަކީ ކްލަބުން ދެކޭ ގޮތް ކަމަށް ޓުޗެލް ބުންޏެވެ.\nޕީއެސްޖީން އެކުވެރިކަމުގެ މެޗުތަކެއް މި ކުޅުނީ އަންނަ ހުކުރު ދުވަހު އޮތް ފްރެންޗް ކަޕް ފައިނަލަށް ތައްޔާރުވާށެވެ. ކޮވިޑް-19ގެ ސަބަބުން ފްރާންސް ސަރުކާރުގެ ސަލާމަތީ ފިޔަވަޅުތަކާ އެއްގޮތަށް ކުރިއަށް ދިއުމުގެ ގޮތުން ފްރެންޗް ލީގު ވަނީ ކެންސަލްކޮށްފަ އެވެ. އެ ގޮތަށް ނިންމީ އެއް ވަނައިގައި އޮތް ޕީއެސްޖީ އަށް ތަށި ދިނުމަށް ފަހު އެވެ.


EURO 2020: (Group A) Switzerland - Turkey\nޔޫރޯ 2020: (ގުރޫޕް އޭ) ސްވިޒަލެންޑް – ތުރުކީ\nޝާއިޢުކުރީ: ޙަންނާން ޖޫން 20, 2021, 17:45\nޔޫރޯ 2020 ގެ ގްރޫޕް އޭ ގެ ފަހު މެޗުގައި މިރޭ ނުކުންނާނީ ސްވިޓްޒަލެންޑާއި ތުރުކީއެވެ. މިރޭ ސްވިޒަލެންޑާއި ތުރުކީ ގުރޫޕް ސްޓޭޖުގެ ފަހުމެޗަށް ނިކުންނައިރު، މި މުބާރާތުގައި ސްވިޓްޒަލެންޑުން ކުޅުނު ފުރަތަމަ މެޗުގައި އެޓީމުން ވަނީ ވޭލްސްއާ ދެކޮޅަށް ކުޅުނު މެޗު 1-1 ގެ ނަތީޖާއަކުން އެއްވަރުވެފައެވެ. އަދި ދެވަނަ މެޗުގައި އިޓަލީއާއި ދެކޮޅަށް ކުޅުނު މެޗުން 3-0 ގެ ނަތީޖާއަކުން ބަލިވެފައެވެ. އަދި ތުރުކީން ވަނީ ފުރަތަމަ ކުޅުނު މެޗުން އިޓަލީ އަތުން 3-0 ގެ ނަތީޖާއަކުން ބަލިވެފައެވެ. އަދި ދެވަނަ މެޗުގައި ވޭލްސްއާއި ދެކޮޅަށް ކުޅުނު މެޗުން 2-1 ގެ ނަތީޖާއަކުން ބަލިވެފައެވެ.\nމިރޭގެ މި މެޗަށް މި ދެޓީމު ނިކުންނައިރު، މެޗު ކާމިޔާބުކޮށްގެން ދެވަނަ ބުރުގެ ޖާގައެއް ލިބުމުގެ ފުރުސަތު އެންމެ ބޮޑީ ސްވިޓްޒަލެންޑަށެވެ. އެކަމަކު އެއީ އިޓަލީ އަތުން ވޭލްސް މޮޅުވެ ހަތަރު ޕޮއިންޓް ހަމަކޮށްފިނަމައެވެ. މިރޭގެ މި މެޗުން ތުރުކީ މޮޅުވި ނަމަވެސް އެޓީމަށް ދެވަނަ ބުރުގެ ފުރުސަތެއް ނެތެވެ.\nމި ވަގުތު ގްރޫޕް އޭ އަށް ބަލާއިރު، މި ގުރޫޕުގެ އެއްވަނައިގައި ދެ މެޗުން ހަ ޕޮއިންޓާއެކު އޮތީ އިޓަލީއެވެ. ދެވަނައިގައި އޮތް ވޭލްސް އަށް ލިބިފައިވަނީ ދެ މެޗުން ހަތަރު ޕޮއިންޓެވެ. އަދި ތިންވަނައިގައި އޮތް ސްވިޒަލެންޑަށް ދެ މެޗުން ލިބިފައިވަނީ އެއް ޕޮއިންޓެވެ. މި ގުރޫޕުގެ ފުލުގައި ތުރުކީ އޮތީ ދެ މެޗު ކުޅެ ދެމެޗުންވެސް ބަލިވެ ޕޮއިންޓެއް ނުލިބިއެވެ. ކޮންމެ ގްރޫޕަކުންވެސް އެންމެ މޮޅު ދެ ޓީމު ދެވަނަ ބުރަށް ދަތުރުކުރާއިރު، ދެވަނަ ބުރުގެ ޖާގައެއް ދެން ލިބޭނީ ތިންވަނައިގައި ނިންމާ ހަ ޓީމުގެ ތެރެއިން އެންމެ ރަނގަޅު ނަތީޖާ ނެރޭ ހަތަރު ޓީމަށެވެ.\nތުރުކީ އާއި ސްވިޒަލެންޑްގެ ތާރީޚީ ބައްދަލުކުރުންތައް\nސްވިޒަލެންޑް އަދި ތުރުކީ މީގެ ކުރިން 15 ފަހަރު ވަނީ ބައްދަލުކޮށްފައެވެ. އޭގެތެރެއިން 8 ފަހަރު ތުރުކީ މޮޅުވެފައިވާއިރު، ސްވިޒަލެންޑް މޮޅުވެފައިވަނީ ހަތަރު ފަހަރުއެވެ. ދެ މެޗުން ވަނީ އެއްވަރުވެފައެވެ.\nދެޓީމު އެންމެ ފަހުން ކުޅުނު ފަސް މެޗުގެ ނަތީޖާތައް\nސްވިޒަލެންޑް އެންމެ ފަހުން ކުޅުނު ފަސް މެޗުގެ ތެރެއިން ތިން މެޗުން ވަނީ މޮޅުވެފައެވެ. އެއް މެޗުން ބަލިވިއިރު، އެއް މެޗުން ވަނީ އެއްވަރުވެފައެވެ.\nތުރުކީ އެންމެ ފަހުން ކުޅުނު ފަސް މެޗުގެ ތެރެއިން ދެމެޗުން މޮޅުވެފައިވާއިރު، ދެމެޗުން ވަނީ ބަލިވެފައެވެ. އެއް މެޗުން ވަނީ އެއްވަރުވެފައެވެ.


އެންމެ ފަހުން ޑިޕޭ ލިޔޯން އަށް ސޮއިކޮށްފި\nޑިޕޭ ލިޔޯން އަށް ސޮއިކޮށްފައިވަނީ 21.7 މިލިއަން ޕައުންޑުގެ އަގަކަށް\n23 ޖެނުއަރީ 2017 | ހޯމަ 12:52\nޑިޕޭ ލިއޯން އަށް ސޮއިކުރުމަށްފަހު ފޮޓޯ އަކަށް ޖޯޒީއާ އެކު ހުއްޓިލައިގެން\nމެންޗެސްޓާ ޔުނައިޓެޑަށް ކުޅެމުން އައި ނެދަލޭންޑްސްގެ ފޯވާޑް މެންފިސް ޑިޕޭ އެންމެ ފަހުން އޮލިމްޕިކް ލިއޯން އަށް ސޮއިކޮށްފި އެވެ.\nލިޔޯން އަށް ޑިޕޭ ސޮއިކުރިކަން އޭނާ ވެސް ވަނީ ކަށަވަރުކޮށްދީ ޓްވީޓްކޮށްފައެވެ. މީގެ އިތުރުން ޑިޕޭ ވަނީ އޭނާ އަށް ކޮށްދިން ހުރިހާ ކަމަކަށް ޝުކުރު އަދާކޮށް، ކުޅުންތެރިންނަށް ޝުކުރު އަދާކޮށްފައެވެ.\nރިޕޯޓްތައް ބުނާ ގޮތުން ޑިޕޭ ލިޔޯން އަށް ސޮއިކޮށްފައިވަނީ 21.7 މިލިއަން ޕައުންޑުގެ އަގަކަށެވެ. ލިޔޯންގެ ނުވަ ނަމްބަރު ޖޯޒީގައި ޑިޕޭ ފެނިގެންދާ ފުރަތަމަ މެޗަށް ވެގެންދާނީ އަންނަ އާދީއްތަ ދުވަހު މާސޭއާ ދެކޮޅަށް އެޓީމު ކުޅޭ މެޗެވެ.\nގިނަ ކްލަބްތަކުން ހުށަހެޅުންތައް ލިބެމުން އައި ޑިޕޭ ހޯދުމަށް އެވަޓަންގެ އިތުރުން އިޓަލީގެ ގިނަ ކްލަބްތަކުން ވެސް ވަނީ މަސައްކަތްކޮށްފައެވެ. އޭގެ ތެރޭގައި އޭސީ މިލާން، ނަޕޯލީ، އޭއެސް ރޯމާ އަދި ޔުވަންޓަސްވެސް ހިމެނެއެވެ. މީގެ އިތުރުން އޭނާ ހޯދުމަށް ސްޕެއިން އަދި ޖަރުމަންގެ ކްލަބްތަކުން ވެސް ވަނީ މަސައްކަތް ކޮށްފައެވެ.


Ras Online - މޫކޭގެ ރައްދު މުޢިއްޒުއަށް: އަޅުގަނޑުމެން ހޮޅިތައް އަޅަނީ މަގުގެ އަޑީގައި\nމޫކޭގެ ރައްދު މުޢިއްޒުއަށް: އަޅުގަނޑުމެން ހޮޅިތައް އަޅަނީ މަގުގެ އަޑީގައި\nރޯޑް ޑިވެލޮޕްމަންޓް ކޯޕަރޭޝަންގެ އެމްޑީ މޫސާ ޢަލީ މަނިކް (މޫކޭ) އާއި، ކުރީގެ ހައުސިންގ މިނިސްޓަރ މުޙައްމަދު މުޢިއްޒު (ވ)\nމިހާރު މާލޭ ސިޓީގެ މަގުތައް ހަދާއިރު ހޮޅިތައް އަޅަނީ މަގުގެ އަޑީގައި ކަމަށް ވިދާޅުވެ، ކުރީގެ ހައުސިން މިނިސްޓަރ ޑރ. މުޙައްމަދު މުޢިއްޒު އަށް ރޯޑް ޑިވެލޮޕްމަންޓް ކޯޕަރޭޝަންގެ އެމްޑީ މޫސާ ޢަލީ މަނިކް (މޫކޭ) ރައްދު ދެއްވައިފިއެވެ.\nމާލޭ ސްޓްރީޓް ސްކޭޕިންގ މަޝްރޫޢުގެ ދަށުން ކަނބާ އައިސާ ރަނި ހިނގުމުގައި ތަރައްޤީ ކޮށްފައިވާ ހިސާބުގައި ބޯކޮށް ވާރޭ ވެހުނު ނަމަވެސް ފެން ބޮޑުވެފައި ނުވާކަމަށް ރޯޑް ޑިވެލޮޕްމަންޓް ކޯޕަރޭޝަނާއި، މާލޭ ސިޓީ ކައުންސިލުން އިއްޔެ ވަނީ ހާމަކޮށްފައެވެ. އެހެން ނަމަވެސް ޑރ. މުޢިއްޒު މިއަދު ވަނީ އެ މަގުގައި ފެންބޮޑުވެފައިވާ މަންޒަރު ކަމަށް ބުނެ ފޮޓޯ އެއް ޓްވީޓް ކުރައްވާފައެވެ.\nއެކަމާ ގުޅިގެން މޫކޭ ވިދާޅުވީ، މިހާރު މާލޭ ސިޓީގައި މަގުތައް ހަދަމުންދާއިރު ހޮޅިތައް އަޅަމުން ދަނީ މަގުގެ އަޑީގައި ކަމަށެވެ. އެހެންކަމުން އެ ހޮޅިތައް މިހާރު ފެންނަން ނުހުންނާނެ ކަމަށް މޫކޭ ވިދާޅުވިއެވެ. އޭގެ އިތުރުން މޫކޭ ވަނީ ދެން ވާރޭ ވެހޭ ދުވަހަކުން ފޮޓޯއެއް ނެންގެވުމަށް ވަޑައިންނެވުމަށް މުޢިއްޒުއަށް ދަޢުވަތު އަރުވާފައެވެ.\n"ދެން ވެހޭ ދުވަހަކުން ވަޑައިގަންނަވާތި ޕޮޓޯއެއް ނަންގަވާލާ އަމަލީ ތަޖުރިބާ ހޯއްދަވާލަން." މޫކޭ ވިދާޅުވިއެވެ.\nDhen vehey dhuvahakun vadainnavaathi photo eh nangavaalaa amalee thajuribaa hoadhavaalan. Alhugandumen holhithah alhanee maguge adeega. Ehenve fennan nuhunnanee ingeytho. 😊 https://t.co/hIql67gkSq\n— Moosa Ali Manik 🇲🇻 (@VMookey) January 13, 2021\nޑރ. މުޢިއްޒުގެ ޓްވީޓާ ގުޅިގެން މާލޭ ސިޓީގެ ޑެޕިއުޓީ މޭޔަރ ޝަމާޢު ޝަރީފްވެސް ވަނީ، އެއީ މާކުރީގެ ފޮޓޯއެއް ކަމަށް ބުނެ ޑރ. މުޢިއްޒަށް ރައްދު ދީފައެވެ.\nޑރ. މުއިއްޒު މިއަދު ކުރަށްވާފައިވާ އެހެން ޓްވީޓެއްގައި ވަނީ، ގުޅީ ފަޅުގައި ހަދަމުންދާ ޕޯޓްގެ މަސައްކަތް ހުއްޓާލައި އެ މަޝްރޫޢު ތިލަފުށްޓަށް ބަދަލު ކުރުމަށް ގޮވާލަށްވާފައެވެ. އަދި ގުޅީފަޅު މާލޭ ރައްޔިތުންގެ ބޯހިޔާވަހި ކަމަށް ދެއްވުމަށްވެސް މުޢިއްޒު ވަނީ އެދިވަޑައިގެންފައެވެ. ނަމަވެސް މުޢިއްޒު ހައުސިން މިނިސްޓަރަކަށް ހުންނަވައިގެން ގުޅީފަޅަކީ މީހުން ދިރިއުޅުމަށް އެކަށީގެންވާ ތަނެއް ނޫން ކަމަށްވިދާޅުވެ އެފަޅުން ގޯތި ގަނެފައިވާ ފަރާތްތަކަށް ދޫކުރި ބިންތައްވެސް ވަނީ އަތުލާފައެވެ. އަދި ތިލަފުށްޓަކީ ރައީސް ޔާމީންގެ ސަރުކާރުން ޕޯޓް މަޝްރޫޢު ކުރިއަށް ގެންދިއުމަށް ނިންމެވި ރަށެވެ.\nމާލޭ ސިޓީ ކައުންސިލުގެ ސްޓްރީޓް ސްކޭޕިން ޕްރޮޖެކްޓުގެ ދަށުން އެންމެ ފުރަތަމަ ތަރައްގީ ކުރަން ފެށި މަގަކީ ކަނބާ އައިސާ ރަނި ހިނގުމެވެ. އެމަގު ތަރައްޤީ ކުރުމަށްފަހު ހުޅުވާފައި ވަނީ 2021 ވަނަ އަހަރު ފެށުން ފާހަގަކުރުމުގެ ގޮތުންނެވެ. މާލޭ ސްޓްރީޓް ސްކޭޕިންގ މަޝްރޫޢަކީ މާލެއަށް ކުރިމަތިވެފައިވާ ފެންބޮޑުވުމުގެ މައްސަލަ އަށް ޙައްލެއް ހޯދައި ޒަމާނީ ފެންވަރަށް މަގުތައް ތަރައްޤީ ކުރުމަށް ރައީސް އިބްރާހިމް މުޙައްމަދު ޞާލިޙް މިދިޔަ އަހަރުގެ ފެބްރުއަރީ 17 ގައި އިފްތިތާޙް ކުރެއްވި މަޝްރޫޢެކެވެ.\nމާލޭ ސްޓްރީޓް ސްކޭޕިން ޕްރޮޖެކްޓްގެ ދަށުން މާލޭގެ 18.8 ކިލޯމީޓަރުގެ މަގު ހެދުމަށް ވަނީ ހަމަޖެހިފައެވެ. ޖުމްލަ 462 މިލިއަން ރުފިޔާ ޚަރަދުވާނެކަމަށް ލަފާކޮށްފައިވާ މި މަޝްރޫޢުގެ ދަށުން ހަތަރު ވައްތަރެއްގެ މަގު ހެދުމަށް ވަނީ ހަމަޖެހިފައެވެ. އެއީ އާޓީރިއަލް މަގުތަކާއި، ސިޓީ ރޯޑްސް އާއި، ސެކަންޑަރީ ރޯޑްސް ގެ އިތުރުން ނެއިބަރހޫޑް ޕެޑެސްޓްރިއަން މަގުތަކެވެ. މި މަޝްރޫޢުގެ ޕައިލެޓް ޕްރޮޖެކްޓްގެ ދަށުން 1.94 ކިލޯ މީޓަރުގެ ހަތްމަގެއް ތަރައްޤީ ކުރުމަށް ހަމަ ޖެހިފައިވާކަމަށް ސިޓީ ކައުންސިލުން ވަނީ ބުނެފައެވެ.\nމި ޕްރޮޖެކްޓްގެ ދަށުން މަގު ނުކޮނެ ކަރަންޓާއި ފެނާއި ނަރުދަމާ އަދި ޑީވޯޓަރިންގެ ޚިދުމަތަށް ބޭނުންކުރާ ކޭބަލް ފަސޭހައިން ގުޅާލެވޭގޮތަށް ފަރުމާކުރެވޭނެއެވެ. މި މަޝްރޫޢުގެ މަސައްކަތް ސިޓީ ކައުންސިލުން ޙަވާލުކޮށްފައިވަނީ ރޯޑް ޑިވެލޮޕްމަންޓް ކޯޕަރޭޝަނާއެވެ.\nކަލޯ ކަލޯމެން މުއިއްޒަށް ފާޑު ކިޔަން އަދި 100 އަހަރު ބޭނުންވާނެ. ކަނބާއައިސާރަނި ހިނގުމަށް ސަލާމް! ވަރަށް ވެދުން.


Lata ge handhaanu Rafi filaa gothe nuvi | Mihaaru\nލަތާ އާއި ރަފީ 1958 ގައި\nލަތާގެ ހަނދާނުން ރަފީ ފިލާ ގޮތެއް ނުވި\n27 ޑިސެމްބަރ 2017 - 06:452comments\nއިންޑިޔާގައި މިހާތަނަށް އުފެދުނު އެންމެ ކުޅަދާނަ އެއް ލަވަކިޔުންތެރިޔަކީ މުހައްމަދު ރަފީ އެވެ. މިދިޔަ އާދިއްތަ ދުވަހަކީ ރަފީ އުފަންވިތާ 93 އަހަރު ފުރުނު ދުވަހެވެ. ރަފީ މަރުވިތާ އެތައް އަހަރެއް ފާއިތުވެފައިވީ ނަމަވެސް މިއަދު ވެސް އޭނާގެ ހަނދާން އާކުރާ ގިނަ ބަޔަކު އެބަ ތިއްބެވެ. މަޝްހޫރު ލަވަކިޔުންތެރިޔާ ލަތާ މަންގޭޝްކަރް އަކީ އޭގެ ތެރެއިން އެކެކެވެ. ލަތާ އާއި ރަފީ އެކުގައި ގިނަ އަދަދެއްގެ ލަވަތަކެއް ކިޔާފައިވެ އެވެ.\nލަތާ ބުނި ގޮތުގައި ރަފީގެ ދިރުމަކީ މިއުޒިކެވެ. ރަފީ އަކީ އަސްލު އޭނާގެ ބޭބެގެ އެކުވެރިއެއް ކަމަށް ލަތާ ބުންޏެވެ.\n"ވަރަށް ގިނަ މީހުން ބުނޭ ރަފީއާ އެކު އަހަރެން ކިޔާފައިވާ ލަވަތައް އެހެން ލަވަކިޔުންތެރިންނާ އެކު ކީ ލަވަތަކަށް ވުރެ މާ ރީއްޗޭ. މުކޭޝް އާއި ކިޝޯރް ކުމާރާ އެކު ކިޔާފައި ހުރި ލަވަތައް ވެސް އަހަރެން ކިޔާފައި ހުންނާނީ ވަރަށް އުފަލުން ހިތްހަމަޖެހިގެން،" ލަތާ ބުންޏެވެ.\n"ނަމަވެސް ރަފީގެ އަޑަށް އެގެންނަ ބަދަލުތަކާއި ހަތް ނޯޓްގެ ކޮންޓްރޯލް އޭނާ ގެންގުޅެލާ ގޮތް ވަރަށް ޚާއްސަ. އެހެންވެ އަހަރެމެން ދެ މީހުން ކިޔާފައި ހުރި ލަވަތަކަކީ މިއުޒިކަށް ލޯބިކުރާ މީހުންނަށް ވަރަށް ޚާއްސަ ލަވަތަކަކަށް ވެފައި ވަނީ."\nރަފީ އާއި ލަތާގެ "ކިތުނާ ޕިޔާރާ ވާދާ"\nއެ ދެ ލަވަކިޔުންތެރިން ކިޔާފައި ހުރި ލަވަތަކުގެ ތެރެއިން ވެސް ލަތާ އަށް އެންމެ ފާހަގަ ކޮށްލެވެނީ ތާޖް މަހަލްގެ "ޕާއޯން ޗޫ ލޭ ނޭ ދޯ"، އާއި ދިލް ބީ ތޭރާ ހަމް ބީ ތޭރާގެ "ވޮ ޖަބް ޔާދް އާޔޭ"، ލީޑާގެ "އޭކް ޝެހެންޝާހް ނޭ"، އަދި ކާރްވާންގެ "ކިތުނާ ޕިޔާރާ ވާދާ" އެވެ.\nމިއީ ހަމައެކަނި މިސާލެއްގެ ގޮތުން ބުނެލި ލަވަތަކެއް ކަމަށެވެ. އަދި ރަފީއާ އެކު ކިޔާފައިވާ ގިނަ އަދަދެއްގެ ލަވަތަކުގެ މިއުޒިކް އެހާ މޮޅުކަމުން ރަފީއާ އެކު އެ ލަވަތައް ކިޔުމަކީ ވަރަށް ބޮޑު ގޮންޖެހުމެއް ކަމަށް ވެސް ބުންޏެވެ.\n"ކިޝޯރް ކުމާރަކީ ރެކޯޑިންގެ ކުރިން ވަރަށް ސަކަރާތްޖަހާ ހަދާ މީހެއް. ނަމަވެސް ރަފީ އަކީ ވަރަށް ސީރިއަސް މިޒާޖެއްގެ މީހެއް. ރަފީ ގިނަ ފަހަރަށް އިންނާނީ ވަރަށް މަޑުމަޑުން. އޭނާ އަކީ ވަރަށް އަދަބު ތަހުޒީބު ހުރި އެއްޗެކޭ ބުނިއްޔާ ނޫނީ ވާހަކަ ދައްކާ އުޅޭ މީހެއް ނޫން،" ރަފީގެ ހަނދާން އާކުރަމުން ލަތާ ބުންޏެވެ.\nލަތާ އާއި ރަފީގެ ލަވަތަކުގެ ތެރެއިން މިހާރު ތާރީޚީ ހަނދާންތަކެއްގެ ގޮތުގައި ބެލެވޭ ރީތި ލަވަތައް ރެކޯޑް ކުރުމުގެ ކުރިން އެ ދެ ލަވަކިޔުންތެރިން އެތައް ގަޑިއިރެއް ލަވައިގެ ރިހާސަލްގައި ހޭދަކުރި އެވެ. ލަަވައިގެ ބަސްތައް ކިޔަވަންވީ ގޮތާއި އަޑަށް ގެންނަން ވީ އިހްސާސްތައް ނިންމުމުގައި ގިނަ ވަގުތުތަކެއް ހޭދަކުރި އެވެ.\n"ރަފީ މަރުވީ އުމުރުން 50 ގެ އަހަރުތައް ގުނަމުން ދަނިކޮށް. ހަމަ އެގޮތަށް އަހަންނަށް ދެން އެންމެ މަގްބޫލު މުކޭޝް އާއި ކިޝޯރު ކުމާރު ވެސް މަރުވީ 50 ގެ އަހަރުތައް ގުނަމުން ދަނިކޮށް. އަހަރެންގެ ގާތް ގިނަ ލަވަކިޔުންތެރިންތަކެއް ވަރަށް ޅަ އުމުރުގައި ވަނީ މަރުވެފައި،" ލަތާ ބުންޏެވެ.\nލަތާ ބުނި ގޮތުގައި އެ ޒަމާނުގެ ތަރިންގެ ތެރެއިން ދިލިޕް ކުމާރު ބޭނުންވަނީ އޭނާ އުޅޭ ފިލްމުތަކުގެ ލަވަތައް ރަފީ ލައްވާ ކިޔުއްވާށެވެ. ރާޖް ކަޕޫރަށް ރަނގަޅީ މުކޭޝްގެ އަޑެވެ. ނަމަވެސް އޭނާއަށް އެ ދެ ލަވަކިޔުންތެރިން ވެސް އެއްވަރެވެ. ދެ މީހުންނާ ވެސް އޭނާގެ އޮތީ ރަނގަޅު ގުޅުމެކެވެ.\n"ކޮންމެ ދުވަހަކު ވެސް އަހަންނާއި ރަފީ ލަވައެއް ރެކޯޑްކުރިން. ބައެއް ދުވަސްދުވަހު ދެ ލަވަ ވެސް ރެކޯޑް ކުރިން،" ލަތާ ބުންޏެވެ.


Covid: Positive vee 38 meehun\nރާއްޖެއިން އިތުރު 38 މީހަކު ކޮވިޑް-19 އަށް ޕޮޒިޓިވްވެއްޖެ އެވެ. މިއީ މި ފަހުން އެންމެ މަދުން މީހުން ޕޮޒިޓިވްވީ ދުވަހެވެ. މިއަދު ޕޮޒިޓިވްވި މީހުންނާއެކު ރާއްޖޭގެ ކޮވިޑް ނަންބަރު ވަނީ 13,049 އަށް އަރާފައެވެ.\nމިއަދުގެ އިރު އޮއްސުމާ ހަމައަށް އެއްކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 34 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. އަނެއް ހަތަރު މީހުންނަކީ ޕޮޒިޓިވްވީ އަތޮޅުތެރެއިންނެވެ.\nމިއަދު ޓެސްޓް ކުރީ 1،718 ޓެސްޓެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 1،027 މީހުންނެވެ. މިހާތަނަށް 11،968 މީހުން ވަނީ ކޮވިޑުން ރަނގަޅުވެފައެވެ. ކޮވިޑްގައި 47 މީހަކު ވަނީ މަރުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 89 މީހަކަށް ދަނީ ފަރުވާ ދެމުންނެވެ.


"Jee Le Zaraa" In Priyanka Fennaane Kamuge Yageenkan Dheefi - Vaguthu\nބަތަލާ ޕްރިޔަންކާ ޗޯޕްރާއަށް ދަރިއަކު ލިބުމުން އޭނާގެ ކުރިއަށް އޮތް ބޮލީވުޑު ފިލުމު ''ޖީލޭ ޒަރާ'' އިން ނުފެންނާނެ ކަމަށް ބުނެ ދެކެވެމުންދާ ވާހަކަތައް ދޮގުކޮށްފިއެވެ.\nޕްރިޔަންކާ އައި ފިރިމީހާއަށް ނިކް ޖޯނަސްއަށް ދަރިއަކު ލިބުނު ކަމަށް މީސް މީޑިއާގައި ހިއްސާ ކުރުމުން އެންމެންނަށް ވެސް ހައިރާންކަން ލިބުނެވެ.\nސަރޮގޭޓް ކޮށްގެން އަންހެން ދަރިއަކު ޕްރިޔަންކާއަށް ލިބުމުން އެންމެންގެ މަރުހަބާ މެސެޖު ތަކުގެ އިތުރުން މިކަމާއި ގުޅިގެން ހަގީގަތެއް ނެތް ވާހަކަތަކެއް ވެސް ވަނީ ފެތުރިފައެވެ.\nއޭގެ ތެރޭގައި ފަރްހާން އަޚުތަރުގެ ފިލުމު ''ޖީލޭ ޒަރާ'' އިން ޕްރިންކާ ނުފެންނާނެ ވާހަކަވެސް ހިިމެނެއެވެ. އަދި ޕްރިޔަންކާގެ ބަދަލުގައި އޭނާގެ ރޯލު ކުޅޭނީ ޕަރިނީތީ ޗޯޕްރާ ކަމަށް ވެސް ވާހަކަތައް ދެކެވުނެވެ.\nނަމަވެސް ފިލުމުގެ ޓީމުގެ މެމަބަރެއް ވަނީ މި ވާހަކަތައް ދޮގު ކޮށްފައެވެ. ފިލުމުގެ ޕްރޮޑިއުސަރު ފަރުޚާން އަދި ރިތޭޝް ސިދުވާނީ މިކަހަލަ އެއްވެސް ވާހަކައެއް ދައްކާފައި ނުވާ ކަމަށާއި އަދި ދަރިއަކު ލިބުމުން ކެރިއަރގެ ފުރުސަތުތަކަށް ހުރަސް އެޅޭނެ ކަމަކީ ފަރުހާން ގަބޫލު ކުރާ ގޮތެއް ނޫން ކަމަށް ވެސް ބުނެފައިވެއެވެ.\nޕްރިޔަންކާގެ އިތުރުން މި ފިލުމުން ފެނިގެންދާނެ އަނެއް ދެ ފަންނާނުން، އާލިއާ ބަޓްއާއި ކެޓްރީނާ ކައިފް ވެސް ޕްރިޔަންކާއަށް ދަރިއަކު ލިބުމުން ފިލުމުގައި ބައިވެރި ނުވެވޭނެ ކަމަށް އެއްވެސް ވާހަކައެއް ދައްކާފައި ނުވެއެވެ.\nއެހެންކަމުން ދަރިއަކު ލިބުނު ނަމަވެސް ފިލުމު ''ޖީލޭ ޒަރާ'' އިން ޕްރިޔަންކާ ފެންނާނެ ކަމަށް ފިލުމުގެ ޓީމުން ވަނީ ޔަގީންކަން ދީފައެވެ\nއަހަރެންނަށް ހެޔޮ ސެރަގެޓުން އޭނާ ފެނުނަސް،\nޖެނުއަރީ 26, 2022 22:38\nކީއްވެތަ އޭނާ ނުފެންނަންވީ. ދސރިއަކު ވިހެއިކީނޫން. ދަރިއަކު ހޯދީ.


vnews - USC 19 Vana Quran Mubaarai Kaamiyaabu Kamaa Eku Ninmaalaifi\nޔޫނިއަން ސްޕޯޓްސް ކުލަބުން އިންތިޒާމުކޮށްގެންވާ ބޭއްވި 19 ވަނަ ގުރުއާން މުބާރާތުގެ ތެރެއިން --\nއއ. މަތިވެރީ ޔޫނިއަން ސްޕޯޓްސް ކުލަބުން އިންތިޒާމުކޮށްގެންވާ ބޭއްވި 19 ވަނަ ގުރުއާން މުބާރާތް ކާމިޔާބުކަމާއެކު ނިންމާލައިފިއެވެ.\nމި މުބާރާތަކީ އަލްމަރުހޫމާ ހައްވާ ޒަކަރިއްޔާ، އަލްމަރުހޫމާ ނޫރަންނަހާރު ޒަކަރިއްޔާ އަދި އަލްމަރުހޫމް ޖައުފަރު ޒަކަރިއްޔާގެ ހަނދާނުގައި ޔޫނިއަން ސްޕޯޓްސް ކުލަބުން އިންތިޒާމުކޮށްގެން ބާއްވަމުންދާ މުބާރާތެކެވެ.\nމިއަހަރުގެ މުބާރާތުގައި 173 ބައިވެރިން ވަނީ ގުރުއާން ކިޔަވާފައެވެ.\nމުބާރާތް ކުރިއަށް ގެންގޮސްފައިވަނީ ރަމަޟާންމަހުގެ 11ވަނަ ދުވަހުން ފެށިގެން 13ވަނަ ދުވަހުގެ ނިޔަލަށެވެ.\nވީނިއުސްއަށް މައުލޫމާތު ދެއްވަމުން މަތިވެރީ ޔޫނިއަން ސްޕޯޓްސް ކުލަބުގެ ރައީސް ހުސައިން ޝަރީފު ވިދާޅުވީ މިއަހަރުގެ މުބާރާތް ކާމިޔާބުކަމާއެކު ކުރިއަށް ގެންދިއުމުގައި ގިނަ ބައެއްގެ އެހީތެރިކަން ލިބިފައިވާކަމަށެވެ.\nއެގޮތުން މިނި ޑިމާންޑް ފިހާރަ، ވެލި ބީޗް ގެސްޓް ހައުސް އަދި މަތިވެރި ދާއިރާގެ މެންބަރު ހުސައިން މުހައްމަދުގެ ނަން ޝަރީފް ވަނީ ފާހަގަކުރައްވާފައެވެ. އަދި ނެވި ޓްރާސްފަރ، ރިވެލި ރިޓްވީޓްގެ އިތުރުން ހޭޒްލިން ޝޮޕްގެ ނަންވެސް ޝަރީފް ވަނީ ފާހަގަކުރައްވާފައެވެ.\nމުބާރާތުގެ ނަތީޖާ ފާޅުކުރުމުގެ ޖަލްސާ އޮންނާނީ ހޯމަ ދުވަހުގެ ރޭކަމަށް ޝަރީފް ވިދާޅުވިއެވެ.\nހުސައިން ޝަރީފު ވިދާޅުވީ މަތިވެރީ ޔޫނިއަން ސްޕޯޓްސް ކުލަބުގެ އަމާޒަކީ ކުރިއަށް އޮތް އަހަރުވެސް މި މުބާރާތް ކާމިޔާބުކަމާއެކު ބޭއްވުންކަމަށެވެ.\nމަތިވެރީ ޔޫނިއަން ސްޕޯޓްސް ކުލަބު ފާހަގަކުރެވެނީ އާންމުންގެ ހިތްތަކުގައި ކީރިތި ގުރުއާނަށް ލޯބިޖައްސާ ކީރިތި ގުރުއާން އުގަންނައިދީ ރީތިކޮށް ގުރުއާން ކިޔަވާ ދަރިވަރުންނަށް އަތޮޅުގައި އުފެއްދުމަށް ގިނަ ގުނަ މަސައްކަތްތަކެއް ކުރަމުންދާ ނަމޫނާ ކުލަބެއްގެ ގޮތުގައެވެ.


Covid Virus Leak Vee Wuhan Ge Lab In Kamah Vedhaane Kamugai Bunefi - Vaguthu\nކޮވިޑް ވައިރަސް ލީކްވީ ވޫހާންގެ ލެބުންކަމަށް ވެދާނެ ކަމުގައި ބުނެފި!\nކޮވިޑް-19 ފެތުރި ދުނިޔެ ހުއްޓުމަކަށް އައިސްފައި ވާއިރު ވައިރަސްގެ އަސްލު ގުޅިފައި ވަނީ ކޮންތަނަކާތޯ ކުރެވޭ ސުވާލަށް ދޭނެ ޖަވާބެއް އަދިވެސް ނެތެވެ. ނަމަވެސް ޗައިނާ އާއި ދެކޮޅު ފަރާތްތަކުން އެންމެ ބޮޑަށް ތުހުމަތު ކުރަނީ ވައިރަސް އަކީ ޗައިނާގެ ވޫހާންގައި ހުންނަ ލެބޯޓްރީއަކުން ލީކްވެ، އޭގެ ފަހުން އިންސާނުންގެ ތެރޭގައި ފެތުރިގެން ދިޔަ ވައިރަހެއް ކަމަށެވެ.\n2019 ވަނަ އަހަރު ވޫހާންގައި މަސައްކަތް ކުރި ސައިންސްވެރިންގެ ތެރެއިން ޗައިނާ ފިޔަވައި އެހެން ގައުމަކަށް ނިސްބަތްވާ އެއް ސައިންސްވެރިޔަކަށް ހުރީ އެންމެ މީހެކެވެ. އެއީ އޮސްޓްރޭލިއާގެ ސައިންސްވެރިއެކެވެ. "ބްލޫމްބާގް" އަށް ދިން އިންޓަވިއުއެއްގައި އެސައިންސްވެރިޔާ މިވަނީ ބައެއް ސުވާލުތަކަށް ޖަވާބު ދީފައެވެ.\nޑެނިއެލާ އެންޑަސް ބުނާ ގޮތުގައި 2019 ވަނަ އަހަރު ވޫހާންގެ ލެބޯޓްރީގައި މަސައްކަތް ކުރި މުވައްޒަފުންތަކެއް ބަލިވި ވާހަކައަކީ ހަގީގަތެކެވެ.\nޑެނިއެލާ އާއި ވޫހާންގެ ލެބްގައި މަސައްކަތް ކުރި ސައިންސްވެރިންތަކެއް ވަނީ ކޮވިޑް ފެތުރެން ފެށި ފަހުން ސިންގަޕޫރަށް ދަތުރު ކޮށްފައެވެ. ޑެނިއެލާ ބުނާ ގޮތުގައި އޭނާ އާއި އަދި އެހެން ސައިންސްވެރިން ވެސް ވަނީ އެމީހުންނަށް ކުރިން ކޮވިޑް ޖެހުނުތޯ ބަލަން ސިންގަޕޫރުގައި ޓެސްޓްތަކެއް ހަދާފައެވެ. އެޓެސްޓްތަކުން ދެއްކި ގޮތުގައި އެއްވެސް ސައިންސްވެރިޔަކަށް ކޮވިޑް ކުރިން ޖެހިފައެއް ނުވެއެވެ.\n"އެކަމަކު ލެބްޓްރީގައި ކަންތައްތައް ހުންނަ ގޮތައް ބަލާއިރު އެތަނުން ވައިރަސް އެއް ލީކްވުން އެއީ ވެދާނެ ކަމެއް. އެތަނުގައި މަސައްކަތް ކުރި މީހެއްގެ ހައިސިއްޔަތުން އަހަރެން ގަބޫލު ކުރަނީ އެގޮތް. އެކަމަކު ކޮވިޑް ވައިރަސް އަކީ ލެބޯޓްރީން ލީކްވި ވައިރަސްއަކަށްވުރެ ބޮޑަށް އަހަރެންނަށް ގަބޫލު ކުރެވެނީ އެއީ ގުދުރަތީ ގޮތުން މީހުންގެ ތެރެއަށް ފެތުރުނު ވައިރަސްއެއް ކަމަށް." ޑެނިއެލާ ބުންޏެވެ.\nކޮވިޑް-19 ވައިރަސްގެ އަސްލު ދެނެގަތުމަށް ޑަބްލިއުއެޗްއޯގެ ޓީމަކުން ވަނީ ވޫހާންގެ ލެބޯޓްރީއަށް މީގެ ކުރިން ޒިޔާރަތްކޮށްފައެވެ. އެޒިޔާރަތައް ފަހު ޑަބްލިއުއެޗްއޯގެ ޓީމުން ބުނީ ވައިރަސް ލީކްވީ ލެބޯޓީން ކަމަށް ބުނެވޭނެ ހެއްކެއް ނެތް ކަމަށެވެ.\nޖޫން 28, 2021 13:31\nދެން ތިބޭ ތިހެން ކިޔާލަ ކިޔާލަ. ހެއްކެތް ނެތަސް ޗައިނާ ބޮލުގަ އަޅުވަން ބޭނުންވާނެ އެމެރިކާއިން.


55 teemaaeku embeeey3on3toanament miadhu kulhudhuhfusheegai fashanee\nމޯލްޑިވްސް ބާސްކެޓް ބޯލް އެސޯސިއޭޝަނުން ކުޅުދުއްފުށީގައި ބާއްވާ އެމްބީއޭ3އޮން3ޓޯނަމަންޓުގައި 55 ޓީމުން ބައިވެރިވެއްޖެ އެވެ.\nމިއަދު ފެށުމަށް ހަމަޖެހިފައިވާ މި މުބާރާތުގައި ކުޅުދުއްފުށިންނާއި މާލެއިން ޓީމުތައް ބައިވެރިވެފައިވާ އިރު ކުޅުދުއްފުށިން 51 ޓީމް އަދި މާލެއިން4ޓީމް ބައިވެރިވެފައި ވެއެވެ.\nމި މުބާރާތުގައި ބޭއްވުމަށް ހަމަޖެހިފައިވާ ކެޓަގަރީއަކީ އޯޕަން އަންހެން/ފިރިހެން، 13 އަދި 15 އަހަރުން ދަށުގެ އަންހެން/ފިރިހެން ކެޓަގަރީންނެވެ.\nއެގޮތުން އޯފަން ކެޓަގަރީން ފިރިހެނުންގެ ބައިން ކުޅުދުއްފުށީ5ޓީމް، މާލެއިން 1 ޓީމް ބައިވެރިވެފައި ވެއެވެ. އަދި އަންހެނުންގެ ބައިން ބައިވެރިވެފައިވަނީ ކުޅުދުއްފުށިން3ޓީމެވެ.\n13 އަހަރުން ދަށުގެ ފިރިހެން ކުދިންގެ ބައިން ކުޅުދުއްފުށިން 20 ޓީމް މާލެއިން 1 ޓީމް ބައިވެރިވެފަ އެވެ. 13 އަހަރުން ދަށް އަންހެން ކުދިންގެ ބައިން ބައިވެރިވެފައިވަނީ 18 ޓީމެވެ. އެއީ ކުޅުދުއްފުށިން 17 ޓީމް މާލެއިން 1 ޓީމެވެ.\n15 އަހަރުން ދަށުގެ ފިރިހެން ކުދިންގެ ބައިން ކުޅުދުއްފުށިން3ޓީމް ބަިވެރިވެފައިވާއިރު 15 އަހަރުން ދަށް އަންހެން ކުދިންގެ ބައިން ބައިވެރިވެފައިވަނީ ކުޅުދުއްފުށިން 1 ޓީމް މާލެއިން 1 ޓީމެވެ.\n13 އަހަރުން ދަށުން މުބާރާތުގައި ބައިވެރިވުމަށް ބޭނުންވާ ފަރާތްތަކަކީ 2006 ވަނަ އަހަރާއި އޭގެ ފަހުން އުފަން ވެފައިވާ ފަރާތްތަކަށް ވާންވާނެ ކަމަށާއި 15 އަހަރުން ދަށުގެ ކެޓަގަރީން ބައިވެރިވާ ފަރާތްތަކަކީ 2004 ވަނަ އަހަރާއި އޭގެ ފަހުން އުފަން ވެފައިވާ ފަރާތްތަކަށް ވާންވާނެ ކަމަށް އެ އެސޯސިއޭޝަނުން މައުލޫމާތު ދެއެވެ.\nއަދި މުބާރާތުގައި ބައިވެރިވާ ޓީމްތަކަށް ނަން ދެއްވާއިރު ސްކޫލްތަކުގެ ނަން ނުހިމެނޭ ގޮތަށް ނަން ދެއްވުމަށް ސަމާލުކަން ދެއްވުމަށް ބާސްކެޓް ބޯލް އެސޯސިއޭޝަނުން އެދެއެވެ. އަދި މި ޓީމް ތަކުގައި ހިމަނާ ކުޅުންތެރިން ވާންވާނީ3އޮން3ޕްލެނެޓްގައި ރެޖިސްޓަރ ކުރެވިފައިވާ ކުޅުންތެރިންނަށް ވާން ވާނެ ކަމަށްވެސް އެ އެސޯސިއޭޝާންއިން މައުލޫމާތު ދެއެވެ.\nޑަބުލިއު ސްޕޯޓްސް އެކަޑަމީއާ ގުޅިގެން ބާއްވާ މިމުބާރާތް މިއަދު ހަވީރު 4:15 އަށް ފަށަން ތާވަލްކޮށްފައިވާއިރު މުބާރާތް ކުރިއަށްދާނީ ސްޑޭޓިއަމް ވޮލީކޯޓާއި ދިމާ އަމީނީމަގުގަ އެވެ.


މިއަދަކީ ބައިނަލް އަގުވާމީ ނަރުހުންގެ ދުވަސް – Mikal News\nމިއަދަކީ ބައިނަލް އަގުވާމީ ނަރުހުންގެ ދުވަސް\nނަރުހުންގެ ދުވަސް- 12 ޖޫން 2022\nމިއަދު، 12 މެއި އަކީ ބައިނަލް އަގުވާމީ ނަރުހުންގެ ދުވަހުގެ ގޮތުގައި ފާހަގަ ކުރާ ދުވަހެވެ. މިދުވާހާއި ގުޅިގެން ފުވައްމުލަކު ހޮސްޕިޓަލުން ފާހަގަ ކުރަމުން ދާ ނަރުހުންގެ ހަފުތާގެ ހަރަޚާތްތައް މިއަދުވެސް ކުރިޔަށް ގެންގޮސްފައި ވެއެވެ.\nނަރުހުންގެ ދުވަހާއި ގުޅުވައިގެން މިއަދު ކުރިޔަށްގެންދިޔައީ ވަރަށް ތަފާތު ހަރަކާތެކެވެ. އެއީ ނަރުހުން އެކި ގްރޫޕްތަކަށް ބަހާލައިގެން އެގްރޫޕްތަކުގެ މެދުގައި ބޭއްވި ވަގުތުން ކެއްކުމުގެ މުބާރާތެކެވެ. ފުވައްމުލަކު ހޮސްޕިޓަލުގެ ގޯތިތެރޭގައި ކުރިޔަށް ގެންދިޔަ މިހަރަކާތުގައި ނަރުހުންގެ ކެއްކުމުގެ ހުނަރުވެސް ފާހަގަ ކުރެވިގެން ދިޔައެވެ.\nނަރުހުންގެ ހަފުތާގެ ކެއްކުމުގެ މުބާރާތުގެ ތެރެއިން- 12 ޖޫން 2022\nމިއހަރު ނަރުހުންގެ ދުވަހުގެ ޝިއާރަކީ “އަ ވޮއިސް ޓު ލީޑް – އިންވެސް އިން ނާސިން އެންޑް ރެސްޕެކްޓް ދަ ރައިޓްސް ޓު ސެކުއާ ގްލޯބަލް ހެލްތު’ އެވެ. މި އިބާރާތުން ދޭހަވަނީ ‘ނަރުހުންނަކީ އިސްނެގުމުގައި ހަރު އަޑެއް- ނަރުހުންގެ ދާއިރާއަށް ވުނަކޮށް ޢާލަމީ ދުޅަހެޔޮކަމުގެ ޙައްޤު ކަށަވަރުކުރުމަށް އިޚްތިރާމު ކުރައްވާ!’\nމިދުވަސް ފާހަގަ ކުރުމުގެ ގޮތުން ފުވައްމުލަކު ހޮސްޕިޓަލުން އަންނަނީ ނަރުހުގެ ދުވަހާއި ގުޅުވައިގެން ނަރުހުންގެ ހަފުތާގެ ނަމުގައި އެއް ހަފުތާގެ ހަރަކާތްތަކެއް ހިންގާފައެވެ. އެގޮތުން ފުވައްމުލަކު ހޮސްޕިޓަލުގެ ނަރުހުން އިސްނަގައިގެން ބަލިމީހުންގެ ގެތަކަށް “ހޯމް ވިޒިޓް” ޕްރޮގްރާމެއް ވެސް ހިންގާފައި ވެއެވެ.\nނަރުހުންގެ ހަފުތާގެ ކޮމިއުނިޓީ ވިޒިޓިންގެތެރެއިން- 12 ޖޫން 2022\nއެޕްރޮގްރާމް އަމާޒު ކުރައްވާފައިވަނީ އުމުރުން 45 އަހަރުން މަތީގެ މީހުންގެ ތެރެއިން ގައިންގަޔަށް ނާރާ ބަލިތަކަށް ފަރުވާ ކުރައްވަމުން ގެންދަވާ މީހުންނަށް ޚިދުމަތް ދިނުމަށެވެ. އެޕްރޮގްރާމުގެ ތެރެއިން ގައިންގަޔަށް ނާރާ ބަލިތަކާއި ބެހޭ މަޢުލޫމާތު އެފަދަބަލިތަކުގެ މީހުންނާއި އެމީހުންގެ އާއިލާތަކަށް ދިނުމާއި އެކު ބައްޔާއި ގުޅޭ ގޮތުން ސާވޭ އެއް ކުރިއަށް ގެންގޮސްފައިވާކަމަށް ހޮސްޕިޓަލުން ހާމަކުރައްވައެވެ.\nގުޅުންހުރި މައުލޫތައް:ނަރުހުންގެ ދުވަސް, ސިއްޙީ ޚިދުމަތް\nމަހަލްދީބް މެޑިކަލް ސެންޓަރުން ފޮރޮންޓްލައިން ކަނބަލުންގެ އަގު ވަޒަންކޮށްފި\nމަހަލްދީބް ކްލިނިކްގައި 3ޑީ އާއި 4ޑީ ސްކޭން ހިލޭ ކޮށްދެނީ


Adeeb Ge Doctor Ah Biru Dhehkumakee Thahugeegu Kuranjehey Nurahkaatheri Kameh- Aailaa - Vaguthu\nކޮވިޑް-19: މާލޭގެ ހޮސްޕިޓަލްތައް ފުރިދާނެ ކަމުގެ ބިރު ބޮޑުވަނީ! -6ގަޑިއިރު ކުރިން\nއަދީބުގެ ޑޮކްޓަރަށް ބިރު ދެއްކުމަކީ ތަހުގީގު ކުރަން ޖެހޭ ނުރައްކާތެރި ކަމެއް - އާއިލާ\nކުރީގެ ނައިބު ރައީސް އަޙުމަދު އަދީބު\nކުރީގެ ނައިބު ރައީސް އަޙުމަދު އަދީބަށް، އައިޖީއެމްއެޗްގައި ފަރުވާ ދެމުންދާ ޑޮކްޓަރަށް މަޖުބޫރުވެގެން، އަދީބު ޑިސްޗަރޖް ކުރުން ނޫން އެހެން ގޮތެއް ނެތުމަކީ އޭނާއަށް ބިރު ދެއްކުންކަމަށް ބެލެވޭކަމަށާއި، މިއީ ތަހުގީގުކޮށް، ކުށްވެރިވާ ފަރާތްތަކާމެދު ފިޔަވަޅު އަޅަން ޖެހޭ ނުރައްކާތެރި ކަމެއްކަމަށް އަދީބުގެ އާއިލާއިން ވިދާޅުވެއްޖެއެވެ.\nއާއިލާ އިން މިހެން ވިދާޅުވީ މިކަމާ ގުޅިގެން ނެރުއްވާފައިވާ ބަޔާނެއްގައެވެ.\n"ޑޮކްޓަރަށް މަޖުބޫރުވެގެން އަދީބު ޑިސްޗަރޖް ކުރުން ނޫން އެހެން ގޮތެއް ނެތްކަމަށް ޑޮކްޓަރު ވިދާޅުވުމަކީ، އެކަމުގައި އޭނާއަށް މީހަކު ބިރު ދެއްކުން ނުވަތަ މަޤާމުގެ ނުފޫޒު ބޭނުންކުރައްވައިގެން މަޖުބޫރުކުރުވުން ނުވަތަ އެހެން ހާލަތެއް މެދުވެރިވެގެން މަޖުބޫރުވުންކަމަށް ބެލެވެން އޮތް ހިނދު، މިކަން ތަހުގީގުކޮށް ބަލާ، ކުށްވެރިވާ ފަރާތްތަކާމެދު ފިޔަވަޅު އަޅަން ޖެހޭ ނުރައްކާތެރި ކަމެއްކަމުގައި ދެކެމެވެ." ބަޔާނުގައިވެއެވެ.\nމީގެއިތުރުންވެސް، ކުރީގެ ނައިބު ރައީސްގެ އާއިލާއިން ވިދާޅުވީ މިކަމުގެ އެއްވެސް މައުލޫމާތެއް ކަރެކްޝަންސްގެ ކޮމިޝަނަރަށާއި ކަރެކްޝަންސްގެ މެޑިކަލްގެ ފަރާތްތަކަށް ނޭނގޭ ކަމުގައެވެ. އެހެންކަމުން، އިސްވެރިންނަށް ނޭނގި އަދީބު ޖަލަށް ގެންދަން މަސައްކަތް ކުރުމަކީ އިދާރާތަކުގެ މިނިވަންކަމާއި، އިންސާފުވެރިކަމާމެދު ސުވާލު އުފެދޭ ކަމެއްކަމުގައެވެ.\nހަމައެހެންމެ، އަދީބުގެ ބޭސްފަރުވާގެ ކަންކަން ނިމެންދެން، އެމަނިކުފާނު އާއިލާގެ ބެލެނިވެރިކަމުގެ ދަށަށް ބަދަލުކޮށްދެއްވުމަށްވެސް އެދިފައިވެއެވެ.\nއާއިލާ އިން އިތުރަށް ވިދާޅުވީ ރޭ އަދީބު ޑިސްޗަރޖް ކުރެވުނުކަމުގައިވިޔަސް، އަނެއްކާވެސް ބީޕީ މަތިވެ، ހުން އައުމުގެ ސަބަބުން ރޭ 11:20 ހާއިރު އަލުން ހޮސްޕިޓަލުގައި އެނދުމަތިކުރެވުނުކަމަށެވެ.\nޖިހާދު ދައުވާ އަށް އިންކާރު، އޭނާއާ ދެކޮޅު ހެއްކަކަށް އަދީބުގެ ނަން\nއަދީބާއި ޒިޔަތަކީ ފާސިޤުން، އެމީހުންގެ ހެކިބަސް ބަލައިނުގަނެވޭނެ - ފަނޑިޔާރު ޝަހީދު\nޖެނުއަރީ 11, 2019 16:07\nއަދީބަކީ ރައްޔިތުންގެ 1.4 ބިލިއަން ރުފިޔާ ނަގާ ފޮރުވައިގެން އުޅޭ މީހެއް މީނާއަކީ ލޮއީފު އިންސާނެއްނޫން ރައްއިތުންގެ ފައިސާތައް އަނބުރާ ދޭން ޖެހޭ ނޫނީ ޖަލުގައި ބާއްވާ\nޖެނުއަރީ 11, 2019 16:17\nކޮޗެކޭ ކިޔާކަށް. ވަގައް ނެގި ލާރިން އަދިވެސް ތިހާންދާނު ތިއުޅެނީ\nޖެނުއަރީ 11, 2019 16:51\nބޮޑުވަގު ކުރި ވައްކަމުގެ ތަޖުޤީޤު ހިންގުން މާ މުހިއްމު..\nޖެނުއަރީ 11, 2019 17:11\nމިންވަރަށް އީމާން ނުވަތަ ބީޕީ މަތިވާނެ\nޖެނުއަރީ 11, 2019 17:47\nއަދީބު ޑޮކްޓަރުންނަށް ކިތައް ފަހަރު ބިރު ދެއްކިތަ؟ ރިޝްވަތެއް ނުދޭތަ ޑޮކްޓްރުންނަށް؟\nޖެނުއަރީ 11, 2019 18:54\nމައުލޫ އޮޅުވަން ނޫޅޭ.. އަދީބަކީ ދައުލަުތުގެ ބޮޑުލާރިގަނޑެއް ކާލައިގެންހުރި ބޮޑު ވަގެއް..\nޖެނުއަރީ 11, 2019 18:58\nރައްޔިތުންގެ ފައިސާތައް ހަވާލް ކުރަންދެން އޭނާ ޖަލުގަ އޮއްނަންޖެހޭ!! އާއިލާ ލަދުނުގަނޭތަ ވާހަކަ ދައްކަން؟؟\nޖެނުއަރީ 11, 2019 19:04\nޑޮކައް ބިރުދެކީއޭ .... ރައީސަކު މަރާލަން އުޅުނު މީހެއްތީ! ޢެކޮޅު ކޮޅުން އެލުވާފަ ބާއްވަންވީ އެއްޗެތި ކަލޭގެ ތީ.......\nޖެނުއަރީ 11, 2019 20:55\nޑަކްޓަރަށް ބިރުދެއްކީ އަދީބަށްވެދާނެ. އޭނާ ވީކޮންމެތަނެއްގައިވެސް ފައިސާގެ ބާރުން ކަންކަން ކުރަން އުޅޭނެކަމީ އެއްވެސް ޝައްކެއް އޮތްކަމެއްނޫނެވެ. ދައުލަތުގެ ފައިސާއަށް ޚިޔާނަތްވެ ހަވާފަޓާސް އެރުވިކަމަށްޓަކައި އޭނާއަށް އަދަބުދޭންޖެހެއެވެ.\nޗޯރު ކަލޭގެއަކީ އިންސާނުން ތެރެއަށް ނެރޭ ވަރަށްވުރެ ނުރައްކާތެރި މީހެއް. މައިތިރިވެ ތިބޭ. ވަގު އަލިފާން ކައިގެން ތިބެ ވައްތަރު ކުރަންޏާ ވަގު ކަލޭގެއާ ޖެހިގެން ހުރި ގޮޅިން ޖާގަ ކަށަވަރު ކުރަން ޖެހިދާނެ.\nޖެނުއަރީ 11, 2019 20:59\nއަދީބުގެ ޢާއިލާއިން ޑަކްޓަރަށް ބިރުދެއްކި މައްސަލަ ބަލައި ތަޙްޤީޤްކުރަން ޖެހޭ!\nޖެނުއަރީ 11, 2019 21:26\nމި ހާރުގެ ސަރުކާރުން ތިކަހަލަ އެތައްނުފޫޒެއް ހުރިހާތަނަކައް ފޯރުވައިގެން ހިތައްއެރި ގޮތަކައް ތިކަހަލަ އެތައްކަމެއްވެސް ކޮއްފި. އެކަމު އެވާހަކަތައް އަޑުއަހާނެ ފަރާތެއްނެތް. ސަބަބަކީ ޔާމިން ވެރިކަމުން ދުރުކުރަން އެންމެންގުޅިގެން ހިންގި ޖަރީމާތައް ފޮރުވަން އެބަޖެހެ، ސަރުކާރާ ދެކޮޅުވާމީހަކަށް ކުޅިސަމާ ދައްކާލާނެ. ދެން އަތްޖަހަން ތިބޭ.\nޖެނުއަރީ 11, 2019 21:46\nކޮށްބަލަ ތަހުގީގު. ވަގު ފައިސާ އިިން ރިޝްވަތު ދީގެން ވޯޓުން ވައްކަން ކޮށްގެން ވެރިކަމެއް ގެނެސްގެނެއްނު ތިތިބީ. ރީތި ވެއްޖެނު. މައުމޫނާއި ސޭޓުގެ އެހީ ދެން ހޯދާ. ފެބްރުއަރީ 1 ގެ ބަޣާވާތްފުޅު ކަހަލަ ބަޣާވާތެއް އަލުން ގެނޭ.


Hanhaaru | Safuhaa\nހޮސްޕިޓަލް ގެ ގޯތިތެރެއަށް މަޑުކޮށްލި ދަނބުކުލައިގެ ކާރުން ދެ އަންހެނަކު ފޭބިއެވެ. އެހާމެ ހަލުވިކަމާއެކު ކާރުގެ ދޮރު ހުޅުވާލުމަށްފަހު ފަހަތު ސީޓުން މާބަނޑު އަންހެނަކު އަތުލަފިކޮށްގެން ގޮސް އަވަސް ފަރުވާ ދޭ ކޮޓަރިއަށް ވެއްދިއެވެ. ވާނުވާ ބަލާލަން މީހުން ޖަމާވާން ފެށީ ހިނި ހޮރަކުން ހިނި ނުކުންނަ ފަދައިންނެވެ. އެކަކު އަނެކަކު ގެ ކަންފަތް ބުޑުގައި ސިއްރު ސިއްރުން ވީ ކީއްތޯ އާއި ގެނައީ ކާކުތޯ އަހަމުން ދިޔައެވެ.\n"އެއީ ހައްވާފުޅުމެންގެއަށް އައިސް އުޅޭ ބީރައްޓެހި އަންހެން ކުއްޖާ! އޭނަ ވިހަން ބަނޑުގައި ރިއްސަނީ.. އާއިލާ މީހެއް ގާތް ތިމާގެ އެކަކު ވެސް ނެތް. މަށާއި ހައްވާފުޅާ ދެމީހުން އޭނަ މިތަނަށް މިގެނައީ.." ސަކީނާ އެއްވެފައި ތިބި މީހުންނަށް އޮޅުން ފިލުވައިދިނެވެ. ވީނުވީ އެނގުމުން އެންމެން ވެސް އެކި ދިމާލަށް ގެއްލި ނިމިއްޖެއެވެ. މާ ބޮޑުކަމަކަށް އެމީހުން ނަށް ނުވީ ކަންނޭގެއެވެ. އެހެނަސް ސަކީނާ ގުޑާވެސް ނުލާ އިނެވެ. މާ ގިނައިރެއްނުވެ ހައްވާފުޅު އަވަސް ފަރުވާ ދޭ ކޮޓަރިން ނިކުމެގެން އައިސް ސަކީނާ ގާތު އިށީނެވެ.\n"ހައްވާފުޅާ! އެ މަންޖެގެ އާއިލާ މެންބަރެއްވެސް ނެތްތަ؟ ނަންބަރެއް ވެސް ނުދޭތަ؟" ސަކީނާ އަހައިލިއެވެ.\n"ސަކީނާ އެއީ ވަރަށް ނިކަމެތި ކުއްޖެއް! އޭނަގެ އެއްވެސް ވާހަކައެއް ކިޔައި ނުދޭ.. އެނގޭހާވެސް އެއްޗަކީ އަޅާލާނެ ޔާރެއް ނެތް ނިކަމެތި ފަގީރެއްކަން.."ހައްވާފުޅު މޮޅިވެފައި އިނދެ ބުނެލިއެވެ.\n" މަށަށް ވެވުނު މިންވަރަކުން މަވެސް އެހީވާނަން.. " ސަކީނާ ވެސް އިނީ އިންތިހާއަށް ދެރަވެފައެވެ.\nދެގަޑިއިރެއްހާ ފަހެވެ. ރީނާ ލޯބިލޯބި އަންހެން ކުއްޖަކު ވިހައިފިއެވެ. ލޯބި ފިނިފެންމަލެއް ފަދައެވެ. ދެމައިން ގެ ހާލުވެސް ރަނގަޅު ވީތީ ހައްވާފުޅު ﷲ އަށް ހަމްދު ކުރިއެވެ. އަމިއްލަ ދަރިޔަކަށް ނުވިޔަސް އޭނާގެ ހިޔާވަހިކަމުގެ ދަށުގައި ރީނާ ގެންގުޅޭތާ އަށެއްކަ މަސް ވެފައި ވުމުން އެދެމެދުގައި ވަނީ ގާތްގުޅުމެއް އުފެދިފައެވެ.ރީނާ ފަދަ އަޚްލާގު ރަނގަޅު ހީވާގި އަންހެން ކުއްޖެއް ދެކެ ކޮންމެ މީހަކު ވެސް ލޯބިވާނެއެވެ.\nރީނާ! އެކޮއި މިހާރު ކިހިނެތް ؟ ﷲ ގެ އިރާދަފުޅުން ތި ދެމައިން ގެ ހާލު ރަނގަޅު ވުމުން ހައްވައްތަ ވަރަށް އުފާވި! މިއަދު ހަވީރަށް ގެޔަށް ދޫކޮށްލާނެ! ހައްވާފުޅު ފައްޗަކަށް އަމުނާލިއެވެ. ބޯޖަހާލުން ފިޔަވާ އިތުރު ކަމެއް ރީނާ ނުކުރެއެވެ. ހިތުގެ އަޑިން ހައްވާފުޅު ފަދަ މާތް އިންސާނަކު ދެއްކެވި ކަމަށްޓާކައި ﷲ އަށް ޝުކުރު ކުރިއެވެ. އަދި ހައްވާފުޅަށް ހެޔޮ ރަޙުމަތް ލެއްވުން އެދި ދުޢާކުރިއެވެ. ހައްވާފުޅު ކަހަލަ މާތް އިންސާނަކު މެދުވެރި ނުކުރެއްވި ނަމަ މިއަދު އޭނާ އުޅޭނީ ކޮންފަދަ ހާލެއްގައި ހެއްޔެވެ؟\nހައްވާފުޅަކީ ދީންވެރި އަންހެނެކެވެ. އެކަނިމާއެކަނިދިރިއުޅުން ވޭތު ކުރަން ޖެހިފައިވާ ހުވަފަތް އަންހެނެކެވެ. ފިރިމިހާ ނިޔާވުމަށް ފަހު ބުރަ މަސައްކަތުން ބަލާ ބޮޑު ކުރި ،ހުރި ހަމައެކަނި ދަރިފުޅު ވެސް، އެދަރިފުޅު ގެ ޒުވާން އުމުރުގައި ވަނީ ނިޔާވެފައެވެ. ރީނާ އެރަށަށް އައިސް ކުއްޔަށް ތަނެއް ހޯދަމުން އެގެޔަށް އާދެވުނު ކަމީ ހައްވާފުޅަށް ލެއްވި ރަޙުމަތެކެވެ. އެކަނިވެ ބިކަވެފައި ވާ އޭނާގެ ދިރިއުޅުން އިހުނަށް ވުރެ އުޖާލާވީ ރީނާ ގެ ސަބަބުންނެވެ.\nދުވަސްތައް އޭގެ ޒާތުގައި ފާއިތުވަމުން ދިޔައެވެ. ކުޑަކުޑަ ހުޔާމަށް ހަމަސް ފުރިހަމަ ވެއްޖެއެވެ. ރީނާ ވެސް ހަމަޔަކަށް އެޅިއްޖެއެވެ. ދިރިއުޅުމުގެ ޒަރޫރީ ބޭނުންތައް ފުއްދުމަށް ފިހާރައެއް ގައި ވަޒީފާ އަދާކުރަމުން ގޭގެ ހުރިހާ ކަމެއް ބަލަހައްޓަމުން ދިޔައެވެ. އޭނަ ދެކެނީ ހައްވާފުޅަކީ މަންމައެއްގެ ގޮތުގައެވެ. އެދެމައިންނަށް އެހާވެސް ރަނގަޅެވެ. އެގޭގައި އެއްވެސް ދައްޗެއް ނެތެވެ. އޭނަ އެގެޔަށް އައީ ކުއްޔަށް ކަމުގައި ވިޔަސް ދުވަހަކު ވެސް ހައްވާފުޅު ފައިސާގައި ހިފާފައެއް ނުވެއެވެ. ހައްވާފުޅު ގެ ޝަރުތަކީ އޭނައަކީ ގާތްމީހެއްގެ ގޮތުގައި ދެކިގެން އުޅުމެވެ.\nއާދައިގެ މަތިން ބަންގީގެ އަޑާއެކު ފިހާރަ ލައްޕާލުމަށް ފަހު ރީނާ ގެޔާއި ދިމާއަށް ހިނގައިގަތެވެ. ނަމާދުކޮށްލާ ދަރިފުޅު ނިންދެވުމަށް ކޮންމެ ފަހަރަކު ވެސް ރީނާ ގެޔަށް އާދެއެވެ.\n"ހައްވައްތާ! ހުޔާމް ކޮއްކޮ ނިދީތަ މާ އަވަހަށް؟ ރީނާ ގޭގެ ދޮރާށި ހުޅުވާލާފައި ވަންނަމުން އަހައިލިއެވެ.\n"އާނ ކާންވެސް ދީފަ ނިންދެވީ.. އެކޮޔަށް ފަސޭހަ ކޮށްލަން.." ހައްވާފުޅު ހިތްހެޔޮ ކަމާއެކު ބުނެލިއެވެ.ހުޔާމް ގެ ކަންތައްތައް ކުރުމަކީ ހައްވާފުޅު ވަރަށް ކުރާ ހިތްވާ ކަމެކެވެ.\nރީނާ ހައްވާފުޅު ގާތު ޖޯލީގައި އިށީނެވެ. ވަރުބަލި ފިލުވާލާ އަނގަ ތަޅާލުމަށެވެ. ދުވަސްވީ މީހުންނާ އަނގަ ތަޅާލުމަކީ އޭނާ އަބަދުވެސް ކުރާ ހިއްވާ ކަމެކެވެ. މައުލޫމާތު މުއްސަނދި ވާ ކަމެއް ކަމަށް އޭނާ އަށް ގަބޫލު ކުރެވޭތީ އެވެ.\n"ރީނާ.. ދައްތަ ވާހަކައެއް އަހައިލަންތަ؟ ރުޅި ނާންނައްޗޭ އިނގޭ! " ހައްވާފުޅުގެ ހިތުގައި އުފެދިފައިވާ ޖަވާބު ނުލިބޭ ސުވާލު ތަކުރާރު ކޮށްލުމަށް ބޭނުންވިއެވެ. އެއީ ރީނާގެ މާޒީއެވެ.\n"ދައްތާ ! އަހަރެން ދެކެނީ ތީ ވަރަށް ގާތް މީހެއްގެ ގޮތުގައި... އަދި މިގެއިން ދާކަށް ވެސް ބޭނުމެއް ނޫން... އަހަރެން ގެ މާޒީ އެނގި ދައްތަ އަހަރެން މިގެއެއިން ނެރެ އެއްލާ ލުމަށް ނޭދޭތީ އެވާހަކަ ދައްކަން ބޭނުން ނުވަނީ.. ވަޢުދު ވާނަންތަ އަހަރެން މިގެއިން ނުނެރެ ބަހައްޓަން؟" ރީނާ ވެސް ކޮއްލީ އަޖައިބުން ފުރިގެން ވާފަދަ ސުވާލެކެވެ. ހައްވާފުޅު ރީނާގެ ކޮންމެ ފަދަ މާޒީއެއް އޮތް ކަމުގައި ވިޔަސް އޭނާ ނިކަމެތި ނުކުރުމަށް ވަޢުުދުވިއެވެ. އޭނާ ދެކޭގޮތުގައި ވެދިޔަ ކަމެއްގެ ސަބަބުން ހަނގުރާމަ ކުރުމަށް ވުރެ ކުށަކަށް އަރައިގަނެވިފައިވާ ނަމަ ތައުބާވުން މާ ރަނގަޅެވެ.\nރީނާ އޭނާގެ ހިތި ހަގީގަތް ކިޔައިދޭން ފެށިއެވެ. ދުވަހަކު ވެސް ހުޅުވާނުލުމަށް ބޭނުންވި ހަޔާތުގެ ސަފްޙާތައް ނިއުޅާލިއެވެ. ރީނާ އަކީ ގ.ދ ގައްދޫ މުއްސަނދި އާއިލާއެއްގައި ހުރި ހަމަ އެކަނި ދަރިފުޅެވެ.ރަށު ކަތީބު އަލިމަނިކުފާނާއި ރުގިއްޔާ ގެ ލޮލުގެ ނޫރެވެ. ކުޑައިރުއްސުރެ މައިންބަފައިން ގެ ހިޔާވަހިކަމުގައި އުޅެ ބޮޑުވީ ވަރަށް ވެސް އުފާވެރިކޮށެވެ. ހިތާމައަކީ އޮންނަ އެއްޗެއްކަން ވެސް ރީނާ ނުދަނެއެވެ. ހަފަރާތުން ފެންނަމުން ދިޔައީ ލޯތްބެވެ. އަރާމާއި އުފަލެވެ. ބޭނުން ވަގުތަކު ބޭނުން ތަކަށް ދިޔުމަކަށް ހުރަހެއް ނެތެވެ. މައިނަބަފައިން ތިބީ އެހާވެސް ދޫދީފައެވެ.\nރައްޓެހިންނާއެކު ކުޅިވަރު ކުޅުމާއި ރަށްރަށަށް ދިޔުމުގެ ހުއްދަވެސް އޭނާއަށް އޮވެއެވެ. އެހެން ކަމުން ކައިރި ރައްރަށަށް ޕިކުނިކު ދިޔުމަކީ އޭނާގެ އާދައެކެވެ. އޭނާގެ ދިރިއުޅުމަށް ފުރަތަމަަ ލޮޅުން އެރީވެސް އެފަދަ ދަތުރަކުންނެވެ. އެއީ އޭނާ ގެ ލޯބީ ގެ ފެށުމެވެ.\nނަވާޒް އާއި ބައްދަލުވީ ފަޅުރަށުންނެވެ. ރީތި ހިތްހެޔޮ ޒުވާނެކެވެ. ގ.ދ އަތޮޅަށް ފޮނުވާފައި ހުންނަ އައްޑޫ އަށް ނިސްބަތްވާ ޒުވާން ފުލުހެކެވެ. ގައިގެ ކުލަ ދޮން ،އިސްކޮޅުން ދިގު ބައިމަތި ފުޅާ ޒުވާނެކެވެ. އެއީ އޭނާ ދެކެމުން އައި ހުވަފެނުގެ ރަސްގެފާނު ފަދަ މީހަކަށް ވިއެވެ. ކޮން ރަށަކު އުޅޭ ކާކުތޯ ވެސް ބެެލުމެއް ނެތި ރަހުމަތްތެރި ވެ ވާހަކަ ދައްކަން ފެށިއެވެ. އެ ގޮތްނޭގޭ ޒުވާނާ އަށް ލިބިފައިވާ ރީތިކަމާ އެއްވަރަށް އޭނާގެ ބަސްމޮށުން ތެރިކަން ވެސް މީހުންގެ ހިތް ދަމައިގަނެވޭނެ ފަދަ ބާރެއް ހުރެއެވެ. ހިނިތުންވުފައި ހުންނައިރު ހުންނަ ހިތްގައިމުކަމުން ބަލާލި ކޮންމެ އަންހެން ކުއްޖަކުވެސް އޭނާގެ ދަލުގައި ޖެހިދާނެއެވެ. އެހާވެސް ރީއްޗެވެ. ރީނާއަށް ވެސް ވީ އެހެންނެވެ.ރީނާމެންގެ ރަހުމަތްތެރިކަމުގައި އިޝްގީ ލޯބީގެ ކުލަ ޖެހެން މާގިނަ ދުވަސްތަކެއް ނުނެގިއެވެ.\nދުވަހަކަށް ފަހު ދުވަހެއް މާޒީގެ ތެރެއަށް ގެއްލެމުން ދިޔައެވެ. ފަޅުރަށަށް ދަތުރު ނުދާ އެއްވެސް ހަފްތާބަންދެއް ނެތެވެ. ނަވާޒް ވެސް ކޮންމެ ހަފްތާ ބަންދަކު އެރަށަށް ދެއެވެ. ދެހިތް ވަނީ ލޯބީ ގެ ދަލުގައި ޖެހި ހައްޔަރުވެފައެވެ. މައިންބަފައިންނަށް ރޭކާވެސް ނުލާނެ ފަދަ ގޮތަކަށް ލޯބީ ގެ މާފޮޅުވުންތައް ކުރިޔަށް ދިޔައެވެ. ދޮންވެލި ގޮނޑު ދޮށުންނާއި ފަން ޖިފުޓި ތަކުންނެވެ. ދުވަހަކު ވެސް ވަކި ނުވުމަށް އެތައް އަހުދެއް ވަމުން ލޯބީގެ ކަނޑުގައި ދެހިތް ޣަރަގުވަމުން ދިޔައެވެ. ހައްދެއް މިންގަނޑެއް ނެތިއެވެ.ފަހުން ވެދާނެ ގޮތަކަށް ވިސްނާލުމެއް ، ޚިޔާލެއް ފިކުރެއް ނެތެވެ. ޒަވާޖީ ގުޅުމަކަށް ރީނާ އެދޭ ކޮންމެ ފަހަރަކުވެސް ނަވާޒު ބުނަމުން ދިޔައީ އެފަދަ ޒިންމާއެއް ބޮލުގައި އެޅޭނެ ހާ ތަނަވަސް ކަމެއް އޭނާގެ ނެތް ވާހަކައެވެ. ވަޒީފާގައި ފައި ހަރުލުމަށްފަހު ހަމަ ޖެހިގެން ކައިވެންޏަކަށް ދާނެ ކަމުގެ ވާހަކައެވެ.ރީނާ ވެސް ހިތުގެ އަޑިން އެކަން ޤަބޫލުކުރިއެވެ.\nރީނާގެ ހަޔާތަށް މީހެއްގެ އެސްފީނާ ޖެހުނު ފަދައެވެ.ރަށުގައި ބޭއްވުނު ފުލުހުން ގެ ޓްރެއިނިން އެއްގައި ނަވާޒް ބައިވެރިވިއެވެ. ޓްރެއިނިންގް ތެރޭގައި އޮތް ފެތުމުގައި ބައިވެރިވެ،ފަތާފައި ދަނިކޮށް ފިޓް ޖެހި، އަޑިޔަށް ގޮސް، ކުއްލިގޮތަކަށް މިދުނިޔެއާއި އަލްވަދާޢު ކިޔައިފިއެވެ. ރީނާ ވެސް ކުޅި ބަލަން ގޮސްފައި ހުރުމުން ސިފައިންގެ ބޭކަލުން ނަވާޒު ސަލާމަތް ކުރަން ކުރި މަސައްކަތް ހަމަލޮލުން ފެނުނެވެ. ނަވާޒު ގެ ފުރާނަނެތް މަސްގަނޑު އެއްގަމަށް އެރުވުމާއެކު ރީނާ ހޭނެތިގެން ވެއްޓުނެވެ. ރީނާގެ ހިތަށް ކެތް ނުކުރެވުނީއެވެެ.\nރީނާ ލޯ ހުޅުވާލުމާއެކު ފުންމާއިގެން ތެދުވިއެވެ. ދެފައިގައި ހުރި ބާރެއް ލާފައި ދުއްވައިގަތީ މަގޭ ނަވާޒޭ ގޮވަމުންނެވެ. އަތުގައި ގުޅާފައި ހުރި އައިވީ ފުޅި ވެސް އަމިއްލަޔަށް އުފުރާލާފައެވެ. ރީނާއަށް ނުކުމެވުނީ ކަންދިމާ ކުރިގޮތުން އެމްބިއުލާންސް ނަވާޒުގެ މަސްގަނޑު އަރުވައިގެން ނައްޓާލި ވަގުތުގައެވެ. އެމަންޒަރު ފެނުމާއެކު ދެފައި ވާވެފައިވާ މީހެއްފަދައިން ބިންމައްޗަށް ތިރިވިއެވެ. ރީނާގެ ހިތްފަޅައިގެން ދިޔައެވެ. ގުނާ އަދަދު ނުކުރެވޭހާ ލޯތްބާއި އުފާދީފާ، ކުއްލިގޮތަކަށް ލޯބިވެރިޔާ ވަކިވީ އެވެ.ރީނާ ގާތު ބަހައްޓާފައި ހުރި މަސައްކަތު މީހާ ވެސް ރީނާ ފަހަތުން ބޭރަށް ނުކުތެވެ.ރީނާ ގައިގައި ބާރަށް ހިފެހެއްޓުމަށް ފަހު އަވަހަށް ގެޔަށް ފޯނުކޮށްފައި ރީނާގެ މައިންބަފައިން ގެނައެވެ. މައިންބަފައިންނަށް ރީނާގެ ލޯބި ފަޅާ އެރީއެވެ. ބުޅާ ގޯނިން ބޭރުވީއެވެ.ރީނާ ގެ ލޯބީގެ ގަނޑުވަރު ކުއްލިގޮތަކަށް ކުދިކުދިވެ ބީމާ ހަމަވިފަހުންނެވެ.\nނަވާޒުގެ މޫނުވެސް ރީނާއަކަށް ފެނުމުގެ ނަސީބެއް ނުލިބުނެވެ. ނަވާޒުގެ މަސްގަނޑު އޭނާގެ މަންމަގެ އެދުމުގެ މަތިން ރަށަށް ފޮނުވާލީއެވެ. ރޮއިރޮއި ހިތާމަ ކުރުމުގެ ސަބަބުން ސިއްޙީ ހާލަތު ދަށަށް ގޮސް އެތައްފަހަރަކު ހޮސްޕިޓަލުގައި އެނދުމަތި ކުރަން ޖެހުނެވެ. އާއިލާގެ ލޯތްބާއި އަޅާލުން އިންތިހާއަށް ލިބުމާއެކު ވެސް ހިތާމަތަކަށް ލުޔެއް ލިބޭގޮތެއް ނުވިއެވެ. އެންމެ ފަހުން ނަފްސާނީ މާހިރެއްގެ ލަފަޔާއެކު ، ކައުންސިލިން ވެސް ދޭން ޖެހުނެވެ.\nއޭގެ ތިން ހަފްތާ ފަހެވެ. ރީނާގެ ރިހޭފައި މައްޗަށް ފޮއެ ވެއްޓިއްޖެއެވެ. ރަށްމެދަށް ބަލިވެ އިނީއެވެ. އެއީ ވަކިވުމުގެ ކުރިން ނަވާޒް ދިން އެންމެ ފަހުގެ ހަދިޔާއެވެ. އެލޯބީގެ ނިޝާނެވެ. ދެމީހަކު އެކަހެރި ވެއްޖެނަމަ ތިންވަނަ ފަރާތެއްގެ ގޮތުގައި ޝައިތާނާ ވާނެޔޭ ބުނޭ ނޫން ހެއްޔެވެ؟ ރީނާ މެންނަށް ވެސް ފާފައަކަށް އަރައިގަނެވުނީ އެވެ. ފަހުން އެކަމާ ހިތާމަކޮށް ތައުބާ ވެ އެކުށް ތަކުރާރު ނުކުރުމަށް އަޒުމް ކަނޑައެޅި ވެސް މެއެވެ. އެހެނަސް ތަގްދީރު ގައި އެ ކަންތައްތައް ސިއްރު ވާންނެތީ ކަންނޭގެއެވެ. މައިންބަފައިނަށް އެ ބޮޑު ސިއްރު ފަޅާއެރުމާއެކު ގެއިންނެރެ އެއްވެސް ރަހުމެތް ނެތިމަގުމައްޗަށް އެއްލާލިއެވެ. މުޅި ދުނިޔެއަށް ގިނަކޮށްލީއެވެ. އެމީހުން ގެ އަބުރަށް ހުތުރު އެރުވި ދަރިޔަކު ލޮލަށް ފެންނަން ވެސް ބޭނުން ނުވާތީއެވެ. މުޅި ރަށަށް ބަދުނާމު ވުމުން ރީނާ ރަށް ދޫކޮށް ފުރައިގެން އައްޑުއަށް އައީ ނަވާޒް ވަޅުލެވުނު ފަސްގަނޑު ގައި ދިރިއުޅުން ވޭތުކުރުމަށްޓަކައެވެ.\nރީނާއަށް ގިސްލެވެމުން ދިޔައެވެ. ދެއަތުން ބޮލުގައި ހިފަހައްޓައިގެން ރޮމުން ދިޔައެވެ. ހައްވާފުޅުގެ ހާލަކީ ވެސް މިއީއެވެ. ރީނާއާއި މެދު ހަމްދަރުދީ ވެގެން ކަންނޭގެއެވެ. އަނގައިން ނުބުނެ އިރުކޮޅެއް ފަހުން ތެދުވެގެން ގޮސް ކޮޓަރިއަށް ވަނެވެ. މާގިނައިރުތަކެއް ނުވެ ރީނާ ގެ ކުރިމަތީގައި ފޮޓޯ ފްރޭމެއް ބަހައްޓަމުން ހައްވާފުޅަށް އަހައިލެވުނެވެ. ތިޔަބުނާ ނަވާޒަކީ މީ ހެއްޔެވެ؟ ރީނާގެ ދެލޯ ބޮޑުވެގެން ދިޔައެވެ.\n"ހަ.. ހައްވަތާ! ނަ.. ނަވާޒް... މަގޭ ނަވާޒް.." ތުރުތުރު އަޅާހާލުގައި ރީނާ ފޮޓޯގަނޑުގައި ބައްދައިލިއެވެ.\n" ދަރިފުޅާ... ދެން ހައްވަތަ ކިޔާނެކަމެއް ނެތް... މިއީ މަންމަ..... ހުޔާމް ގެ މާމަ ... އާނ މީ ނަވާޒް ގެ މަންމައަކީ.... " ހައްވާފުޅު ބަޑިފަޅައިގެން ދިޔައެވެ. "ތިއީ ކުރިން އަހަރެން ގާތްތިމާގެ ކުއްޖެއް ފަދައިން ބެލި ކުއްޖެއް.. މިއަދަށްފަހު ތިއީ މަގޭ ދަރިޔެއް! މިއީ ކޮންފަދަ ރޭވުމެއް! ކިހާބޮޑު އިއްތިފާގެއް!"ހައްވާފުޅަށް ކިޔޭ ނުކިޔޭއެއް ވެސް ނޭގެއެވެ. ރީނާ ހައިރާންކަމާއެކު ހައްވާފުޅަށް ކަޅި ޖަހާނުލާ ބަލަން އިނެވެ. ބަސްހުއްޓިފައެވެ. ކަންފަތަށް އިވެމުން ދިޔަ އަޑުތަކާއި ފެންނަ މަންޒަރުތައް ގަބޫލު ނުކުރެވިފައެވެ.ތަގުދީރު ގެ ރޭވުން ކިހާ ފުރިހަމަ ހެއްޔެވެ؟\n"މަންމާ! ރީނާ ހައްވާފުޅުގައިގައި ބައްދާލިއެވެ. އޭރުވެސް ރީނާގެ ލޮލުން ކަރުނަ ތިކިތައް ފައިބަމުން ދިޔައެވެ. އެހެނަސް އެއީ އުފާވެރި ކަރުނައެވެ.\n"ދަރިފުޅާ! ދެން ހުއްޓާލާ ! މިހާރު ވާވަރު ވެއްޖެ! ހައްވާފުޅު ރީނާގެ ލޯ ފޮހެލާފައި ބުނެލިއެވެ. އެވަގުތު ގޭތެރެއިން ހުޔާމް ރޯންފެށީއެވެ.\nދެމައިން އެއްފަހަރާ ދުއްވައިގަތެވެ. ކުޑަ ކުޑަ ހުޔާމް އޮތީ ކައިރީގައި ބަހައްޓާފައި ހުރި ފުށްތަޅު އެނދުމަށްޗަށް ވައްޓާލައިގެންނެވެ. "ތީ ހަމަ ނަވާޒް! އޭނަވެސް ކުޑައިރު ވަރަށް މިކަހަލަ ކަންތައް ކުރާނެ! "ހައްވާފުޅު ލޯތްބާއެކު ބުނެލިއެވެ. ރީނާވެސް އަވަހަށް ދަރިފުޅު އުރާލިއެވެ.ނަވާޒް ގެ އެ ދަރިފުޅު ވީ އޭނާގެ އެކަނިވެރި މަންމަޔަށް ލިބުނު ހިތް އުފާވެރިކަމަކަށެވެ. ރީނާ ބުނެލިއެވެ. މަންމާއެވެ. ވަކިވުމުގެ ކުރިން ނަވާޒް މިދިނީ ކިހާ ހަންހާރަވެތި ހަދިޔާއެއް ހެއްޔެވެ؟


Arafat Dhuvas - Faafa Fuhsevumaai Heyo Kamun Furigenvaa Barakaai Theri Dhuvaheh - Vaguthu\nއަރަފާތު ދުވަހަކީ ހައްޖު މަހުގެ ނުވަވަނަ ދުވަހެވެ. އެ ދުވަހަކީ އެތަށް ގޮތަކުން ހާއްސަ ދުވަހެކެވެ. އަދި އެއީ ދަރުމައާއި ސަވާބުން ފުރިގެންވާ ދުވަހެކެވެ. މާދަމާ އަކީ މިއަހަރުގެ އަރަފާތު ދުވަހެވެ. ހައްޖުވެރިން ނޫން އެހެން މީހުންނަށްވެސް އަރަފާތު ދުވަހުގެ ހެޔޮކަމުގައި ބައިވެރިވުމުގެ ފުރުސަތު މާތް ﷲ ސުބްހާނަހޫ ވަތަޢާލާ ވަނީ ތަނަވަސް ކުރައްވާފައެވެ.\nއެއީ އެދުވަހު ރޯދައަށް ހުރުމާއި އެނޫންވެސް ހެޔޮ އަމަލުތަށް ކޮށްގެންނެވެ. އެދުވަހުގެ ރޯދައަކީ ދެ އަހަރު ދުވަހުގެ ކައްފާރާއެކެވެ. މާތް ﷲ ރުއްސުންލެއްވި އަބޫ ޤަތާދާގެ އަރިހުން ރިވާވެގެންވެއެވެ. މާތް ނަބިއްޔާ ޞައްލައް ﷲ ޢަލައިހި ވަސައްލަމް ގެ އަރިހުގައި ޢަރަފާތު ދުވަހުގެ ރޯދައާއި ބެހޭގޮތުން ސުވާލު ކުރުވުމުން، ޙަދީޘްކުރެއްވިއެވެ.\n"يكفر السنة الماضية والسنة القابلة" (رواه مسلم)\nމާނައީ: "ފާއިތުވެ ދިޔަ އަހަރާއި އަންނަން އޮތް އަހަރުގެ ކައްފާރާއެއްކަމުގައި އެރޯދަ ވެއެވެ."\nޢަރަފާތު ދުވަހުގެ ރޯދަ ހިފުން ސުންނަތްވެގެންވަނީ ޙައްޖުވެރީން ނޫން މީހުންނަށެވެ. އެކަން ހާމަވެގެންދަނީ މާތް ނަބިއްޔާ ޞައްލައްﷲ ޢަލައިހިވަސައްލަމް ކުރެއްވި ހަމައެކަނި ޙައްޖު ދަތުރުފުޅުގައި، ޢަރަފާތު ދުވަހު އެކަލޭގެފާނު ރޯދަހިއްޕަވާފައި ނުވާ ނުވުމެވެ.\nބައެއް އިލްމުވެރިންގެ ނަޒަރުގައި ކައްފާރާއެއްގެ ގޮތުގައި އަރަފާތު ދުވަހުގެ ރޯދަ ހިމަނުއްވާފައިވަނީ އެ ދުވަހު ރޯދަ ހިފުމުން އިސްވެ ދިޔަ އަހަރާއި ކުރިއަށް އަންނަން އޮތް އަހަރުގެ ކުދި ފާފަތަށް ފުއްސަވާނެތީއެވެ.\nއަރަފާތު ދުވަހަކީ އިސްލާމް ދީން ފުރިހަމަ ކުރެއްވި ދުވަހެކެވެ. މާތް ﷲ ރުއްސުން ލެއްވި އުމަރު ބުނުލް ހައްތާބުގެ އަރިހުން ރިވާވެގެން ވެއެވެ. އެއްދުވަހަކު ރަހޫދީންގެ ތެރެއިން މީހަކު އެކަލޭގެފާނަށް ދެންނެވިއެވެ. އޭ އަމީރުލް މުއުމިނީންއެވެ. ކީރިތި ޤުރުއާނުގެ އާޔަތްތަކުގެ ތެރެއިން ތިޔަބައިމީހުން ކިޔަވާ އުޅޭ އާޔަތްތަކެއް ވެއެވެ. އެއާޔަތްތަށް އަހަރެމެން ޔަހޫދީންގެ މަށްޗައް ބާއްވާލެވުނު ނަމަ، އެ އާޔަތްތަށް ބާއްވައިލެއްވުނު ދުވަހަކީ އީދު ދުވަހެއް ކަމުގައި ހެދީމުހެވެ. އެހިދު އުމަރުގެފާނު ވިދާޅުވިއެވެ، އެއީ ކޮން އާޔަތެއްހެއްޔެވެ؟ އޭނާ ދެންނެވިއެވެ.\n"الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الإسْلامَ دِينًا" (المائدة: 3) މި އާޔަތެވެ.\nމާނައީ: "މިއަދު ތިމަންރަސްކަލާނގެ ތިޔަބައިމީހުންނަށްޓަކައި ތިޔަބައިމީހުންގެ ދީން ފުރިހަމަ ކޮށްދެއްވައި ތިމަރަސްކަލާނގެ ނިޢުމަތް ފުރިހަމަކޮށްދެއްވައިފީމެވެ. އިސްލާމް ދީނަކީ ތިޔަބައިމީހުން ދިރިއުޅުމަށް ތިމަންރަސްކަލާނގެ ރުއްސަވާ ދީންކަމުގައި ލައްވައިފީމެވެ."\nޢުމަރުގެފާނު ވިދާޅުވިއެވެ. ތިމަންމެނަށް އެ އާޔަތް ބާވައިލެއްވުނު ދުވަހާއި ތަން އެނގެއެވެ. އެދުވަހަކީ ހުކުރު ދުވަހެކެވެ. އެ އާޔަތް ބާވައިލެއްވުނީ ސަލަމާއި ޞަލަވާތްލެއްވި މާތް ނަބިއްޔާ ޢަރަފާތުގެ ބިމުގައި ހުންނަވަނިކޮށެވެ.\nއަރަފާތު އެދުވަހުގެ މާތް ކަމަށްޓަކައި ﷲ ސުބުޙާނަހޫވަތަޢާލާ ވަނީ އެދުވަސް ގަންދެއްވައި ހުވާކުރައްވާފައެވެ. އެހެނީ މަތިވެރިވެގެންވާ އެއްޗަކުން މެނުވީ މަތިވެރިވެގެންވާ އިލާހު ގައްދެއްވައި ހުވާ ވަޙީނުކުރައްވާނެތެވެ. އެކަލާނގެ ވަޙީކުރައްވާފައިވެއެވެ.\n"وَشَاهِدٍ وَمَشْهُودٍ" (البروج: 3)\nމާނައީ: "އަދި ހެކި ދޭފަރާތާއި ހެކިދެވޭ ފަރާތް ގަންދެއްވަމެވެ."\nމާތް ﷲ ރުއްސުންލެއްވި އަބޫ ހުރައިރާގެ އަރިހުން ރިވާވެގެންވެއެވެ. ސަލާމާއި ޞަލަވާތްލެއްވި މާތް ނަބިއްޔާ ޙަދީޘްކުރެއްވިއެވެ. "اليوم الموعود : يوم القيامة، واليوم المشهود : يوم عرفة، والشاهد: يوم الجمعة.." (رواه الترمذي وحسنه الألباني)\nމާނައީ: " اليوم الموعود އަކީ ޤިޔާމަތް ދުވަހެވެ. އަދި اليوم المشهود އަކީ ޢަރަފާތު ދުވަހެވެ. އަދި الشاهد އަކީ ހުކުރު ދުވަހެވެ."\nاليوم المشهود ގެ މާނައަކީ ހެކިވެވިގެންވާ ދުވަހެވެ. ޢަރަފާތު ދުވަހަށް މިނަން ދެވުނީ އެދުވަހު ﷲ ސުބުޙާނަހޫ ވަތަޢާލާ މަލާއިކަތުންނަށް އެކަލާނގެ އަޅުތަކުންނާމެދު ފަޚުރުވެވޮޑިގެން އެކަމަށް އެމަލާއިކަތުން ހެކިކުރައްވާ ދުވަހަށް ވާތީއެވެ.\nއަރަފާތު ދުވަހަކީ ފާފަ ފުއްސެވުމާއި ނަރަކައިން މުއްތިކުރެއްވުމުގެ ދުވަހެވެ.\nޞަޙީޙު މުސްލިމުގައި އުއްމުލް މުއުމިނީން ޢާއިޝާ ރަޟިޔައް ﷲ ޢަންހާގެ އަރިހުން ރިވާވެގެންވެއެވެ. ސަލާމާއި ޞަލަވާތްލެއްވި އިތުރު އެކަލޭގެފާނު ޙަދީޘްކުރެއްވިއެވެ.\n"ما من يوم أكثر من أن يعتق الله فيه عبدأ من النار من يوم عرفة، وإنه ليدنو ثم يباهي بهم الملائكة فيقول: ما أراد هؤلاء؟"\nމާނައީ: "ޢަރަފާތުދުވަހަށްވުރެ ގިނައިން އަޅުތަކުން ނަރަކައިން މުއްތިކުރައްވާ ދުވަހެއް ދުވަސްތަކުގެ ތެރޭގައި ނުވެއެވެ. އެދުވަހުގައި ﷲ ސުބުޙާނަހޫ ވަތަޢާލާ ކުއްތަންވެވޮޑިގެން އެކަލާނގެ މަލާއިކަތުންނަށް ޢަރަފާތުގެ އަހުލުވެރިނާމެދު އެކަލާނގެ ފަޚުރުވެވޮޑިގަންނަވާނެތެވެ. އަދި ވަޙީކުރައްވާނެތެވެ. އެމީހުން ބޭނުންވަނީ ކޮންކަމެއް ހެއްޔެވެ؟"\nއަދިވެސް އިބްނު ޢުމަރު ރަޟިޔައް ﷲ ޢަންހުމާގެ އަރިހުން ރިވާވެގެންވެއެވެ. މާތް ނަބައްޔާ ޞައްލައް ﷲ ޢަލައިހި ވަސައްލަމް ޙަދީޘްކުރައްވާފައިވެއެވެ.\n. "إن الله تعالى يباهي ملائكته عشية عرفة بأهل عرفة، فيقول: انظروا إلى عبادي، أتوني شعثا غبراً" رواه أحمد وصححه الألباني".\nމާނައީ: "ޢަރަފާތު ދުވަހުގެ ހަވީރުގެ ވަގުތުގައި ﷲ ސުބުޙާނަހޫ ވަތަޢާލާ އެކަލާނގެ މަލާއިކަތުންނަށް ޢަރަފާތުގެ އަހުލުވެރިންނާމެދު ފަޚުރުވެވޮޑިގަންނަވާނެތެވެ. އަދި ވަޙީކުރައްވާނެތެވެ. ތިމަންރަސްކަލާނގެ އަޅުތަކުންނަށް ބައްލަވާށެވެ. އެބައިމީހުން ތިމަން ރަސްކަލާނގެ ޙަޟުރަތަށް އައިސްފައި އެވަނީ ބޯހޭވި ހިރަފުސްވެފައިވާ ޙާލުގައެވެ."\nއަޅެމެން ޢަރަފާތު ދުވަހުގެ ހެޔޮކަމާއި ދަރުމަ ލިބޭ މީހުންގެ ތެރެއިން ލައްވާށި. އާމީން.


galehiri: ކުކުޅުފުއްޓަށް ދިޔަ މަކަރުވެރި ބުޅާ\nކުކުޅުފުއްޓަށް ދިޔަ މަކަރުވެރި ބުޅާ\nއައްޑަނަފުއްޓަކީ، މީހުން ދިރިއުޅޭ ރަށެކެވެ. އެރަށާއި ޖެހިގެން ދާދިގާތުގައި، ވެލީގެ ހަނިހަނި ރޮނގަކުން ގުޅިފައި ދެން އޮންނަނީ، ކުކުޅުފުއްޓެވެ. ކުރިން ކުކުޅުފުއްޓަށް ކިޔާ ނަމަކީ، ތިލަމާފުއްޓެވެ. ދެން ބުޅަލުގެ ވާހަކަ ވިދާޅުވެލައްވާށެވެ.\nކުކުޅު ނުވަތަ ކުކުޅުފިޔޮއް ކާ ބުޅަލަކީ، އާދަޔާ ޚިލާފަށް މޫނު ދުޅަވެފައިވާ ހަށިގަނޑު ބިޔަ ޖަނަވާރެކެވެ. އޭތީގެ ދެލޯ ކައިރި ދުޅަވެފައިހުންނާތީ، ދެލޯ ފެންނަނީ ވަޅުވަދެފައިވާތީއެވެ. ބުޅަލަކީ، އޭތީގެ ޒާތުގައި ރޭގަނޑު ހަތަރުދަމު ހޭލާ އުޅުމަށްފަހު، ދުވާލުދާ ހަތަރުދަމު ނިދާފައި އޮންނަ ޖަނަވާރެކެވެ. ރޭގަނޑުގެ ފުރަތަމަ ދަން ހުސްވުމުން ހޭލައިގެން އޭތި ދެން މަސައްކަތްކުރަނީ، އޭތީގެ ޝިކާރަ ހޯދުމަށެވެ. އޭރު ކުކުޅުހާތައް ތިބެނީ، ނިދަން އަރައެވެ. ފީކުކުޅު ނުވަތަ ވިހައިގެން އުޅޭ ކުކުޅުތައް ތިބެނީ ހާލީގައެވެ. އޭތީގެ ދަރިންތައް ނުވަތަ ކުދި ފިޔޮއްތައް ތިބެނީ ކުކުޅުގެ ބަނޑުދަށުގައެވެ. ކުކުޅަކީ، ވަރަށްވެސް ނިދިބުރަ އަދި އަމިއްލަ ދިފާޢުގައިވެސް މާބޮޑުކަމެއް ކުރެވޭ ސޫތްޕެއްނޫނެވެ. ނަމަވެސް ކުކުޅުހާލަކީ. އުދުހޭ ސޫތްޕެކެވެ.\nކުކުޅު ނިދިބުރަވެފައި އޮންނައިރު ބުޅާ ހަދާގޮތަކީ، ސިއްރުސިއްރުން ކުކުޅުގެ ބަނޑުދަށަށް އަތްކޮށްޕާލައި ފިޔޮކެއް ދަމައިގަނެގެން ގެންގޮސް ކާލަނީއެވެ. ކުކުޅަށް ރޭކާލާގޮތްވަނީ، ކުޑަކުޑަ ފިޔޮއް ރޯއަޑަށެވެ. އެހެންނަމަވެސް ރޮނީ އޭތީގެ ދަރިކަމެއް ކުކުޅަކަށް އިހްސާސް ނުކުރެވެއެވެ. މިގޮތަށް ފިޔޮއް ޝިކާރަކުރުމުގައި ބުޅާވެސް އަދި އެހެން އުކުޅެއް ބޭނުންކުރެއެވެ. އެއުކުޅަކީ، ކުކުޅުތަކަށް ކުޑަނަމަވެސް ޙިމާޔަތެއްދޭން ތިބޭ ބޮޑެތި ހާތަކަށް އެހީތެރިކަން ފޯރުކޮށްދީ ހައްލާލާފައި ބެއިތިއްބުމެވެ. ހާތައް ހައްލާލުމަށްޓަކައި ހަދާގޮތަކީ، ގޭގެއިން އުކާލާ މަސްކަށިތަކާއި، އުނޑަލި ނުވަތަ ކުދިކުދި ކާށިކޮޅުތައް އެއްތަނަކަށް ޖަމާކޮށް ހާލަށް ދަޢުވަތު ދިނުމެވެ.\nކޮންމެއަކަސް ފިޔޮއްތައް މަދުވާކަން ކުކުޅުތަކަށް އެނގި، އެކަމާއި، މަޝަވަރާކުރުމުން ހާ ދިން ޖަވާބަކީ، ތިއީ ހަމަ ހީވާގޮތް ކަމަށެވެ. ނަމަވެސް ކުކުޅުތައް އެކަން ޤަބޫލުނުކޮށް، ނިންމީ ޖެހިގެން އޮތް ތިލަމާފުއްޓަށް ބަދަލުވާށެވެ. ކުކުޅުތައް އެރަށަށް ބަދަލުވެ، ދެރަށް ގުޅިފައިވާ ވެލިފަށަލަ ކޮނެ އެދެމެދުން ފެން ދަތުރުކުރާގޮތަށް ހަދައި އެރަށުގައި ދިރިއުޅެން ފެށީއެވެ. ދެރަށް ދެމެދުން ފެން ދެމޭތީ، އެތަން ހުރަސްކުރުމަކީ ބުޅަށް އެހާ ލާހިކުކަމަކަށް ނުވިއެވެ. އަދި ބުޅާ ހިކި އަނަރޫފަވާންވެސް ފަށައިފިއެވެ. މިކަމާއިމެދު ފިކުރުކޮށް، ބުޅާ އެހެން ބުއްދިއެއް ކޮށްފިއެވެ. އެބުއްދިއަކީ، އަނެއްކާވެސް ހާލުގެ އެހީ ހޯދުމެވެ. މިފަހަރު ހެދިގޮތަކީ، އިހަށްވުރެ މާބޮޑަށް ހާލާއި ގައިގޯޅިވެ، ގިނަގުނަ އެހީތައް ފޯރުކޮށްދޭން ފެށުމެވެ. ހާލުގެކިބައިން ބުޅާ އެދުނީ ހަމައެކަނި އެންމެ ކަމެކެވެ. އެކަމަކީ، އެ ދެރަށް ދެމެދު އަލުން ގުޅާލަ ދިނުމެވެ. އަދި މީގެއިތުރަށް ބުޅާ، ފިޔޮއްތައް ޝިކާރަކުރުންވެސް ހުއްޓާލައިފިކަން ކުކުޅުތަކަށް ވިސްނުވާދިނެވެ. އަދި ބުނީ ބުޅާތައް ފިޔޮއް ޝިކާރަކުރުން ހުއްޓާލުމުގެ ހެއްކަކީ، އޭތީގެ، ބުރުސޫރަ ރީތިވެފައި ވުމެވެ. ކޮންމެއަކަސް މިކަން ކުކުޅުތަކަށް ވިސްނުވައިދިނުމުގެ ގޮތުން، ދެރަށް ގުޅުމަކީ، ކެއިންބުއިންވެސް ތަނަވަސްވާނެ ކަމެއްކަމަށް ބުނެ އެވެ. މިފަދަ ހާސަރުތަކަށް ހެއްލި މޮޔަ ކުކުޅުތައް އަލުން އެދެރަށް ވެލީގެ ފާލަމަކުން ގުޅުވައި ދީފިއެވެ.\nދެ ރަށް ގުޅުނުތާ މާގިނަ ދުވަހެއްނުވެ، ފިޔޮއްތައް މަދުވާން ފަށައިފިއެވެ. ރޭގަނޑު އޭތީގެ ގިސްލުމުގެ އަޑުވެސް އިވޭން ފަށައިފިއެވެ. ނަމަވެސް ބުޅާ އެކަންކުރަނީ، ވަރަށް ސިއްރުންކަމަށްވާތީ، އެރަށުން ބުޅާ ނުފެނެއެވެ. ބުޅާ ނާރާ ކަމާއިމެދު ހާ ގެންދަނީ ފާޅުގައި ވަކާލާތު ކުރަމުންނެވެ. ނަމަވެސް މިފަހަރު އެކަން ކުކުޅުތައް ޤަބޫލެއް ނުކުރިއެވެ.\nހާ ނޫޅޭ ވަގުތެއްބަލާފައި، ކުކުޅުތައް އެއްތަނަކަށް ޖަމާވެ، ސައްލާއެއް ކޮށްފިއެވެ. އެސައްލާގައި ނިންމީ، ކުކުޅުފުއްޓާއި، އައްޑަނަފުއްޓާއި ދެމެދު ގުޅިފައިވާ މަގުގެ ރަށާވީ ފަރާތުގައި ބޮޑުވަޅުގަނޑެއް ކޮނެ އެތަނުގެ މަތި ލުއިގޮތަކަށް ބަންދުކޮށް، ރަށާވީ ފަރާތުގައި ކުކުޅުތައް ނިދަން ތިބުމަށެވެ. އަދި އިރުއިރުކޮޅާ ފިޔޮއްތައް ރޮއްވުމަށްވެސް ނިންމިއެވެ. އެއީ ބުޅަލަށް އަޑުއިއްވަން ވެގެންނެވެ. ދެން ކުރި އަނެއްކަމަކީ، ހާލު ސޮރަށް (ހާލަށް) ދައުވަތު ދީގެން ގެނެސް ކުކުޅުތަކުގެ މަޅީގައި ޖައްސައި ރަށުގައި އޭތި ހިފެހެއްޓުމެވެ.\nމިކަން މިގޮތަށް ނިންމައިގެން ތިއްބާ، ބުޅާ އެއައިގޮތަށް އައިސް ފިޔޮއްތައްތައް ރޯ އަޑުވެސް އިވި، ނުހަނު ޝަވްގުވެރިކަމާއި އެކު، އެއްކަލަ ވަޅުގަނޑު ހުރަސްކުރަނިކޮށް އެތަނަށް ވެއްޓުނީއެވެ. ވަޅުގަނޑު ކޮނެފައިވާ ގޮތުން އެވަޅުގަނޑުން ބުޅަލަށް އެރޭނެގޮތެއް ނުވިއެވެ. އަދި އެތަނަށް އެއްކަލަ ހާ ގެންގޮސް އެސޮރަށް ބުޅާ ދެއްކުމަށްފަހު، ވަޅުގަނޑުތެރެއަށް ހާވެސް ކޮއްޕާލައިފިއެވެ. އެވަގުތު އައި ރުޅީގައި ބުޅާ ފުންމައިގެން އައިސް ހިފީ ހާލުގެ ކަރުގައެވެ. އެކާރޫބާރޫގެ ތެރޭގައި ބުޅާ އުޅެނިކޮށް، ހުރިހާ ކުކުޅުތައް އެކީ އެއްފަހަރާ ހާވައިގަތްގަތީނުން ފަސްއަޅައި، އެވަޅުގަނޑު މުޅީން ފުރާލައިފިއެވެ. (ނިމުނީ)


Maziya balikoh, New Shield ufulaalaifi\nމާޒިޔާ ބަލިކޮށް، ނިއު ޝީލްޑް އުފުލާލައިފި\nނިއުގެ ކުޅުންތެރިން ލީގް ޝީލްޑް އުފުލާލަނީ --- ފޮޓޯ: އެފްއޭއެމް\nމާލޭ ލީގްގެ އެންމެ ފަހު މެޗުގައި، މިދިޔަ އަހަރުގެ ޗެމްޕިއަން މާޒިޔާގެ މައްޗަށް 2-1 ގެ ނަތީޖާ އަކުން ކާމިޔާބު ހޯދައި، މި އަހަރުގެ ޗެމްޕިއަން ނިއު ރޭޑިއަންޓުން މާލޭ ލީގްގެ ޝީލްޑް އުފުލާލައިފި އެވެ.\nމުބާރާތް މެދަކާ ހަމައިން ފެށިގެން ތާވަލުގެ އެއް ވަނައިގައި ނިއު ދިޔައީ ލީޑް ދަމަހައްޓަމުންނެވެ. ބާކީ ތިން މެޗު އޮއްވައި ނިއު އިން ލީގް ޗެމްޕިއަންކަން ކަށަވަރު ކުރި އެވެ.\nރޭ ކުޅުނު މެޗުގައި، ފުރަތަމަ ލީޑް ނެގީ މާޒިޔާއިންނެވެ. މެޗުގެ 30 ވަނަ މިނެޓްގައި މާޒިޔާގެ ލަނޑު ކާމިޔާބު ކުރީ ކޯނޭލިއަސް ސްޓެވާޓް (ކޯނޭ) އެވެ. ފުރަތަމަ ހާފު ނިމެންދެން މާޒިޔާއިން ލިޑްގައި ހިފަހައްޓާލި އެވެ.\nނަމަވެސް، ދެ ވަނަ ހާފު ފެށިގެން ހަ ވަނަ މިނެޓްގައި، ހަސަން އަދުހަމް ވަނީ ނިއު އަށް ނަތީޖާ ހަމަހަމަ ކޮށްފަ ދީފަ އެވެ. އަދި މެޗުގެ 61 ވަނަ މިނެޓްގައި ޒުވާން ކުޅުންތެރިޔާ އިބްރާހިމް އަތީގް ހަސަން ނިއުގެ ދެ ވަނަ ލަނޑު ކާމިޔާބު ކުރި އެވެ.\nމިއީ ނިއު އިން މާލޭ ލީގް ކާމިޔާބު ކުރި ދެ ވަނަ ފަހަރެވެ. ނުވަ އަހަރުގެ މެދު ކެނޑުމަކަށް ފަހު މޭލޭ ލީގް އަލުން ބާއްވަން ފެށިއިރު، މީގެ ކުރިން ނިއު އިން އެ މުބާރާތް ކާމިޔާބު ކޮށްފައި ވަނީ 2004 ވަނަ އަހަރު އެވެ.\nނިއު އާއި މާޒިޔާ ކުޅުނު މެޗުގެ ތެރެއިން --- ފޮޓޯ: އެފްއޭއެމް\nމެޗުގެ ކުރިން، މީޑިއާގައި ފެތުރިގެން ދިޔަ ވާހަކަ އަކީ، ނިއުގެ ކެޕްޓަން އަލީ އަޝްފާގް، އެ ޓީމުގެ ކޮންޓްރެކްޓް ބާތިލު ކުރުމަށް އެފްއޭއެމްއަށް މައްސަލަ ހުށަހެޅި ވާހަކަ އެވެ. އެއީ އޭނާއަށް ދޭން ޖޭހޭ ޕޭމަންޓް ކުލަބުން ނުދީ އޮތުމުގެ ސަބަބުންނެވެ. ފުރަތަމަ 11 ގައި ހިމެނިގެން އަޝްފާގް ހިމެނިފައި ނެތުމުން، އެކަމާ ބެހޭގޮތުން އެކި ސުވާލުތައް އުފެދުނެވެ.\nނަމަވެސް މެޗުގެ 64 ވަނަ މިނެޓްގައި ބަދަލު ކުޅުންތެރިޔެއްގެ ގޮތުގައި އަޝްފާގް ކުޅެން ނިކުތުމުން، ނިއުގެ ސަޕޯޓަރުންނަށް ހިތްހަމަ ޖެހުމެއް ލިބުނެވެ.\nއިއްޔަ ހަވީރު ޓީސީ އާއި ވިކްޓަރީ ކުޅުނު މެޗު ނިމުނީ 1-1 ން އެއްވަރު ކޮށްގެންނެވެ. ޓީސިގެ ލަނޑު އިބްރާހިމް މަހްދި ހުސައިން މެޗުގެ 24 ވަނަ މިނެޓްގައި ކާމިޔާބު ކުރި އެވެ. ވިކްޓަރީއަށް ނަތީޖާ ހަމަހަމަ ކޮށްދިން ލަނޑު ސިމޯން ޓިބޯރް ކާމިޔާބު ކުރީ 40 ވަނަ މިނެޓްގަ އެވެ.


ސައުދީގައި ކައިވެނި ކުރެވޭނެ އެންމެ ހަގު އުމުރު ކަނޑައަޅައިފި\n1 ހަފްތާ ކުރިން ދުނިޔެ ޢާއިޝާ ރީމާ\nނިގާބުގައި ތިބި އަންހެނުންތަކެއް/ފޮޓޯ: ގެޓީއިމޭޖަޒް\nޅަ އުމުރުގައި ކުރެވޭ ކައިވެނިތައް ހުއްޓުވުމަށް ސައުދީ އަރަބިއްޔާއިން ފަށާފައިވާ މަސައްކަތްތަކުގެ ތެރެއިން، އެގައުމުގައި ކައިވެނި ކުރެވޭނެ އެންމެ ހަގު އުމުރަކީ 15 އަހަރު ކަމުގައި ކަނޑައަޅައިފިއެވެ.\nއަންހެން ކުދިންނަށްވެސް އަދި ފިރިހެން ކުދިންނަށްވެސް ސައުދީގައި ކައިވެނި ކުރެވޭނެ އެންމެ ހަގު އުމުރެއް އެ ގައުމުގައި ފުރަތަމަ ފަހަރަށް ކަނޑައަޅާފައި ވަނީ އެ ގައުމުގެ މަޝްވަރާ މަޖިލީސް ނުވަތަ ޝޫރާ ކައުސިލުންނެވެ.\nސައުދީގައި ކައިވެނި ކުރެވޭނެ އެންމެ ހަގު އުމުރަކީ 15 އަހަރު ކަމުގައި ވީ ނަމަވެސް، 18 އަހަރުން ދަށުގެ ކުދިންނަށް ކައިވެނި ކޮށްދިނުމަށް ހަމަޖެހިފައިވަނީ އެކަމަށް ހާއްސަކުރެވިފައިވާ ކޯޓެއްގެ އިޒުނަޔާއިއެކުގައެވެ. ކަން މިހެން އޮތުމަކީ، ކުދިންނަށް ލިބެންޖެހޭ ހައްގު އެންމެ ފުރިހަމައަށް ލިއްބައި ނުދޭ ކަމެއް ކަމަށް އެކްޓިވިސްޓުން ދަނީ ބުނަމުންނެވެ. އެހެނީ، ކޯޓުގެ ރުހުން ހޯދުމަށް މައިންބަފައިން ކުޅެދިއްޖެނަމަ 18 އަހަރު ނުވަނީސް ކައިވެނި ކުރުވުމުގެ ފުރުސަތު ހުޅުވިފައި އޮތުން ކަމަށްވެސް އެފަދަ ފަރާތްތަކުން ދަނީ ބުނަމުންނެވެ.\nނަމަވެސް މީގެ ކުރިން މިފަދަ އުމުރެއް ކަނޑައަޅާފައި ނެތް ގައުމަކަށް ބަލާއިރު މިއީ ބޮޑު ކުރިއެރުމެއް ކަމަށްވެސް އެކްޓިވިސްޓުން ފާހަގަކުރެއެވެ.\nޅައުމުރުގައި ކުރާ ކައިވެނިތަކާއި ދެކޮޅަށް މަސައްކަތްކުރާ ޖަމިއްޔާ "ގާލްސް ނޮޓް ބްރައިޑްސް"ގެ ތަފާސް ހިސާބުތައް ދައްކާ ގޮތުން، އަހަރެއްގެ މައްޗަށް ބަލާއިރު، ދުނިޔޭގެ އެކި ހިސާބުތަކުން 12 މިލިއަނެއްހާ އަންހެން ކުދިންނަކީ 18 އަހަރު ވުމުގެ ކުރިން ކައިވެންޏެއް ކުރަންޖެހޭ ކުދިންނެވެ.\nއދއިން ސިފަކުރާ ގޮތުގައި މިއީ އެކުދިންގެ ކިބައިން ނިގުޅައިގަނެވޭ އިންސާނީ ހައްގެކެވެ.\nބައިނަލްއަގުވާމީ މާނަކުރުންތަކަށް ބަލާއިރު ޅައުމުރުގައި ކުރެވޭ ކައިވެންޏޭ ބުނެވެނީ 18 އަހަރު ނުފެރެނީސް ކުރާ ކައިވެނިތަކަށެވެ. ނަމަވެސް ފާހަގަކޮށްލަންޖެހޭކަމަކީ، ވިލާތުގެ ބައެއް ހިސާބުތަކުގައި 18 އަހަރު ނުވަނީސް ކައިވެނި ކުރުމަށް އެ ސަރަހައްދުތަކުގައި އޮންނަ ގާނޫނުތަކާއި ގަވައިދުތައް ހުއްދަ ކުރާކަމެވެ. އަދި އެކަންކަމުގެ ވާހަކަ މީޑިއާގައި ނޭދެވޭ ނަޒަރަކުން ނުދެކެވޭ ކަމެވެ. އެގޮތުން އިންގްލަންޑް، ވޭލްސް އަދި ނޮދަން އަޔަލަންޑްގައި 16 އަހަރު ވުމުން ބެލެނިވެރިންގެ ހުއްދައާއިއެކު ކައިވެނި ކުރެވޭ ގޮތަށް ހަމަޖެހިފައިވާއިރު، ސްކޮޓްލަންޑްގައި ބެލެނިވެރިޔާގެ ރުހުން ހޯދަން ނުޖެހޭކަންވެސް ފާހަގަކުރެވެއެވެ.\nއެމެރިކާއަށް ބަލާއިރު ހާލަތު ރިއާޔަތް ކުރާނަމަ، މިސާލަކަށް ބަލިވެއިނުން ފަދަ ހާލަތެއް މެދުވެރިވެއްޖެ ހިނދެއްގައި ކައިވެނި ކުރުމަށް އެންމެ ހަގު އުމުރެއް ކަނޑައެޅި ބެލުމެއްނެތި ކައިވެނިކޮށްދެއެވެ.


Hatharu landu jahaa Ronaldo anehkaa ves record eh hadhaifi\nހަތަރު ލަނޑު ޖަހާ ރޮނާލްޑޯ އަނެއްކާވެސް ރިކޯޑެއް ހަދައިފި\nމި މެޗު ޕޯޗުގަލުން ކާމިޔާބުކުރީ 5-1 ގެ ނަތީޖާއަކުން\nކ. މާލެ 12 ސެޕްޓެންބަރ 2019 | ބުރާސްފަތި 10:06 7,577\nޕޯޗުގަލްގެ ކުޅުންތެރިން - ގެޓީ އިމޭޖާސް\nޔޫރޯ ކޮލިފިކޭޝަނުގައި ލިތުއޭނިއާ ކޮޅަށް ހަތަރު ލަނޑު ޖަހާ ރޮނާލްޑޯ އޭނާގެ ފެންވަރު ދައްކައިލައިފިއެވެ.\nލިތުއޭނިއާ ކޮޅަށް ރޮނާލްޑޯ ޖެހި ހަތަރު ލަނޑާއެކު އޭނާ ވެގެން ގޮސްފައިވަނީ ޔޫރޯ ކޮލިފިކޭޝަނުގައި އެންމެ ގިނަ ލަނޑު ޖެހި ކުޅުންތެރިޔާ އަށެވެ. މި ރެކޯޑު ކުރިން އޮތީ ރޮބީ ކޭން އަތުގައެވެ. ރޮބީ ކޭން ކޮލިފިކޭޝަނުގައި 23 ލަނޑު ޖަހައިފައިވާއިރު ރޮނާލްޑޯ ލިތުއޭނިއާ ކޮޅަށް ޖެހި ހަތަރު ލަނޑާއެކު ކޮލިފިކޭޝަނުގައި ރޮނާލްޑޯ ޖެހި ލަނޑުގެ އަދަދު މިވަނީ 25 އަރައިފައެވެ.\nމި މެޗު ޕޯޗުގަލް އިން ކާމިޔާބުކުރީ 5-1 ގެ ނަތީޖާއަކުންނެވެ.\nމެޗު ފަށައިގެން ޕޯޗުގަލް އިން އެޓޭކިންގް ގޭމެއް ކުޅެމުން ދިޔައިރު މެޗުގެ ހަތްވަނަ މިނެޓުގައި ޕޯޗުގަލުން ވަނީ ލަނޑު ޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބު ކޮށްދިނީ ކެޕްޓަން ކްރިސްޓިއާނޯ ރޮނާލްޑޯއެވެ.\nމި ލަނޑާއެކު ލިތުއޭނިއާ އިން އެ ޓީމުގެ ކުޅުން ރަނގަޅުކޮށް ޕޯޗުގަލްގެ ގޯލަށް ހަމަލާ އުފައްދަން ފެށިއެވެ. މެޗުގެ 28 ވަނަ މިނެޓުގައި ލިތުއޭނިއާ އިން ވަނީ ލަނޑު ޖަހާ ނަތީޖާ ހަމަހަމަ ކޮށްފައެވެ. މި ލަނޑު އެ ޓީމަށް ކާމިޔާބު ކޮށްދިނީ ވިތޯތަސްއެވެ. މި ލަނޑާއެކު ޕޯޗުގަލުން އެ ޓީމުގެ އެޓޭކްތައް ވަރުގަދަ ކޮށް ލިތުއޭނިއާގެ ހާފަށް ބާރުބޮޑު ކޮށްފައިވެއެވެ. މެޗުގެ ފުރަތަމަ ހާފު ނިމުނީ 1-1 ގެ ނަތީޖާއަކުންނެވެ.\nމެޗުގެ 61 ވަނަ މިނެޓުގައި ޕޯޗުގަލުން ވަނީ ލަނޑުޖަހާ ލީޑު ނަގާފައެވެ. މި ލަނޑު އެ ޓީމަށް ކާމިޔާބުކޮށްދިނީ ރޮނާލްޑޯއެވެ. ރޮނާލްޑޯ އޭނާ ހެޓްރިކް ފުރިހަމަ ކުރީ މެޗުގެ 65 ވަނަ މިނެޓުގައި ޖެހި ލަނޑުންނެވެ. ރޮނާލްޑޯ އޭނާގެ ހަތަރުވަނަ ލަނޑު މެޗުގެ 76 ވަނަ މިނެޓުގައި ޖެހި އިރު ޕޯޗުގަލް އިން ޖެހި ފަހު ލަނޑު އެ ޓީމަށް ކާމިޔާބު ކޮށްދިނީ ވިލިއަމްއެވެ.\nމި ނަތީޖާއާއެކު ޕޯޗުގަލް އޮތީ 8 ޕޮއިންޓާއެކު ގްރޫޕް ބީގެ ދެވަނައިގައެވެ. މި ގްރޫޕްގެ އެއްވަނައިގައި 13 ޕޮއިންޓާއެކު އޮތީ ޔޫކްރެއިންނެވެ. އަދި ތިންވަނައިގައި އޮތް ސާބިއާ އަށް ލިބިފައިވަނީ ހަތް ޕޮއިންޓެވެ.


Ziyaadhaa rape kuri massalaige hukum maadhamaa\nޖިންސީ އަނިޔާތަކެއްގެ ޝިކާރައަކަށްވެ މަރުވި ގދ. ތިނަދޫ، ޒިޔާދާ ނައީމްގެ ރޭޕް ކުރި ކަމަށް ބުނެ އޭނާގެ ފިރިމީހާ، އިބްރާހިމް ޝާހްގެ މައްޗަށް އުފުލާފައިވާ ދައުވާގައި އިސްތިއުނާފު މައްސަލައިގެ ހުކުމް މާދަމާ އިއްވާނެ އެވެ.\nމިއީ ފިރިމީހާ، އަނބިމީހާ ރޭޕް ކޮށްގެން އުފުލާފައިވާ މިފަދަ ފުރަތަމަ ދައުވާ އެވެ.\nމި މައްސަލާގައި އެންމެ ފަހުން ބޭއްވި އަޑުއެހުމުގައި ދައުލަތުން ވަނީ މައްސަލަ އިސްތިއުނާފު ކުރާ ސަބަބުތައް ހުށަހަޅުއްވާފަ އެވެ. މި މައްސަލާގެ ބެންޗުގެ ރިޔާސަތު ބަލަހައްޓަވަނީ ފަނޑިޔާރު އަލީ ސަމީރެވެ.\nމޯލްޑިވްސް ޕޮލިސް ސާވިސް އައިޖީއެމްއެޗް ޕްރޮސެކިއުޓާ ޖެނެރަލްގެ އޮފީސް + ހައިކޯޓް ގދ. ތިނަދޫ ޒިޔާދާ ނައީމް ރޭޕް


SunOnline: Coronavirus: Faruvaa dheyn, Male' sarahadhah 1,000 endhu\nކޮރޯނާވައިރަސް: ފަރުވާދޭން، މާލޭ ސަރަހައްދުގައި 1،000 އެނދު ހަދަނީ\nއައިޝަތު ފަރީޙާ 17 Mar 2020, 16:49\nކޮރޯނާވައިރަސްއާ ގުޅިގެން އެކަހެރި ކުރާ މީހުންނާއި ކަރަންޓީނު ކުރާ މީހުންނަށް އިތުރު 1،000 އެނދު ހާއްސަ ކުރުމުގެ މަސައްކަތް ފަށާފައިވާކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަލީވަހީދު ވިދާޅުވީ ރައީސް އިބްރާހިމް މުހައްމަދު ސޯލިހުގެ ވިސްނުންފުޅަކީ، މާލެ ސަރަހައްދުން އިތުރު 1،000 ކޮޓަރި ހެދުން ކަމަށާއި މިހާރު އެ މަސައްކަތް ފަށާފައިވާ ކަމަށެވެ.\nމާލެ ކައިރިން ކަރަންޓީނު ފެސިލިޓީއެއްގެ ގޮތުގައި ކ. ވިލިވަރު ތަރައްގީކޮށްފައިވާއިރު އެންމެ ފުރަތަމަ އެތަނުގައި ތައްޔާރު ކޮށްފައިވަނީ 30 އެނދެވެ. މިހާރު ކުރަމުންދާ މަަސައްކަތަކީ ވިލިވަރުގެ ޖާގަ 100 އެނދަށް އިތުރު ކުރުމުގެ މަސައްކަތެވެ.\n"ރައީސްގެ ވިސްނުންފުޅު ހުރީ ގާތްގަނޑަކަށް އިތުރު 1000 އެނދު، ކޮޓަރި މާލެ ސަރަހައްދުން ހޯދަން. މިހާރު ރައީސް ވަނީ އަޅުގަނޑުމެންނަށް މަޝްވަރާ އާއި އިރުޝާދު ދެއްވާފައި، އެ މަސައްކަތް އަޅުގަނޑުމެން ކުރަމުން މިދަނީ،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ، ހުރިހާ ހާލަތްތަކަށް ވާންޖެހޭ ތައްޔާރީތައް ވެފައިވާ ކަމަށާއި ހާލަތުން އަރައިގަނެވޭނެ ކަމަށެވެ.\nވިލިވަރުގައި ތިބި 15 ފަރާތެއް މިހާރު ހުޅުލޭ އައިލެންޑް ހޮޓަލަށް ބަދަލުކޮށް އެ ހޮޓަލަކީ އައިސޮލޭޝަން ފެސިލިޓީއެއްގެ ގޮތުގައި ބޭނުންކުރާ ތަނަކަށް ވަނީ ހަދައިފަ އެވެ. މީގެ ތެރޭގައި ހިމެނެނީ ބައްޔަށް ޝައްކުވެގެން ޓެސްޓް ހެދި މީހުންގެ ތެރެއިން ނެގެޓިވް ވި މީހުންނާއި ރާއްޖެއިން ބޭރުން އައިސްފައިވާ ދިވެހިންގެ ތެރެއިން 14 ދުވަހުގެ ކަރަންޓީނު މުއްދަތު ހަމަކުރަންޖެހޭ މީހުންނެވެ.\nމީގެ އިތުރުން، ކަރަންޓީނު ފެސިލިޓީއެއްގެ ގޮތުގައި ބޭނުންކުރުމަށް އއ. ވެލިދޫ ރިސޯޓް ވެސް ވަނީ ތައްޔާރުކޮށްފަ އެވެ. މީގެ ކުރިން ރިސޯޓެއްގެ ގޮތުގައި ހިންގި ވެލިދޫ އައިސޮލޭޝަން ފެސިލިޓީއެއްގެ ގޮތުގައި ބޭނުންކުރުމަށް ހަ މަސްދުވަހަށް އެތަން ސަރުކާރަށް ލިބިފައިވާކަމަށް ޓޫރިޒަމް މިނިސްޓަރު އަލީ ވަހީދު މީގެ ކުރިން ވިދާޅުވެފައިވެ އެވެ.\nމީގެ އިތުރުން ރާއްޖޭގެ 20 އަތޮޅެއްގައި ކަރަންޓީން އަދި އައިސޮލޭޝަން ފެސިލީޓީގެ ގޮތުގައި ޖުމްލަ 641 ޖާގަ މިހާރު ގާއިމްކޮށްފައިވާ ކަމަށް ސަރުކާރުން ވަނީ ބުނެފަ އެވެ.\nމިހާތަނަށް ރާއްޖެއިން ކޮވިޑަށް ޕޮޒިިޓިވް ވެފައިވާ 13 މީހަކު ފެނިފައިވާއިރު ބަލި ކޮންޓްރޯލް ކުރުމަށް ވަނީ ހަރުދަނާ ފިޔަވަޅުތަކެއް އަޅައިފަ އެވެ.


ކަރާ | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ކަރާ\nކަރާ އަކީ ބަރަބޮލުގެ ސިފަޔަށް ފިތް ނުޖަހައި އޮންނަ، ވެލެއްގައި އަޅާ މޭވާ އެކެވެ. މިއީ ތަފާތު މަޢުދަންތަކާއި، ވިޓަމިންތައް އަދި ވެސް ހަށިގަނޑަށް ފައިދާހުރި އެތައް މާއްދާތަކަކުން މުއްސަދިވެފައިވާ މޭވާ އެކެވެ. މިއީ ފޮތިކޮށްގެންނާއި، ފަނިގިރައިގެން ބޭނުންކޮށް އުޅޭ މޭވާ އެކެވެ. މިއީ ހަށިގަނޑަށް ފައިދާހުރި ކޮންމެ ވަގުތަކު ވެސް ބޭނުންކުރެވިދާނެ ރަގަޅު މޭވާ އެކެވެ.\nދިވެހި ނަން : ކަރާ\nއިގިރޭސި ނަން : Watermelon\nޢިލްމީ ނަން : Citrullus Vulgaris/ Citrullus Lanatus\n1 މިލިގްރާމް ސޯޑިއަމް 30 ކިލޯކެލަރީ ހަކަތަ\n112 މިލިގްރާމް ޕޮޓޭސިއަމް 7.6 ގްރާމް ކާބޯހައިޑްރޭޓް\n7 މިލިގްރާމް ކެލްސިއަމް 0.15 ގްރާމް ފެޓް\n42 މައިކްރޯ ގްރާމް ކޮޕަރ 0.4 ގްރާމް ފައިބަރު\n0.24 މިލިގްރާމް ދަނގަޑު ކޮންމެ 100 ގްރާމް ގައި ވިޓަމިންތައް\n10 މިލިގްރާމް މެގްނީޒިއަމް3މައިކްރޯ ގްރާމް ފޮލިކް އެސިޑް\n0.038 މިލިގްރާމް މެންގަނީޒް 0.178 މިލިގްރާމް ނިއެސިން\n- ފޮސްފަރަސް 0.221 މިލިގްރާމް ޕެންތޮނިކްއެސިޑް\n- ސިލެނިއަމް 0.045 މިލިގްރާމް ޕައިރިޑޮކްސިން\nކޮންމެ 100 ގްރާމް ގައި ފައިޓޯނިއުޓްރިއެންޓްތައް 0.033 މިލިގްރާމް ތިއެމިން\n- ކެރޮޓީން އަލްފާ 569 އައިޔޫ ވިޓަމިން އޭ\n303 މައިކްރޯ ގްރާމް ކެރޮޓީން ބީޓާ 8.1 މިލިގްރާމް ވިޓަމިން ސީ\n78 މައިކްރޯ ގްރާމް ކްރިޕްޓޯޒެންތިންބީ 0.05 މިލިގްރާމް ވިޓަމިން އީ\n8 މައިކްރޯ ގްރާމް ލޫޓީންޒިއެޒެންތިން - ވިޓަމިން ކޭ\n4325 މައިކްރޯ ގްރާމް ލައިކޯޕީން\nކަރާ އިން ލިބޭ ޞިއްޙީ ބައެއް ފައިދާތައް\n• ގުރުދާގެ ބަލިތައް : ކަރާގައި ވަރަށް ގިނައިން ޕޮޓޭސިއަމް ހުރެއެވެ. މިއީ ގުރުދާއިން ވިހަ މާއްދާތައް ސާފުކޮށް ބޭރުކުރުމަށް ވަރަށް ބޭނުންތެރި ކަމެކެވެ. އަދި މިއީ ޔޫރިކް އެސިޑްގެ ތާސީރު ލޭގައި ދަށްކޮށް، ޔޫރިކް އެސިޑްގެ ސަބަބުން ގުރުދާއަށް ގެއްލުންވެ، ގުރުދާގައި ޔޫރިކް އެސިޑް އެކުލެވޭ ހިލަ އުފެދުމުގެ ފުރުޞަތު ކުޑަކުރާ ކަމެކެވެ. ކަރާގައި ގިނައިން ފެނުގެ ބައި ހުންނާތީ، ކަރާކެއުމުން ކުޑަކަމުދިއުން އިތުރުވާނެއެވެ. މިއީ ވެސް ގުރުދާ ސާފުކޮށްދޭނެ ކަމެކެވެ. އަދި ހަމަމިހެން ކަރާ ގައި އެންޓި އޮކްސިޑެންޓް އެކުލެވިގެންވުމަކީ ވެސް ގުރުދާގެ މަސައްކަތް ރަގަޅުވެ، ފުރިހަމަވެ، ގިނަ ދުވަހަށް ރަގަޅުގޮތުގައި ދެމިހުންނާނެ ކަމެކެވެ.\n• ހޫނުވެގެން ސްޓްރޯކްޖެހުމުން ރައްކާތެރިކޮށްދިނުން : ކަރާ އަކީ ހަށިގަނޑުގެ ފިނިހޫނުމިން ދަށްކޮށްދީ، ލޭގެ ޕްރެޝަރު ވެސް ދަށްކޮށްދޭ އެއްޗެކެވެ. ހޫނު ގައުމުތަކުގައި އުޅޭ މީހުން ހޫނު މޫސުމުގެ ދުވަސްވަރު، ކޮންމެ ދުވަހަކު މެންދުރުފަހު، ކަރާ ކައިއުޅެއެވެ. އެއީ ހޫނުގެ ސަބަބުން ސްޓްރޯކްޖެހުން މެދުވެރިވިޔަ ނުދިނުމަށްޓަކައެވެ.\n• ހަކުރު ބަލި : ހަކުރު ބަލީގެ މީހުންނަކީ ކެއުމުގައި ވަރަށް ބަލައިގެން އުޅެންޖެހޭ ބައެކެވެ. އެގޮތުން ކެއުމުގައި ހަކަތައާއި ކެލޮރީ މަދު، ހަކުރު މަދު ކެއުމެއް ޚިޔާރުކުރަން ޖެހެއެވެ. އަދި ރަގަޅަށް ނުކެވޭތީ މިފަދަ މީހުން އަބަދުވެސް ބަނޑުހައިވެގެން އުޅޭކަމުގެ ޝަކުވާ ކުރެއެވެ. މިފަދަ މީހުންނަށް ކަރާ އަކީ ރަގަޅު ކެއުމެކެވެ. ފޮނި ރަހަލާ ނަމަވެސް، ކަރާއިން ލިބޭނީ ވަރަށް މަދު މިންވަރެއްގެ ކެލޮރީ އެކެވެ. އަދި މީގެ އިތުރުން ކަރާގައި ހިމެނޭ ވިޓަމިންތަކާއި ޕޮޓޭސިއަމް އަދި މެގްނީޒިއަމް ފަދަ މައުދަންތަކަކީ އިންސިއުލިންގެ މަސައްކަތް ރަަގަޅުކޮށް، ލޭގައި ހަކުރުގެ މިންވަރު ދަށްކުރުމުގައި އެހީތެރިވެދޭ މާއްދާ ތަކެކެވެ. ކަރާގައި ހިމެނޭ އާރޖިން އަކީ ވެސް އިންސިއުލިންގެ ސަބަބުން ހަކުރުގެ މިންވަރަށް އަސަރުކުރުމަށް ބާރުފޯރުވާ މާއްދާ އެކެވެ.\n• ހިތުގެ ފަރުވާ : ކަރާ ގައި ކެރޮޓިނޮއިޑް އެއްކަމުގައިވާ "ލައިކޯޕީން"(Lycopene) ހުރެއެވެ. މިއީ ހިތުގެ މަސައްކަތް ރަގަޅުކޮށްދޭ މާއްދާ އެކެވެ. ކަރާގައި ހިމެނޭ ބީޓާ ކެރޮޓީން އަކީ އެންޓި އޮކްސިޑެންޓަކަށްވުމުން އުމުރުން ދުވަސްވުން ލަސްކޮށޮް ދެއެވެ. އަދި އުމުރުން ދުވަސްވުމުން ދިމާވާ ހިތުގެ މައްސަލަތަކުން ދުރުވެއެވެ. ކެރޮޓިނޮއިޑް، ވިޓަމިން ސީ، އަދި ޕޮޓޭސިއަމް ގުޅިގެން ލޭގެ ސަރުބީގެ މިންވަރު ދަށްކޮށް، ހިތަށް ރައްކާތެރިކަން ހޯދައިދެއެވެ.\no ސަރުބީގެ މިންވަރު ދަށްކުރުން : ކަރަލަކީ ލޭހޮޅީގެ ފާރުގައި ސަރުބީ ތަތްވެ ހަރުލުމުން މިންޖުކޮށް، ރަގަޅު ސަރުބީގެ މިންވަރު މަތިކޮށް، ނުރަގަޅު ސަރުބީގެ މިންވަރު ދަށްކޮށްދޭ އެއްޗެކެވެ. މިއީ ހިތާއި ލޭހޮޅިތަކުގެ ބަލިތަކުން ރައްކާތެރިކޮށްދޭނެ ކަމެކެވެ.\no ލޭމައްޗަށްދިއުން : ކަރާގައި ޕޮޓޭސިއަމް ހުންނަ ފަދައިން މެގްނީޒިއަމް ވެސް ހުރެއެވެ. މިދެމާއްދާ އަކީ ލޭގެ ޕްރެޝަރު ދަށްކުރުމަށް ބޭނުންތެރި ދެމާއްދާ އެވެ. ކަރާގައި ހިމެނޭ ކެރޮޓިނޮއިޑްގެ ސަބަބުން، ލޭހޮޅީގެ ފާރު ހަރުވެ، ހަލާކުވުން ކުޑަކޮށް ދެއެވެ. މިއީ ލޭގެ ޕްރެޝަރު ދަށްވާނެ ކަމެކެވެ. އެހެނީ ލޭހޮޅީގެ ފާރު ހަރުވެ، ލޭހޮޅި ބެދި، ލޭހޮޅީގެ ތެރޭގައި ޕްރެޝަރާއި އެކު ލޭދައުރުވުމަކީ ލޭމައްޗަށްދިއުމުގެ މައިގަނޑު އެއް ސަބަބެވެ.\no ހާރޓް އެޓޭކް : ފޮލިކް އެސިޑް އަދި އެހެނިހެން ވިޓަމިންތައް ހުރުމަކީ ހާރޓް އެޓޭކް އަދި ސްޓްރޯކް ޖެހުމުގެ ފުރުޞަތު ކުޑަކޮށްދޭނެ ކަމެކެވެ.\n• މެކިޔުލަރ ޑިޖެނެރޭޝަން : ކަރަލުގައި ބީޓާ ކެރޮޓީން، ވިޓަމިން ސީ، އަދި ލޫޓީން އާއި ޒިއެޒެންތިން ހުރެއެވެ. މިމާއްދާ ތަކަކީ އުމުރުން ދުވަސްވުމުން މެދުވެރިވާ ލޮލަށް ނުފެނުމުގެ މައްސަލަ، ނުވަތަ މެކިޔުލަރ ޑިޖެނެރޭޝަންގެ މައްސަލައިން ދުރުކޮށްދޭނެ މާއްދާ ތަކެކެވެ. މީގެ އިތުރުން މިމާއްދާ ތަަކަކީ އުމުރުން ދުވަސްވުމުން ލޮލަށް މެދުވެރިވާ ލޯހިކުން، ލޮލުގެ ޕްރެޝަރު މަތިވުން، އަދި ލޮލުގެ މައިނާރު ހަލާކުވުން ފަދަ މައްސަލަތަކުން ދުރުކޮށްދޭ މާއްދާތަކެކެވެ. ދިރާސާތަކުން ދައްކާ ގޮތުގައި ކެރެޓް ކެއުމަށް ވުރެވެސް ލޮލުގެ ދުޅަހެޔޮކަމަށް ރަގަޅީ ކަރާ ބޭނުން ކުރުމެވެ.\n• ޖިންސީ ވަޅޯކަން : ކަރަލުގައި ހިމެނޭ އާރޖިނިން އަކީ ފިރިހެންހަށީގައި ރަގަޅަށް ވަރުނުޖެހުން (ރަގަޅަށް ކޮޅުނުވުން) މައްސަލަ ހައްލުކުރުމުގައި އެހީތެރިވެދޭ މާއްދާ އެކެވެ. މިއީ ޖިންސީ ވަޅޯކަން ކުރިމަތިވެފައިވާ މީހުންނަށް ދިރުން ގެނެސްދެނިވި ކަމެކެވެ. އާރޖިނިން އަކީ ލޭހޮޅިތައް ހަމައަކަށް އަޅުވާލުމުގައި ޝާމިލްވާ ނައިޓްރިކް އޮކްސައިޑް (Nitric Oxide) ގެ މިންވަރު އިތުރުކޮށްދޭ މާއްދާ އެކެވެ.\n• ކެންސަރުން ރައްކާތެރިވުން : ކަރަލަކީ ލައިކޯޕީންގެ ތަބީޢީ މަޞްދަރެކެވެ. ލައިކޯޕީން އަކީ އޭގައި ހިމެނޭ އެންޓި އޮކްސިޑެންޓެއްގެ ގޮތުގައި ހަރަކާތްތެރިވުމުގެ ބާރާއި، އެއިން ޞިއްޙަތަށް ކުރާ ފައިދާގެ ސަބަބުން ވަރަށް މުހިއްމު މާއްދާއަކަށް އަބަދުވެސް އޮންނަނީ ވެފައެވެ. ލައިކޯޕީން އަކީ ޕްރޮސްޓޭޓް ކެންސަރު ޖެހުމުގެ ފުރުޞަތު ކުޑަކޮށްދޭ ކަމެކެވެ. ދިރާސާތަކުން ދައްކާގޮތުގައި ލައިކޯޕީން ކާނާއާއެކު ގިނައިން ހަށިގަނޑަށް ލިބުމަކީ ޕްރޮސްޓޭޓް ކެންސަރު ޖެހުމުގެ ފުރުޞަތު ކުޑަކޮށްދޭ ކަމެކެވެ. އެހެން ދިރާސާއެއްގައި އިރުޝާދު ދީފައިވަނީ ލައިކޯޕީން ހިމެނޭ މޭވާ އާއި ތަރުކާރީ ބޭނުންކުރުމަކީ ޕްރޮސްޓޭޓް ކެންސަރުން ރައްކާތެރިކޮށްދީފާނެ ކަމެއްކަމަށެވެ. މީގެ އިތުރުން ކަރަލުގައި ހިމެނޭ އެންޓި އޮކްސިޑެންޓް ތަކުގެ ސަބަބުން ވެސް ކެންސަރާއި ހަނގުރާމަކޮށް ކެންސަރުން ރައްކާތެރިކޮށް ދެއެވެ. އެގޮތުން ކެންސަރު ޖައްސަނިވި ފްރީ\nރެޑިކަލްތައް ހަލާކުކޮށް ނެތިކޮށްލާ މިންވަރަށް ކަރަލުގައި އެންޓި އޮކްސިޑެންޓް ހުރެއެވެ.\n• ދިފާޢީ ބާރު ރަގަޅުކުރުން : ކަރަލަކީ "ސިޓްރޫލީން"(Citrulline) އިން މުއްސަދި މޭވާ އެކެވެ. ސިޓްރޫލީން އަކީ އާރޖިނިން އަށް ބަދަލުވާ މެޓަބޮލައިޓް އެކެވެ. ކަރާފަނި ބުއިމުން ލޭގައި އާރޖިނިން، އޯރނިތިން، އަދި ސިޓްރޫލީން، ގެ މިންވަރު މަތިވޭތޯ ބެލުމަށް ދިރާސާ ކުރެވުނެވެ. ދިރާސާގެ ނަތީޖާއިން އެނގުނީ ކަރަލުގެ ތެރެއިން ސިޓްރޫލީން ހަށިގަނޑަށް ނެގުމުން، ލޭގައި އާރޖިނިންގެ މިންވަރު މަތިވާ ކަމުގައެވެ.\n- އާރޖިނިން އަކީ ފާރުގަނޑު ފަސޭހަވުމުގަޔާއި، އެމޯނިޔާ ހަށިގަނޑުން ބޭރުކޮށް ހުސްކުރުމުގައި އެހީތެރިވެދޭ މާއްދާ އެކެވެ. ލޭގައި އެމޯނިޔާ ގިނަވުމަކީ ވަރުބަލިވުން، ގުރުދާ އަދި ފުރަމޭގެ ބަލިތައް މެދުވެރިވާނެ ކަމެކެވެ. އާރޖިނިން އަކީ ނައިޓްރިކް އޮކްސައިޑް އުފެއްދުމުގައި ބައިވެރިވާ ތަބީޢީ "ޕްރިކޯރސަރ" (Precursor)އެކެވެ. ދިރާސާއެއްގައި 40 ކުދިންނަށް އާރޖިނިން ކާންދެވުނެވެ. ދިރާސާއިން އެނގުނީ އާރޖިނިން ދިނުމާއި ވިދިގެން ދިފާޢީ ނިޒާމްގައި ޝާމިލްވާ ލޭގެ ހުދު ސެލްގެ ތެރެއިން "ލިމްފޮސައިޓް"(Lymphocyte) ތައް އިތުރުވެފައިވާ ކަމެވެ.\n• ހަކަތަ އުފެއްދުން : ކަރަލުގައި ވަރަށް ގިނައިން ވިޓަމިން ބީގެ ބާވަތްތައް ހުރެއެވެ. މިއީ ހަށިގަނޑުގައި ހަކަތަ އުފެއްދުމުގައި ޒިންމާވާ ވިޓަމިންތަކެކެވެ. މީގެ މާނައަކީ ކަރާ ކާނަމަ، ހަކަތައާއި ބާރު ހަށިގަނޑަށް ފޯރުކޮށްދޭ ކަމެވެ. މީގެ އިތުރުން މެގްނީޒިއަމް އަދި ޕޮޓޭސިއަމް ފަދަ ބޭނުންތެރި މާއްދާތައް ކަރަލުން ހަށިގަނޑަށް ލިބެއެވެ. ކަސްރަތު ކުރުމުގެ ކުރިން ބާރު ޖައްސާ ބުއިމެއް ބޯލުމުގެ ބަދަލުގައި އެގަނޑީގައި ކަރާ ބޭނުން ކުރެވިދާނެ އެވެ. ކަރަލުގައި ފެން ގިނައިން ހުރުމަކީ ހަށިގަނޑުގައި ފެނުގެ ނިސްބަތް އެބޭނުންކުރުމުން ރަގަޅުކޮށްދޭ ކަމެކެވެ.\n• އެންޓި އޮކްސިޑެންޓް ތައް : ކަރަލަކީ ތަބީޢީ އެންޓި އޮކްސިޑެންޓް ތަކުގެ އެންމެ ރަގަޅު މަޞްދަރެވެ. އެއީ ވިޓަމިން އޭ އަދި ވިޓަމިން ސީ ގެ ރަގަޅު މަޞްދަރެކެވެ. މިދެވިޓަމިނަކީ ވެސް ދެ އެންޓި އޮކްސިޑެންޓެވެ. އަދި ކަރަލަކީ ބާރުގަދަ އެންޓި އޮކްސިޑެންޓް ބީޓާ ކެރޮޓީންގެ ވެސް ރަގަޅު މަޞްދަރެކެވެ. ކަރަލުގައި ހިމެނޭ އެންޓި އޮކްސިޑެންޓް ތަކަކީ ވަރަށް ގިނަ ކަންކަމުން ދުރުކޮށްދޭ މާއްދާ ތަކެކެވެ. އެގޮތުން ކަރާ ބޭނުންކުރުމުން އޭގައި ހިމެނޭ އެންޓި އޮކްސިޑެންޓްތަކުގެ ސަބަބުން ދުރުކޮށް، ރައްކާތެރިކޮށްދޭ ކަންތައްތަކުގެ ތެރޭގައި، ނޭވަޔަށް އުދަގޫކުރުން، ހިތުގެ ބަލިތައް، ކަށިފީވުން، ރާއްޖެބަލި، ޕްރޮސްޓޭޓް ކެންސަރު އަދި ގޮހޮރުގެ ކެންސަރު ހިމެނެއެވެ.\n- ކޮންމެ ކެއުމެއްގައި އެންޓި އޮކްސިޑެންޓް ހިމެނޭތޯ ބެލުމަކީ މުހިއްމު ކަމެކެވެ. އެއީ ކާނާގެ އެހެން ބާވަތްތަކުން ނުލިބޭ ފައިދާތައް އެންޓި އޮކްސިޑެންޓްތަކުން ފޯރުކޮށްދޭތީ އެވެ. މީގައި ހިމެނޭ ގިނަގުނަ ފައިދާތަކުގެ ސަބަބުން މިއީ ކާބޯހައިޑްރޭޓް، ޕްރޮޓީން، އަދި ވިޓަމިން ތަަކަށްވުރެ ވެސް ފައިދާހުރި މާއްދާ ތަކެކެވެ.\n• އަރިދަފުސް ރޯގާ ޖެހުން ދުރުވުން : ކަރަލުގައި ވިޓަމިން ސީ ހިމެނެއެވެ. މިއީ ދިފާޢީ ބާރު ރަގަޅުކޮށްދޭ މާއްދާ އެކެވެ. އެހެންކަމުން ވިޓަމިން ސީ ލިބޭ ކާނާ ބޭނުންކުރާނަމަ، އަރިދަފުސްރޯގާ ފަދަ ބަލިތައް ޖެހުން ދުރުކޮށްދީ، ބަލިޖެހުނު ނަމަވެސް ވަރަށް އަވަހަށް ރަގަޅުވާގޮތް ވެއެވެ.\n• ހުޅުތައް ދުޅަވުން : ކަރަލުގައި ވިޓަމިން ސީ، އަދި ބީޓާ ކެރޮޓީން ފަދަ މާއްދާތައް ހުރުމަކީ ރާއްޖެ ބަލި ފަދަ ހުޅުދުޅަވާ ބަލިތަކުން ކުރިމަތިވާ އުދަގޫތައް ކުޑަކޮށްދީ، އެކަމުން ރައްކާތެރިވުމަށް އެހީތެރިވެދޭނެ ކަމެކެވެ.\n• ބަނޑުހިކުން : ބޮޑު ކަރާ ފަނި ތައްޓެއް ބޯލާށެވެ. ހަށިގަނޑުގައި ހިމެނޭ ބޭކާރު ބައިތައް ހަށިގަނޑުން ބޭރުކޮށް ސާފުކުރުމުގައި ކަރަލަކީ ވަރަށް ރަގަޅު މޭވާ އެކެވެ. ކަރަލުގައި ގިނައިން ފެންހުރުމަކީ ފަސޭހައިން ބޮޑުކަމުދިއުމަށް ބާރުއަޅައިދޭ ކަމެކެވެ.\n• ހަށިގަނޑުގައި ފެންހަރުލުން : ކަރާ ކެއުމަކީ ވަރަށް ގިނައިން ކުޑަކަމުދެވޭނެ ކަމެކެވެ. މިސަބަބާހުރެ މައްސަރު ދުވަސްވަރާއި، މާބަނޑު ދުވަސްވަރު ކަރާ ބޭނުންކުރުމުން ކުޑަކަމުދެވޭ މިންވަރު މަތިވެ، ހަށިގަނޑުގައި ފެންހަރުލައި، ފޮއްސިވުމުގެ އުދަގުލުން ދުރުކޮށް ދެއެވެ.\no ކަރަޔަކީ ހަށިގަނޑަށް ފައިދާ ހުރި މީރު މޭވާ އެކެވެ. ފެން ގިނަ އަދަދަކަށް ކަރާގައި އެކުލެވިގެންވާތީ ކަރުހިއްކުން ފިލުވުމުގައި އެހީތެރިވެދެއެވެ. ކަރާކެއުމުން ހަށިގަނޑަށް ފިނިކަމާއި ތާޒާކަން ގެނެސްދެއެވެ\no ކަރާއިން ލިއްބައިދޭ ޞިއްޙީ ފައިދާތަކަށް ބަލާއިރު ފުރަގަސްފަރާތު ބަލި، ބަނޑުހިކުން، މަސާނާ އަދި ގުރުދާގައި ހިލައުފެދުން، މައިދާ އަދި ގުރުދާ ސާފުކުރުން، ލޮލުގެ ފެނުން ސާފުވުން، ރީދޫވުން، ލޭގެ ޕްރެޝަރ މަތިވުން، އަދި ބޮލުގައި ރިހުން ފަދަ ކަންތައްތައް ކުޑަކުރުމުގައި އެހީތެރިވެދެއެވެ.\no ކަރާގައި ދަނގަޑު ގިނައަދަދަކަށް އެކުލެވިގެންވެއެވެ. ކަރާކެއުމުން ހޫނުގެ ސަބަބުން ކުރިމަތިވާ ސްޓްރޯކް ޖެހުމާއި ދުރުހެލިކޮށްދެއެވެ. ކަރާ ކެއުން ބޮޑަށް އެދެވިގެންވަނީ ކެއުމުގެ ކުރިންނާއި ކެއުމުގެ ފަހުން އޮންނަ ވަގުތުގެ ތެރޭގައި ކަމަށް ބުނެވެއެވެ.


16 ޖޫން 2021 - 10:23 0\nއުތުރު ކޮރެއާގެ ލީޑަރު ކިމް ޖޮންގް އުން.--\nސޯލް، ދެކުނު ކޮރެއާ (ޖޫން 16) - އުތުރު ކޮރެއާއަށް ކާބޯތަކެތީގެ ދަތިކަން ދިމާވެފައިވާ ކަމަށް ލީޑަރު ކިމް ޖޮންގް އުން އެއްބަސްވެ ވަޑައިގެންފި އެވެ.\nނަވާރަ ސަތޭކަ ނުވަދިހައިގެ އަހަރުތަކުގެ ތެރޭގައި ވެސް އުތުރު ކޮރެއާއަށް ކާބޯތަކެތީގެ ދަތިކަން ދިމާވެ އެތައް ހާސް ބަޔަކު މަރުވެފައި ވެ އެވެ.\nނިއުކްލިއާ ހަތިޔާރު އުފެއްދުމުގެ ޕްރޮގްރާމާ ގުޅިގެން އަޅާފައިވާ ބައިނަލްއަގްވާމީ ދަތިކުރުމުގެ ފިޔަވަޅުތަކުގެ ސަބަބުން އުތުރު ކޮރެއާގެ އިގްތިސާދު އޮންނަނީ ބަލިކަށިވެފަ އެވެ.\nއިގްތިސާދީ މައްސަލަތަކުގެ ތެރެއިން އެންމެ ބޮޑު ކަމެއްގެ ގޮތުގައި ފާހަގަވެފައިވަނީ އާބާދީއަށް ބޭނުންވާ މިންވަރަށް ކާބޯތަކެތި ނުލިބޭ މައްސަލަ އެވެ.\nމި މައްސަލަ ގޯސްވެފައި ވަނީ ކޮވިޑުގެ ބަލިމަޑުކަމާއި މޫސުން ގޯސްވެ ކުރިމަތިވި ތޫފާންތަކެއްގައި ފެންބޮޑުވުމުގެ ގިނަ ހާދިސާތަކެއް ހިނގާފައި ވާތީ އެވެ.\nކޭސީއެންއޭ ނިއުސް އޭޖެންސީން ބުނީ މި އަހަރު އިގްތިސާދު 25 ޕަސެންޓު ކުރިއަށް ޖެހިފައިވާ ކަމަށް ކޮމިއުނިސްޓް ޕާޓީގެ ބައްދަލުވުމެއްގައި ކިމް ވިދާޅުވި ކަމަށެވެ. ނަމަވެސް ގިނަ ގޮންޖެހުންތަކަކާ ދިމާވެ، ބޮޑެތި މައްސަލަތަކެއް ދިމާވެފައިވާކަން ކިމް ފާހަގަކުރެއްވި އެވެ.\n"މިދިޔަ އަހަރު އައި ތޫފާނުގެ ސަބަބުން ލިބުނު ގެއްލުމާއެކު، ގޮވާން އުފެއްދުމަށް ކަނޑައެޅި ލަނޑުދަނޑިއަށް ވާސިލްވުމުގައި ފެއިލްވީ. އޭގެ ނަތީޖާއެއްގެ ގޮތުން އާއްމުންނަށް ކާބޯތަކެތި ލިބުމުގެ ދަތިކަން އެބަ ހުރި،" ކިމް ވިދާޅުވި އެވެ.\nމިދިޔަ އަހަރު ގިނަ ތޫފާންތަކެއް ކުރިމަތިވެ، ފެންބޮޑުވެ، ގެތަކާއި ދަނޑު ބިންތަކަށް ގެއްލުން ލިބުނުކަން ފާހަގަކުރައްވާ ކިމް ވިދާޅުވީ ގުދުރަތީ ކާރިސާތަކުން ލިބޭ ގެއްލުން ކުޑަ ކުރަން ފިޔަވަޅު އަޅަން ޖެހޭ ކަމަށެވެ.\nއޭގެ އިތުރުން ކޮވިޑުގެ ބަލިމަޑުކަން ދިގުދެމިގެންދާތީ އެކަން ވެސް ކޮމިއުނިސްޓް ޕާޓީގެ ސެންޓްރަލް ކޮމިޓީ ބައްދަލުވުމުގައި ކިމް ފާހަގަކުރެއްވި އެވެ.\nއުތުރު ކޮރެއާގެ ސިއްހީ ނިޒާމުގައި އެކަށީގެންވާ ހިދުމަތްތައް ނުލިބޭއިރު، ބޭހުގެ ދަތިކަން ވެސް އިންތިހާއަށް އޮވެ އެވެ. ހަލުވިކަމާއެކު ކޮވިޑް ފެތުރެން ފަށައިފި ނަމަ ބައިނަލްއަގްވާމީ މުޖުތަމައިން އެކަހެރިވެގެން އުޅޭ އެ ގައުމަށް ބޮޑު ގެއްލުމެއް ވާނެ އެވެ.\nއުތުރު ކޮރެއާއިން މިދިޔަ އަހަރުގެ ޖެނުއަރީ މަހު ލޮކްޑައުން ހިންގަން ފެށީ ވައިރަސް އެންމެ ފުރަތަމަ ފެނުނު އަވައްޓެރި ޗައިނާގެ ބޯޑަރު ހުރަސްކޮށް އެ ގައުމަށް ވައިރަސް އެތެރެވެދާނެ ކަމަށް ބަލައިގެންނެވެ.\nއުތުރު ކޮރެއާއިން ކޮވިޑުގެ ކޭސްއެއް މިހާތަނަށް ފެނިފައި ނުވާ ކަމަށް ގައުމުން ބުނެ އެވެ. ނަމަވެސް އެއީ ހަގީގަތެއް ކަމާ މެދު އެނެލިސްޓުން ޝައްކު އުފައްދަ އެވެ.